ส่วนที่ 1

  การประกอบธุรกิจ

1.  นโยบายและภาพรวมการประกอบธุรกิจ

1.1 วิสัยทัศน์ วัตถุประสงค์ เป้าหมาย หรือกลยุทธ์ในการดำเนินงานของบริษัท

บริษัท กรุงเทพประกันภัย จำกัด (มหาชน) ประกอบธุรกิจด้านรับประกันวินาศภัยทุกประเภท ได้แก่
การประกันอัคคีภัย ประกันภัยทางทะเลและขนส่ง ประกันภัยรถยนต์ ประกันภัยเบ็ดเตล็ด
รวมทั้งการรับประกันภัยต่อ โดยเริ่มดำเนินกิจการตั้งแต่ปี 2490 ต่อมาบริษัทฯ
ได้เข้าจดทะเบียนในตลาดหลักทรัพย์แห่งประเทศไทยเมื่อปี 2521
และแปรสภาพเป็นบริษัทมหาชนในปี 2536 ปัจจุบันบริษัทฯ ดำเนินกิจการมาด้วยความมั่นคงเข้าสู่ปีที่
72 มีทุนจดทะเบียน 1,064.7 ล้านบาท อันประกอบด้วยหุ้นสามัญ 106.47 ล้านหุ้น
และมูลค่าที่ตราไว้หุ้นละ 10 บาท

วิสัยทัศน์ของบริษัทฯ คือ “มุ่งเป็นที่สุดในใจลูกค้า”
เน้นการเติบโตอย่างยั่งยืนและโดดเด่นด้วยสินค้าและบริการที่หลากหลายตรงใจลูกค้า
การตอบสนองลูกค้าที่รวดเร็วฉับไวและสร้างความประทับใจในบริการ ด้วยนวัตกรรมต่าง
โดยดำรงไว้ซึ่งความเป็นองค์กรคุณธรรมที่ดำเนินธุรกิจอย่างมีความรับผิดชอบต่อผู้ถือหุ้น
ลูกค้าและคู่ค้า พนักงาน หน่วยงานที่กำกับดูแล ตลอดจนสังคมและชุมชนอย่างจริงจัง

ทั้งนี้ แนวทางดำเนินงานเพื่อให้บรรลุถึงวิสัยทัศน์ที่ตั้งไว้ มีดังนี้

ด้านผู้ถือหุ้น ลูกค้า และคู่ค้า

บริษัทฯ มุ่งมั่นในการพัฒนาผลิตภัณฑ์ประกันภัยและรูปแบบการบริการลูกค้ามาอย่างต่อเนื่อง
เน้นการนำนวัตกรรมอันทันสมัยมาใช้เพื่ออำนวยความสะดวกและตอบสนองความต้องการของลูกค้าได้มากที่สุด
เช่นเดียวกับการพัฒนาสาขา ศูนย์บริการ และช่องทางการบริการอื่นๆ ให้หลากหลาย
ครอบคลุมทั่วทุกพื้นที่ของประเทศ และสอดคล้องกับรูปแบบการดำเนินชีวิตของผู้บริโภคในปัจจุบัน ทั้งนี้
คุณภาพการบริการและการบริหารจัดการของบริษัทฯ
ได้รับการยอมรับทั้งในระดับประเทศและระดับนานาชาติว่ามีมาตรฐานสูง สะท้อนให้เห็นจากในปี
2561 บริษัทฯ ได้รับรางวัลที่ทรงเกียรติถึง 5 รางวัล คือ รางวัล Distinguished Awards
สาขาความเป็นเลิศด้านสินค้าและบริการ (Product/Service Excellence Award)
จากงานประกาศผล Thailand Corporate Excellence Awards 2018
จัดโดยสมาคมการจัดการธุรกิจแห่งประเทศไทยร่วมกับสถาบันบัณฑิตบริหารธุรกิจศศินทร์แห่งจุฬาลงกรณ์มหาวิทยาลัย
รางวัล Leading Insurance Providers 2018 - Thailand & SE Asia Excellence
Awards for Insurance Solutions 2018 จัดโดย นิตยสารSouth East Asia News
รางวัล Most Innovative Insurance Company2018-Thailand จัดโดยนิตยสาร Wealth
& Finance International รางวัล P&C Insurer of the Year และรางวัล Digital
Insurer of the Year Thailand จาก Insurance Asia News Awards for
Excellence 2018 จัดโดยนิตยสาร Insurance Asia News

ทั้งนี้ บริษัทฯ
เป็นบริษัทประกันภัยแห่งแรกในประเทศไทยและในภูมิภาคเอเชียที่ได้รับประกาศนียบัตรรับรองคุณภาพมาตรฐานสากล
ISO 9002 ในด้านการบริการประกันภัยรถยนต์ จาก Bureau Veritas Quality
International (BVQI) สถาบันที่ได้รับการยอมรับทั่วโลกในปี 2540 และบริษัทฯ
ได้ผ่านการรับรองคุณภาพในทุกระบบงานของสำนักงานใหญ่ สาขา
และสำนักงานในกรุงเทพฯและปริมณฑลเมื่อปี 2543 ต่อมาบริษัทฯ
ได้รับการรับรองระบบบริหารงานคุณภาพ ISO 9001 : 2000 ทุกระบบงานขององค์กรเมื่อปี 2545
จากนั้นได้รับการรับรองคุณภาพ ISO 9001:2008 ทุกระบบงานขององค์กรในปี 2552 จาก BVQI
และปี 2558 จาก British Standards Institution (BSI) และล่าสุดในวันที่ 10 กันยายน
2560 บริษัทฯ ได้รับการรับรองคุณภาพ ISO 9001 : 2015 ทุกระบบงานขององค์กร จาก BSI
สะท้อนให้เห็นถึงความมุ่งมั่นของบริษัทฯ
ในการรักษามาตรฐานระบบการบริหารงานและกระบวนการทำงานที่มีคุณภาพให้เป็นไปตามมาตรฐานสากลอย่างต่อเนื่อง

และจากปัจจุบันที่การโจรกรรมข้อมูลสารสนเทศ (Cyber Attack) กลายเป็นความเสี่ยงที่สำคัญ
และสร้างความเสียหายแก่ธุรกิจจำนวนมาก
โดยเฉพาะธุรกิจประกันภัยที่กลายเป็นเป้าหมายสำคัญในการโจรกรรมเนื่องจากมีข้อมูลส่วนบุคคลของลูกค้าเก็บไว้เป็นจำนวนมาก
ดังนั้น บริษัทฯ จึงให้ความสำคัญในการปกป้องข้อมูลส่วนบุคคลของลูกค้า
โดยจัดทำระบบบริหารจัดการความมั่นคงปลอดภัยของข้อมูล (Information Security
Management) ที่เป็นไปตามมาตรฐานสากล ช่วยเพิ่มความปลอดภัยให้กับข้อมูลสารสนเทศต่างๆ
ขององค์กร ซึ่งบริษัทฯ
ได้รับการรับรองมาตรฐานเกี่ยวกับระบบบริหารความมั่นคงปลอดภัยของสารสนเทศจากองค์กรต่างๆ
ได้แก่ มาตรฐานคุณภาพ ISO/IEC 27001 : 2005 จากบริษัท เอเจเอ รีจิสตราส์ จำกัด ในปี
2557 มาตรฐานคุณภาพ ISO/IEC 27001:2013 จากบริษัท เอสจีเอส (ประเทศไทย) จำกัด
ในปี 2559 และล่าสุดในปี 2561 บริษัทฯ
ยังได้รับการรับรองมาตรฐานความปลอดภัยในการคุ้มครองข้อมูลบัตรเครดิต (Payment Card
Data Industry Data Security) ตามข้อกำหนดของ VISA อีกด้วย

ด้านพนักงาน

บริษัทฯ มุ่งเน้นการคัดเลือกบุคลากรที่มีคุณภาพเข้าร่วมงาน
โดยเริ่มตั้งแต่การสร้างภาพลักษณ์ของบริษัทฯ ให้โดดเด่น
เป็นที่รู้จักของนิสิตนักศึกษาในสถาบันอุดมศึกษาชั้นนำต่างๆ
เพื่อดึงดูดผู้ที่มีความสามารถและศักยภาพสูงให้มาร่วมงานกับบริษัทฯ หลังสำเร็จการศึกษา
โดยได้ดำเนินกิจกรรมต่างๆ เช่น การมอบทุนการศึกษา
สิ่งของและงบประมาณเพื่อสนับสนุนกิจกรรมนักศึกษา
การเปิดโอกาสให้เข้ามาเยี่ยมชมกิจการของบริษัทฯ
การจัดบรรยายความรู้เกี่ยวกับการประกันภัยที่สถาบันการศึกษา เป็นต้น
และเมื่อได้เข้าเป็นพนักงานของบริษัทฯ แล้ว บริษัทฯ
ได้มีการอบรมและพัฒนาความรู้ความสามารถอย่างต่อเนื่อง ทั้งที่เป็นหลักสูตรอบรมภายใน
และจากสถาบันภายนอกทั้งในและต่างประเทศ
ตลอดจนการสนับสนุนทุนการศึกษาในระดับปริญญาโทในสาขาวิชาที่บริษัทฯ ขาดแคลน
เพื่อเสริมสร้างและพัฒนาศักยภาพของบุคลากรให้รอบรู้ในธุรกิจ ผลิตภัณฑ์
และมุ่งมั่นในความเป็นเลิศในการให้บริการ

บริษัทฯ ยังมุ่งปลูกฝังให้พนักงานมีคุณลักษณะ บุคลิก
และพฤติกรรมในรูปแบบที่สอดรับกับวิสัยทัศน์ของบริษัทฯ หรือที่เรียกว่า BKI Spirit
ซึ่งประกอบด้วย คุณลักษณะด้าน Cool เช่น ความเป็นผู้นำประกันภัยด้วยหัวคิดทันสมัย ฉลาด รอบรู้
คุณลักษณะด้าน Agile เช่น กระฉับกระเฉง ท้าทาย ปรับตัวรับได้กับทุกสถานการณ์
และคุณลักษณะด้าน Friendly เช่น ความเป็นมิตร ใส่ใจ ดูแล ห่วงใย
รวมทั้งส่งเสริมให้พนักงานเป็นผู้ที่มีคุณธรรม จริยธรรม
นอกเหนือจากการเป็นผู้ที่มีความรู้เกี่ยวกับวิชาชีพ โดยวิสัยทัศน์ของบริษัทฯ
ได้กำหนดเน้นชัดในด้านการเป็นองค์กรคุณธรรม ซึ่งบริษัทฯ ได้ผลักดันให้ทุกหน่วยงานในบริษัทฯ
จัดทำแผนคุณธรรมประจำปี และมีการประเมินผลดำเนินงานตามแผนอย่างจริงจัง

นอกจากนี้ บริษัทฯ
ยังสนับสนุนให้พนักงานมีส่วนร่วมแสดงความคิดเห็นเพื่อการพัฒนาองค์กรผ่านโครงการและกิจกรรมต่างๆ
รวมทั้งจัดให้มีการเสวนาถ่ายทอดความรู้ ความเชี่ยวชาญ
ประสบการณ์จากพนักงานที่มีความสามารถในด้านต่างๆ ไปสู่พนักงานคนอื่นๆ
ทั้งที่สำนักงานใหญ่และสาขาโดยผ่านอุปกรณ์เชื่อมต่อสัญญาณถ่ายทอดสดไปสู่สาขาต่าง ๆ ทั่วประเทศ

สำหรับการรักษาพนักงานที่มีคุณภาพให้อยู่กับองค์กรนั้น
นอกเหนือจากผลตอบแทนและสวัสดิการด้านต่างๆ ที่จูงใจแล้ว บริษัทฯ
ยังมีแผนการพัฒนาพนักงานเป็นรายบุคคลที่เหมาะสมกับศักยภาพและตำแหน่งงาน
และแผนสืบทอดตำแหน่งงานในระดับผู้บริหาร
เพื่อให้พนักงานได้เล็งเห็นโอกาสก้าวหน้าในองค์กรที่ชัดเจน
ตลอดจนมุ่งพัฒนาระบบการวัดผลการปฏิบัติงานที่ยุติธรรม โปร่งใส
และสอดคล้องกับเป้าหมายประจำปีขององค์กร

ด้านหน่วยงานกำกับดูแล

บริษัทฯ ได้ปฏิบัติตามกฏเกณฑ์ ระเบียบต่างๆ ที่หน่วยงานกำกับดูแลกำหนดไว้อย่างครบถ้วน
ทั้งในด้านฐานะทางการเงิน และการดำรงเงินกองทุนที่มีมากกว่าเกณฑ์ที่กำหนด
การจัดทำรายงานทางการเงินและระบบบัญชีที่ชัดเจน โปร่งใส
รวมถึงการให้ความร่วมมือในการปฏิบัติตามกฏหมายและกฏระเบียบที่เกี่ยวข้องกับการป้องกันและปราบปรามการฟอกเงิน
การต่อต้านการก่อการร้าย และการรักษาความปลอดภัยของข้อมูลลูกค้า
ตลอดจนการยึดมั่นในนโยบายต่อต้านการทุจริตอย่างจริงจัง ซึ่งบริษัทฯ
ได้เข้าเป็นสมาชิกแนวร่วมปฏิบัติของภาคเอกชนไทยในการต่อต้านการทุจริต (CAC Council)
มาตั้งแต่ปี 2558

ด้านสังคมและชุมชน

บริษัทฯ มีนโยบายช่วยเหลือสังคมและชุมชนในด้านต่างๆ มาโดยตลอด ทั้งในด้านการศึกษา
สาธารณสุข บรรเทาสาธารณภัย การประกอบอาชีพ สิ่งแวดล้อม การทำนุบำรุงศาสนา
และศิลปวัฒนธรรม ซึ่งมีทั้งที่ดำเนินการโดยบริษัทฯ เองผ่านมูลนิธิกรุงเทพประกันภัย
และการร่วมมือกับบริษัทพันธมิตรในเครือ ได้แก่ โรงพยาบาลบำรุงราษฏร์ และกรุงเทพประกันชีวิต
ทั้งนี้ ในปี 2561 บริษัทฯ ยังคงมีการมอบอุปกรณ์ทางการแพทย์ เช่น เครื่องช่วยหายใจ
เครื่องผ่าตัดต้อกระจก แก่โรงพยาบาลต่างๆ ทั่วประเทศ
ต่อเนื่องจากปีที่ผ่านมาที่มีการมอบเครื่องช่วยหายใจแก่โรงพยาบาลทั่วประเทศจำนวน 44
เครื่องในโอกาสครบรอบ 70 ปีของการดำเนินธุรกิจ

ทั้งนี้ การช่วยเหลือสังคมและชุมชนของบริษัทฯ ไม่ได้จำกัดเฉพาะอาณาเขตประเทศไทย
แต่รวมถึงทุกประเทศที่บริษัทฯ ได้เข้าไปประกอบธุรกิจ โดยในปีนี้บริษัทฯ ได้มอบเงินจำนวนกว่า 4
แสนบาท เพื่อช่วยเหลือผู้ประสบอุทกภัยจากเหตุการณ์เขื่อนแตกใน สปป.ลาวผ่านสถานทูตไทย ณ
กรุงเวียงจันทน์

จากการดำเนินธุรกิจอย่างก้าวหน้า มั่นคง
และมีความรับผิดชอบต่อสังคมตลอดระยะเวลาที่ประกอบกิจการ ส่งผลให้บริษัทฯ
ได้รับพระราชทานตราตั้ง เมื่อวันที่ 26 เมษายน 2547
ซึ่งถือเป็นสิริมงคลและเป็นเกียรติประวัติสูงสุดของบริษัทฯ ผู้บริหาร
และพนักงานทุกคนที่ได้รับพระราชทานพระบารมีปกป้องในครั้งนี้
ตราตั้งพระราชทานนี้เป็นประดุจเอกสารรับรองว่าบริษัทที่ได้รับพระราชทานได้ประกอบธุรกิจการค้าโดยซื่อสัตย์สุจริต
ตั้งอยู่ในศีลธรรม มีหลักฐานมั่นคง
เป็นที่เชื่อถือแก่มหาชนทั้งหลายและเพื่อเป็นกำลังใจแก่ผู้ประกอบธุรกิจ
อันจะเป็นการส่งเสริมธุรกิจในประเทศให้เจริญก้าวหน้าอย่างมั่นคงตลอดไป

ทั้งนี้ ในปี 2561 บริษัทฯ ได้ตั้งเป้าหมายเบี้ยประกันภัยรับรวมทั้งสิ้น 16,800 ล้านบาท เติบโต
ร้อยละ 5
โดยกลยุทธ์หลักในการดำเนินงานยังคงเป็นการกำหนดเบี้ยประกันภัยตามความเสี่ยงภัยที่แท้จริง
ไม่เน้นการลดเบี้ยประกันภัยเพื่อการแข่งขันจนไม่สามารถทำกำไรจากการรับประกันภัยได้
แต่จะแบ่งกลุ่มเป้าหมายออกเป็น Segment ต่างๆ ตามลักษณะความต้องการและความเสี่ยงภัย
และออกแบบประเภทกรมธรรม์ที่มีความคุ้มครองและอัตราเบี้ยประกันภัยที่เหมาะสมออกมาแข่งขันโดยเฉพาะ
ซึ่ง กลยุทธ์นี้ เอื้อให้บริษัทฯ สามารถแข่งขันด้านราคาใน Segment ที่มีความเสี่ยงต่ำได้

นอกจากนี้ บริษัทฯ ยังคงให้ความสำคัญกับการขยายตลาดผ่านช่องทางดิจิทัล
โดยการพัฒนาทั้งการจำหน่ายผลิตภัณฑ์และการให้บริการต่างๆ
รวมถึงกิจกรรมการสร้างความสัมพันธ์กับลูกค้าและกลุ่มเป้าหมายผ่านระบบออนไลน์
เพื่อให้สอดคล้องกับความต้องการและรูปแบบการดำเนินชีวิตของผู้บริโภคยุคใหม่ที่นิยมซื้อสินค้าและรับข่าวสารต่างๆ
ผ่านช่องทางดิจิทัล เช่นเดียวกับการแสวงหากลุ่มเป้าหมายขนาดเล็กแต่มีศักยภาพ
และยังมีการแข่งขันต่ำ (Niche Market) เพื่อหลีกเลี่ยงการแข่งขัน ด้านราคา

1.2 การเปลี่ยนแปลงและพัฒนาการที่สำคัญ

การเปลี่ยนแปลงอำนาจในการควบคุมบริษัทฯ

  ในช่วงปีที่ผ่านมา บริษัทฯ มีการเปลี่ยนแปลงอำนาจในการควบคุมบริษัทฯ ดังนี้ 1. นายวรวิทย์
  โรจน์รพีธาดา ได้ลาออกจากตำแหน่งกรรมการของบริษัท กรุงเทพประกันภัย จำกัด

(มหาชน) ซึ่งมีผลตั้งแต่วันที่ 25 มิถุนายน 2561 ทั้งนี้คณะกรรมการบริษัทฯ พิจารณาแต่งตั้ง
นายชัยโสภณพนิช ดำรงตำแหน่งกรรมการบริษัทฯ แทนนายวรวิทย์ โรจน์รพีธาดา
ตามวาระที่เหลืออยู่จนถึง เดือนเมษายน 2564

2. แต่งตั้งนายชัย โสภณพนิช เข้าดำรงตำแหน่งประธานกรรมการ แทนนายกองเอก เปล่งศักดิ์
ประกาศเภสัช ซึ่งลาออกจากตำแหน่งประธานกรรมการ โดยมีผลตั้งแต่วันที่ 9 พฤศจิกายน 2561
เป็นต้นไป ทั้งนี้ นายกองเอก เปล่งศักดิ์ ประกาศเภสัช
ยังคงดำรงตำแหน่งกรรมการอิสระและประธานคณะ กรรมการตรวจสอบต่อไป

3. นายพนัส ธีรวณิชย์กุล กรรมการและประธานคณะผู้บริหาร ได้ครบกำหนดเกษียณอายุ โดยมี
ผลในวันที่ 1 มกราคม 2562 ทั้งนี้ นายพนัส ธีรวณิชย์กุล ยังคงดำรงตำแหน่งกรรมการ
และกรรมการ ธรรมาภิบาลต่อไป

4. ดร.อภิสิทธิ์ อนันตนาถรัตน กรรมการผู้อำนวยการใหญ่
ได้รับการแต่งตั้งเข้าดำรงตำแหน่งกรรมการและประธานคณะผู้บริหาร โดยมีผลตั้งแต่วันที่ 1
มกราคม 2562 เป็นต้นไป ทั้งนี้ ดร.อภิสิทธิ์ อนันตนาถรัตน
ยังคงรักษาการในตำแหน่งกรรมการผู้อำนวยการใหญ่ ไปพร้อมกันด้วย

ลักษณะการประกอบธุรกิจในปีที่ผ่านมา

สำนักงานเศรษฐกิจการคลัง (สศค.) ประเมินว่าเศรษฐกิจไทยปี 2561
มีการขยายตัวต่อเนื่องในระดับร้อยละ 4.1 เพิ่มขึ้นจากร้อยละ 3.9 ในปี 2560
ซึ่งถือว่าเป็นอัตราการเติบโตสูงสุดนับตั้งแต่ปี 2555 ที่เติบโตร้อยละ 6.4 เนื่องจากปัจจัยบวกต่าง
ๆ อาทิ อัตราการขยายตัวของเศรษฐกิจโลกและสหรัฐอเมริกา
ซึ่งเป็นประเทศคู่ค้าที่สำคัญของไทยยังคงเติบโตอย่างต่อเนื่อง
ทำให้ปริมาณการส่งออกที่เป็นตัวขับเคลื่อนเศรษฐกิจหลักของประเทศไทยยังคงขยายตัวได้ดี
จำนวนนักท่องเที่ยวที่ขยายตัวเพิ่มขึ้นอย่างต่อเนื่อง
รวมทั้งการใช้จ่ายของภาครัฐในการลงทุนก่อสร้างโครงสร้างพื้นฐานคมนาคมต่างๆ
ส่งผลให้เศรษฐกิจของประเทศไทยสามารถเติบโตได้ในระดับที่น่าพอใจ
แม้ได้รับผลกระทบจากราคาน้ำมันที่ปรับตัวเพิ่มขึ้นจากปริมาณอุปทานน้ำมันโลกที่ลดลงจากมาตรการคว่ำบาตรทางเศรษฐกิจของสหรัฐอเมริกาต่ออิหร่าน
และวิกฤติเศรษฐกิจในเวเนซุเอลา ส่งผลให้อัตราเงินเฟ้อเพิ่มสูงขึ้น
ราคาสินค้าเกษตรหลายชนิดที่ยังคงตกต่ำอย่างต่อเนื่อง
และพฤติกรรมผู้บริโภคที่ปรับเปลี่ยนไปสู่ยุคดิจิทัลหรือการตลาดแบบออนไลน์ ส่งผลให้
ผู้ประกอบธุรกิจขนาดกลางและเล็กที่ปรับตัวไม่ทันได้รับผลกระทบอย่างมาก
ส่งผลอย่างยิ่งต่อการจ้างงานและกำลังซื้อของผู้ที่อยู่ในธุรกิจเหล่านี้

สำหรับธุรกิจประกันวินาศภัยนั้น
มีอัตราการเติบโตในทิศทางเดียวกับการขยายตัวทางเศรษฐกิจของประเทศไทย โดยในช่วง ม.ค.-
พ.ย. ปี 2561 มีเบี้ยประกันภัยรับโดยตรงเพิ่มขึ้นถึงร้อยละ 6.8 คิดเป็นเบี้ยประกันภัย 211,091
ล้านบาท (ข้อมูล: สำนักงานอัตราเบี้ยประกันวินาศภัย) ซึ่งเป็นอัตราการเติบโตสูงสุดนับจากปี
2556 ที่เติบโตร้อยละ 13.1

เมื่อจำแนกตามประเภทการรับประกันภัย ม.ค.-พ.ย. 2561 พบว่า
เบี้ยประกันภัยรถยนต์สามารถเติบโตถึงร้อยละ 8.1 เทียบกับการเติบโตเพียงร้อยละ 4.0 ในปี
2560 เนื่องจากได้รับปัจจัยบวกจากยอดจำหน่ายรถยนต์ใหม่ที่เติบโตถึงร้อยละ 19.5 (ข้อมูล :
บริษัท โตโยต้ามอเตอร์ คอร์ปอเรชั่น) เทียบกับ ร้อยละ 13.4 ในปีก่อนหน้า
ซึ่งเป็นอัตราการเติบโตเป็นบวกต่อเนื่อง 2 ปีติดต่อกัน
ส่งผลอย่างยิ่งต่อการประกันภัยรถยนต์ซึ่งมีสัดส่วนเบี้ยประกันภัยในธุรกิจประกันวินาศภัยมากที่สุด
เช่นเดียวกับประกันภัย ทางทะเลและขนส่ง ที่เติบโตร้อยละ 8.4 จากที่เติบโตร้อยละ 1.6
ในปีที่ผ่านมา ตามปริมาณการส่งออกและนำเข้าที่เติบโตอย่างต่อเนื่อง
เช่นเดียวกับการเติบโตของธุรกิจออนไลน์ หรือ e-commerce
ที่ส่งผลให้ธุรกิจโลจิสติกส์และธุรกิจคลังสินค้าในประเทศขยายตัวอย่างมาก

ในส่วนของประกันอัคคีภัยนั้น สามารถกลับมามีอัตราการเติบโตร้อยละ 2.3
หลังจากปีที่ผ่านมาได้รับผลกระทบจากการปรับลดพิกัดอัตราเบี้ยประกันอัคคีภัยลงโดยเฉลี่ยร้อยละ
10-15 และต้องย้ายกรมธรรม์ประกันอัคคีภัยจำนวนหนึ่งไปเป็นประกันสรรพภัย (Industrial All
Risks) แทน ส่งผลให้เบี้ยประกันอัคคีภัยในปี 2560 มีอัตราการเติบโตร้อยละ -2.2

อย่างไรก็ตาม ประกันภัยเบ็ดเตล็ดมีอัตราการเติบโตที่ร้อยละ 5.1 เทียบกับร้อยละ 4.1
ในปีก่อนหน้า อย่างไรก็ตาม
แม้อัตราเบี้ยประกันภัยต่อทรัพย์สินในตลาดโลกจะปรับตัวเพิ่มขึ้นจากการที่ธุรกิจประกันภัยโลกต้องจ่ายค่าสินไหมทดแทนมหาศาลจากพายุเฮอร์ริเคนขนาดใหญ่หลายครั้งในทวีปอเมริกาในปีก่อนหน้า
แต่เนื่องจากโครงการก่อสร้างโครงสร้างคมนาคมพื้นฐานของภาครัฐหลายโครงการไม่สามารถเปิดประมูลและเริ่มก่อสร้างภายในปี
2561ได้ตามที่ตั้งเป้าหมายไว้
จึงทำให้ปริมาณเบี้ยประกันภัยเบ็ดเตล็ดเข้าสู่ระบบประกันวินาศภัยได้น้อยกว่าที่คาดหวัง
แม้ประกันสุขภาพและประกันอุบัติเหตุส่วนบุคคลที่ถือเป็นส่วนหนึ่งของประกันภัยเบ็ดเตล็ดจะเติบโตถึงร้อยละ
11.3 และ 5.3 ตามลำดับก็ตาม
โดยยังคงได้รับผลบวกจากสัดส่วนผู้สูงอายุและคนโสดในประเทศไทยที่สูงขึ้นเรื่อย ๆ
ประกอบกับอัตราค่ารักษาพยาบาลที่ปรับตัวเพิ่มขึ้นทุกปี
สร้างความตระหนักถึงภาระค่าใช้จ่ายที่จะเกิดขึ้นหากไม่มีประกันภัยคุ้มครอง

สำหรับบริษัท กรุงเทพประกันภัย จำกัด (มหาชน) นั้น สามารถสร้างผลประกอบการในปี 2561
ได้สูงกว่าปีที่ผ่านมาอย่างโดดเด่น คือ มีเบี้ยประกันภัยรับรวม 17,326.2 ล้านบาท เติบโตร้อยละ
8.7 อย่างไรก็ตาม บริษัทฯ สามารถสร้างกำไรสุทธิจากการรับประกันภัย 1,467.7 ล้านบาท
และเมื่อรวมรายได้สุทธิจากการลงทุนและรายได้อื่น 1,317.6 ล้านบาท ทำให้บริษัทฯ
มีกำไรก่อนหักภาษีเงินได้ 2,785.3 ล้านบาท และกำไรสุทธิ 2,406.8 ล้านบาท ซึ่งเพิ่มขึ้นร้อยละ
0.2 คิดเป็นกำไรต่อหุ้น 22.61 บาท ทั้งนี้ ที่ประชุมคณะกรรมการเมื่อวันที่ 22 กุมภาพันธ์ 2562
มีมติจ่ายเงินปันผลให้แก่ผู้ถือหุ้นงวดสุดท้ายในอัตราหุ้นละ 5 บาท รวมทั้งปี 2561
บริษัทฯจ่ายเงินปันผลในอัตราหุ้นละ 14 บาท

ด้านฐานะความมั่นคงทางการเงิน บริษัทฯ
มีอัตราส่วนเงินกองทุนต่อเงินกองทุนที่ต้องสำรองตามกฏหมาย (Capital Adequacy Ratio:
CAR) ณ สิ้นเดือนกันยายน 2561 สูงถึงร้อยละ 239.9 (เกณฑ์มาตรฐานคือ ไม่ต่ำกว่าร้อยละ
140) ซึ่งสถาบันจัดอันดับความน่าเชื่อถือชั้นนำของโลก 2 แห่ง คือสถาบัน Standard & Poor’s
(S&P) และสถาบันจัดอันดับ A.M. Best ได้ประเมินอันดับความน่าเชื่อถือทางการเงินของบริษัทฯ
อยู่ในระดับที่แข็งแกร่งเช่นเดียวกับปีที่ผ่านมา คือ อยู่ในระดับ A-/Stable/-- และระดับ A-
(Excellent) Outlook Stable ตามลำดับ สะท้อนให้เห็นถึงความสามารถของบริษัทฯ
ในการสร้างผลประกอบการที่ดี และรักษาฐานะทางการเงินที่แข็งแกร่งอย่างต่อเนื่อง

1.3 โครงสร้างการถือหุ้นของกลุ่มบริษัท

บริษัท กรุงเทพประกันภัย จำกัด (มหาชน) ได้ลงทุนในบริษัทร่วม 3 บริษัท ได้แก่

1. Asia Insurance (Cambodia) Plc. มีสัดส่วนเงินลงทุนร้อยละ 22.92 บริษัทฯ
ได้ส่งกรรมการและผู้บริหารเข้าร่วมเป็นกรรมการในบริษัทดังกล่าว
และมีส่วนร่วมในการกำหนดนโยบาย ตลอดจนให้การสนับสนุนและคำแนะนำในเรื่องการรับประกันภัย
สินไหมทดแทน ระบบเทคโนโลยี และบัญชีการเงิน

2. Asia Insurance International (Holding) Limited มีสัดส่วนการลงทุนร้อยละ
41.70 โดยบริษัทดังกล่าวลงทุนในบริษัทประกันภัยในภูมิภาค ได้แก่ Asia Insurance
(Philippines) Corporation และ Cambodian Reinsurance Company ทั้งนี้
มีกรรมการของบริษัทฯ เข้าร่วมเป็นกรรมการในบริษัท ดังกล่าวด้วย

3. Bangkok Insurance (Lao) Company Limited มีสัดส่วนเงินลงทุนร้อยละ 38 บริษัทฯ
ได้ส่งกรรมการและผู้บริหารเข้าร่วมเป็นกรรมการในบริษัทดังกล่าว
และมีส่วนร่วมในการกำหนดนโยบาย ตลอดจนให้การสนับสนุนและคำแนะนำในเรื่องการรับประกันภัย
สินไหมทดแทน ระบบเทคโนโลยี และบัญชีการเงิน

[]2. ลักษณะการประกอบธุรกิจ

2.1 ลักษณะผลิตภัณฑ์หรือบริการ

บริษัท กรุงเทพประกันภัย จำกัด (มหาชน) ดำเนินธุรกิจหลัก คือ ธุรกิจประกันวินาศภัย
ซึ่งสามารถจำแนกออกเป็นแต่ละสายผลิตภัณฑ์ ได้เป็น 4 ประเภท ดังนี้

1.  การประกันอัคคีภัย (Fire Insurance)

  1.1 การประกันอัคคีภัย (Fire Insurance)

  คุ้มครองความเสียหายต่อสิ่งปลูกสร้างเนื่องจากไฟไหม้ ฟ้าผ่า
  หรือแรงระเบิดของแก๊สที่ใช้สำหรับทำแสงสว่างหรือประโยชน์เพื่อการอยู่อาศัย
  ความเสียหายเนื่องจากภัยเพิ่มพิเศษ เช่น ภัยลมพายุ ภัยยวดยานพาหนะ ภัยจากควัน
  ภัยเนื่องจากน้ำ ภัยเปียกน้ำ ภัยเนื่องจากไฟฟ้า ภัยต่อเครื่องไฟฟ้า ภัยระเบิด ภัยจากการจลาจล
  การนัดหยุดงาน และภัยอื่นๆ

  1.2 การประกันภัยสิทธิการเช่า (Leasehold Insurance)

  ชดเชยผลประโยชน์ในกรณีเกิดไฟไหม้ ฟ้าผ่า หรือภัยอื่นที่เอาประกันภัยไว้ ซึ่งเกิดแก่สถานที่เช่า
  และทำให้โครงสร้างส่วนที่ใช้รับน้ำหนักของสถานที่เช่าได้รับความเสียหายถึงขนาดไม่สามารถใช้สถานที่เช่าประกอบกิจการใดๆ
  ได้อีกต่อไป โดยผลทางกฎหมายหรือเทศบัญญัติว่าด้วยการนั้นเป็นเหตุให้ผู้เช่า เสียสิทธิการเช่า
  ซึ่งบริษัทจะจ่ายค่าสินไหมทดแทนสำหรับการสูญเสียของสิทธิการเช่าของผู้เอาประกันภัย
  สำหรับระยะเวลาเช่าที่เหลืออยู่

1.3 การประกันภัยธุรกิจหยุดชะงัก (Business Interruption Insurance) (Fire)

  คุ้มครองกรณีที่ธุรกิจของผู้เอาประกันภัยที่ดำเนินอยู่ต้องหยุดชะงักหรือได้รับผลกระทบอันเนื่องมาจากทรัพย์สินที่ผู้เอาประกันภัยใช้เพื่อประกอบธุรกิจ
  ณ สถานที่เอาประกันภัยได้รับความเสียหายเนื่องจาก ไฟไหม้ ฟ้าผ่า
  หรือแรงระเบิดของแก๊สที่ใช้ประโยชน์เพื่อการอยู่อาศัย
  โดยขณะเกิดความเสียหายต้องมีการประกันอัคคีภัย ซึ่งมีผลบังคับใช้อยู่

  1.4 การประกันอัคคีภัยที่อยู่อาศัยแบบประหยัดสำหรับรายย่อย (ไมโครอินชัวรันส์)

  (Fire Dwelling House Insurance) (Microinsurance)

  คุ้มครองความเสียหายต่อสิ่งปลูกสร้างเนื่องจากไฟไหม้ ฟ้าผ่า
  หรือแรงระเบิดของแก๊สที่ใช้สำหรับทำประโยชน์เพื่อการอยู่อาศัย ตั้งแต่ 50,000 – 300,000
  บาท รวมถึงค่าเช่าที่พักอาศัยชั่วคราววันละ 300 บาท (ไม่เกิน 30 วัน)

2. การประกันภัยทางทะเลและขนส่ง (Marine Insurance)

2.1 การประกันภัยการขนส่งสินค้าทางทะเล (Marine Cargo Insurance)

  คุ้มครองความเสียหาย ที่เกิดขึ้นกับสินค้าที่เอาประกันภัยในระหว่างการขนส่งทั้ง
  ในประเทศและระหว่างประเทศ ไม่ว่าจะเป็นการขนส่งทางเครื่องบิน เรือ รถไฟ
  รถบรรทุกหรือแม้แต่ทางไปรษณีย์

2.2 การประกันภัยตัวเรือ (Marine Hull Insurance)

  คุ้มครองความเสียหายต่อตัวเรือ เครื่องจักร และอุปกรณ์ประจำเรือ ในกรณีที่ได้รับความสูญเสีย
  หรือเสียหายจากภัยทางทะเล เช่น ลมพายุ คลื่น หรือจากอุบัติเหตุต่าง ๆ นอกจากนั้น
  ยังคุ้มครองความรับผิดของเจ้าของเรือในกรณีที่ก่อให้เกิดความเสียหายต่อเรือลำอื่น

2.3 การประกันภัยความรับผิดของผู้ขนส่ง (Carriers’ Liability Insurance)

  คุ้มครองความสูญหาย ความเสียหาย หรือส่งมอบชักช้าของของที่ผู้เอาประกันภัยรับขนส่ง
  ซึ่งเกิดขึ้นระหว่างการขนส่งในระหว่างระยะเวลาประกันภัย

  2.4 การประกันภัยความรับผิดของผู้ให้บริการโลจิสติกส์

  (Logistics Service Provider Liability Insurance)

  คุ้มครองความรับผิดตามกฎหมายของผู้เอาประกันภัยต่อของที่เกิดขึ้นระหว่างระยะเวลาประกันภัย
  อันเกิดจากการดำเนินการ หรือให้บริการตามสัญญาโลจิสติกส์ภายในอาณาเขตคุ้มครอง

  3. การประภัยยานยนต์ (Motor Insurance)

3.1 การประกันภัยรถยนต์ภาคบังคับ (Compulsory Motor Insurance)

  หมายถึง การประกันภัยรถยนต์ที่ถูกบังคับโดยบัญญัติแห่งกฎหมาย
  เพื่อความคุ้มครองต่อการสูญเสียชีวิต
  ความบาดเจ็บทางร่างกายของบุคคลผู้ประสบภัยจากอุบัติเหตุรถยนต์

3.2 การประกันภัยรถยนต์ภาคสมัครใจ (Voluntary Motor Insurance)

  หมายถึง การประกันภัยที่เกิดขึ้นโดยความสมัครใจของเจ้าของรถยนต์ หรือผู้ครอบครองรถยนต์
  สามารถแบ่งความคุ้มครองเป็น 5 ประเภทดังนี้

ประเภท 1: ให้ความคุ้มครองความเสียหายที่เกิดขึ้นต่อตัวรถยนต์หรืออุปกรณ์ติดประจำรถยนต์
การบาดเจ็บ และการเสียชีวิต ตลอดจนความรับผิดตามกฎหมายสำหรับการเสียชีวิต การบาดเจ็บ
หรือการเสียหายต่อทรัพย์สินของบุคคลภายนอก

ประเภท 2: ให้ความคุ้มครองต่อการสูญหายหรือไฟไหม้ของรถยนต์ที่เอาประกันภัย
และคุ้มครองความรับผิดตามกฎหมายสำหรับการเสียชีวิต การบาดเจ็บ
หรือการเสียหายต่อทรัพย์สินของบุคคลภายนอก

  ประเภท 3: ให้ความคุ้มครองเฉพาะความรับผิดตามกฎหมาย สำหรับการเสียชีวิต การบาดเจ็บ
  หรือความเสียหายต่อทรัพย์สินของบุคคลภายนอก

  ประเภท 4: ให้ความคุ้มครองเฉพาะความรับผิดตามกฎหมายต่อทรัพย์สินของบุคคลภายนอกเท่านั้น

  ประเภท 5: เป็นการคุ้มครองแบบประเภท 2 หรือประเภท 3
  เพิ่มเติมด้วยความคุ้มครองต่อความเสียหายของรถยนต์อันเนื่องมาจากการชนกับยานพาหนะทางบก

4. การประกันภัยเบ็ดเตล็ด (Miscellaneous Insurance)

  การประกันภัยเบ็ดเตล็ดให้ความคุ้มครองความสูญเสียหรือความเสียหายภายใต้
  กรมธรรม์ที่นอกเหนือจาก 3 ประเภทแรก โดยสามารถแบ่งได้ ดังนี้

4.1 การประกันภัยที่ให้ความคุ้มครองเกี่ยวกับบุคคล

4.1.1 การประกันภัยอุบัติเหตุกลุ่ม (Group Accident Insurance)

  คุ้มครองการเสียชีวิต การสูญเสียอวัยวะ และทุพพลภาพ รวมทั้งค่ารักษาพยาบาลให้กับ
  ผู้เอาประกันภัยรายกลุ่ม อันเนื่องมาจากการประสบอุบัติเหตุตามข้อกำหนดในเงื่อนไข
  ที่ระบุไว้ในกรมธรรม์ประกันภัย

4.1.2 การประกันภัยอุบัติเหตุส่วนบุคคล (Personal Accident Insurance)

  คุ้มครองการเสียชีวิต การสูญเสียอวัยวะ และทุพพลภาพ รวมทั้งค่ารักษาพยาบาลให้กับ
  ผู้เอาประกันภัย
  อันเนื่องมาจากการประสบอุบัติเหตุตามข้อกำหนดในเงื่อนไขที่ระบุไว้ในกรมธรรม์ประกันภัย

  4.1.3 การประกันภัยอุบัติเหตุสำหรับนักเรียน นิสิต นักศึกษา (Student Group Personal
  Accident Insurance)

  คุ้มครองการเสียชีวิต สูญเสียอวัยวะ และทุพพลภาพ รวมทั้งค่ารักษาพยาบาลให้กับนักเรียน นิสิต
  นักศึกษา ของสถานศึกษาที่เอาประกันภัย
  อันเนื่องมาจากการประสบอุบัติเหตุตามข้อกำหนดในเงื่อนไขที่ระบุไว้ในกรมธรรม์ประกันภัย

  4.1.4 การประกันภัยอุบัติเหตุเดินทางสำหรับบุคคลและกลุ่มทั่วไป (Travel Accident
  Insurance for Individual or Group of Tourists)

  คุ้มครองการเสียชีวิต สูญเสียอวัยวะ สายตา หรือทุพพลภาพถาวรสิ้นเชิง
  รวมทั้งค่ารักษาพยาบาลให้กับผู้เอาประกันภัย
  อันเนื่องมาจากการประสบอุบัติเหตุในระหว่างการเดินทาง ทั้งในประเทศและต่างประเทศ
  ภายในระยะเวลาการเดินทางที่ระบุไว้ในกรมธรรม์ประกันภัย

4.1.5 การประกันภัยการเดินทางต่างประเทศ (Comprehensive Travel Accident
Insurance)

  คุ้มครองการเสียชีวิต สูญเสียอวัยวะ และทุพพลภาพถาวรสิ้นเชิง
  รวมทั้งค่ารักษาพยาบาลจากอุบัติเหตุและการเจ็บป่วย
  เงินชดเชยรายวันระหว่างรักษาตัวในโรงพยาบาล
  การสูญหาย/การล่าช้าของกระเป๋าเดินทางและทรัพย์สินส่วนตัวที่อยู่ในกระเป๋าเดินทาง
  การบอกเลิกการเดินทาง การลดจำนวนวันเดินทาง ความรับผิดต่อบุคคลภายนอก
  ความล่าช้าของเที่ยวบิน การจี้เครื่องบิน
  ขณะที่เดินทางไปต่างประเทศตามระยะเวลาการเดินทางที่ระบุไว้ในกรมธรรม์ประกันภัย

  4.1.6 การประกันภัยชดเชยรายได้ระหว่างพักรักษาตัวในโรงพยาบาล (Hospital Income
  Insurance)

  ชดเชยผลประโยชน์เป็นเงินสดรายวัน
  ในกรณีที่ผู้เอาประกันภัยต้องเข้าพักรักษาตัวในโรงพยาบาลในฐานะคนไข้ในอันเนื่องมาจากอุบัติเหตุหรือเจ็บป่วย

4.1.7 การประกันภัยโรคมะเร็ง (Cancer Insurance)

  คุ้มครองการเกิดโรคมะเร็งเมื่อได้รับการวินิจฉัยว่าเป็นจากแพทย์เป็นครั้งแรก
  ภายในระยะเวลาเอาประกันภัย ยกเว้นที่ระบุไว้ในข้อยกเว้นของกรมธรรม์ประกันภัย โดย
  บริษัทฯ จะจ่ายผลประโยชน์ตามจำนวนเงินที่เอาประกันภัย

4.1.8 การประกันภัยอุบัติเหตุและสุขภาพกลุ่ม (Group Accident and Health Insurance)

  คุ้มครองเกี่ยวกับค่าใช้จ่ายในการรักษาพยาบาล
  รวมทั้งผลประโยชน์ต่างๆตามที่ระบุไว้ในกรมธรรม์ประกันภัยให้กับผู้เอาประกันภัยรายกลุ่ม
  อันเนื่องมาจากการประสบอุบัติเหตุ หรือเจ็บป่วย
  ที่มิได้ระบุไว้ในข้อยกเว้นของกรมธรรม์ประกันภัย

4.1.9 การประกันภัยอุบัติเหตุและสุขภาพบุคคล (Personal Accident and Health
Insurance)

  คุ้มครองเกี่ยวกับค่าใช้จ่ายในการรักษาพยาบาล รวมทั้งผลประโยชน์ต่างๆ
  ตามที่ระบุไว้ในกรมธรรม์ประกันภัยให้กับผู้เอาประกันภัย
  อันเนื่องมาจากการประสบอุบัติเหตุหรือเจ็บป่วย ที่มิได้ระบุไว้ในข้อยกเว้นของกรมธรรม์ประกันภัย

4.1.10 การประกันภัยอุบัติเหตุเดินทางสำหรับธุรกิจนำเที่ยวและมัคคุเทศก์ (Travel Accident
Insurance for Tour Operators and Guides)

  คุ้มครองการเสียชีวิต สูญเสียอวัยวะ หรือทุพพลภาพถาวรสิ้นเชิง
  และค่ารักษาพยาบาลของคณะนักท่องเที่ยวและมัคคุเทศก์
  อันเนื่องมาจากการประสบอุบัติเหตุในระหว่างการเดินทางท่องเที่ยว
  ภายในระยะเวลาการเดินทางที่ระบุไว้ในกรมธรรม์ประกันภัย

4.1.11 การประกันภัยผู้โดยสารเรือสำหรับโดยสาร (Boat Passenger Personal Accident
Insurance)

  คุ้มครองการเสียชีวิต สูญเสียอวัยวะ สายตา หรือทุพพลภาพถาวรสิ้นเชิง
  รวมทั้งค่ารักษาพยาบาลให้กับผู้โดยสารที่ประสบอุบัติเหตุเนื่องจากการใช้บริการเรือโดยสาร
  และสามารถขยายความคุ้มครองเพิ่มถึงคนประจำเรือได้
  ตามข้อกำหนดในเงื่อนไขที่ระบุไว้ในกรมธรรม์ประกันภัย

4.1.12 การประกันภัย 200 สำหรับรายย่อย (ไมโครอินชัวร์รันส์) (PA 200
(Microinsurance))

คุ้มครองการเสียชีวิต สูญเสียมือ เท้า เสียสายตา หรือทุพพลภาพถาวรสิ้นเชิง
เนื่องจากอุบัติเหตุรวมถึงการขับขี่หรือโดยสารรถจักรยานยนต์
และคุ้มครองค่าใช้จ่ายในการจัดงานศพกรณีเสียชีวิตจากเจ็บป่วย

4.2 การประกันภัยที่ให้ความคุ้มครองเกี่ยวกับทรัพย์สิน

4.2.1 การประกันภัยความเสี่ยงภัยทรัพย์สิน (Accidental Damage (Property)
Insurance)

  คุ้มครองความสูญเสีย หรือเสียหายต่อตัวอาคาร ทรัพย์สินในอาคาร เครื่องจักร รวมถึง

  สต๊อกสินค้า อันเกิดจากเหตุใดๆ ที่มิได้ระบุไว้ในข้อยกเว้นของกรมธรรม์ประกันภัย
  ภายในระยะเวลาเอาประกันภัย

4.2.2 การประกันภัยโจรกรรม (Burglary Insurance)

  คุ้มครองความสูญเสีย หรือเสียหายต่อทรัพย์สินที่เอาประกันภัยอันเนื่องมาจากการถูก
  ลักทรัพย์ตามเงื่อนไขของกรมธรรม์ โดยบุคคลใดๆที่มิได้ระบุไว้ในข้อยกเว้น
  รวมทั้งความเสียหายต่อตัวอาคารที่เก็บทรัพย์สินที่เอาประกันภัย

4.2.3 การประกันภัยการเสี่ยงภัยทุกชนิด (All Risks Insurance)

  คุ้มครองความสูญเสีย หรือเสียหายต่อทรัพย์สินที่เอาประกันภัยอันเนื่องมาจากอุบัติเหตุใดๆ
  ที่ไม่ได้ระบุไว้ในข้อยกเว้นของกรมธรรม์ประกันภัย

4.2.4 การประกันภัยกระจก (Plate Glass Insurance)

  คุ้มครองการแตกหักของกระจกอันเนื่องมาจากอุบัติเหตุที่มิได้ระบุไว้ในข้อยกเว้นของกรมธรรม์ประกันภัย

4.2.5 การประกันภัยสำหรับเงิน (Money Insurance)

  คุ้มครองความสูญเสียของเงินสด เช็ค พันธบัตร ธนาณัติ หรือทรัพย์สินอื่นๆ จากการ ชิงทรัพย์
  ปล้นทรัพย์ การโจรกรรมเงินจากตู้นิรภัยหรือห้องนิรภัยที่อยู่ในสถานที่ เอาประกันภัย
  หรืออยู่ในระหว่างการขนส่งรวมถึงความเสียหายต่อตู้นิรภัย หรือห้องนิรภัยของผู้เอาประกันภัย

4.2.6 การประกันภัยแผ่นป้ายโฆษณา (Neon Sign Insurance)

  คุ้มครองความเสียหายต่อแผ่นป้ายหรือไฟนีออนโฆษณา เนื่องจากไฟไหม้ ฟ้าผ่า ระเบิด ลักทรัพย์
  หรืออุบัติเหตุซึ่งเกิดจากภายนอก รวมถึงความรับผิดต่อบุคคลภายนอก

4.2.7 การประกันภัยทรัพย์สินคุ้มครองการก่อการร้าย (Terrorism Insurance)

  คุ้มครองความสูญเสีย หรือเสียหายของทรัพย์สินที่เอาประกันภัย อันมีสาเหตุมาจากภัย ก่อการร้าย
  การถูกปาระเบิด หรือถูกวางระเบิดโดยบุคคลภายนอก

4.2.8 การประกันภัยร้านทอง (Gold Shop Insurance)

  คุ้มครองความสูญหายของทองคำที่มีไว้เพื่อจำหน่าย รวมถึงความเสียหายต่อตัวอาคาร ตู้นิรภัย
  กระจก เฟอร์นิเจอร์ เครื่องใช้และอุปกรณ์ต่าง ๆ ตู้แสดงทองคำ
  และชดเชยผลประโยชน์การเสียชีวิต สูญเสียอวัยวะ สายตา หรือทุพพลภาพถาวรสิ้นเชิง
  และค่ารักษาพยาบาลแก่ผู้เอาประกันภัย บุคคลในครอบครัวของผู้เอาประกันภัย ลูกจ้าง และลูกค้า
  อันเกิดจากการชิงทรัพย์ การปล้นทรัพย์ การวิ่งราวทรัพย์

4.2.9 การประกันภัยทรัพย์สินคุ้มครองภัยจากเหตุการณ์ความไม่สงบ (Political Violence
for

Property Insurance)

  คุ้มครองความสูญเสีย หรือเสียหายของทรัพย์สินที่เอาประกันภัย
  อันมีสาเหตุโดยตรงจากการนัดหยุดงาน (Strike) การจลาจล (Riot) การก่อวินาศกรรม
  (Sabotage) การกระทำอันมีเจตนาร้าย (Malicious Act) เพื่อผลทางการเมือง ศาสนา
  หรือลัทธินิยม หรือการก่อความวุ่นวายทางการเมือง (Civil Commotion) และการก่อการร้าย
  (Terrorism) รวมถึงการโจรกรรมอันเกิดจากการลักทรัพย์ ชิงทรัพย์ ปล้นทรัพย์ วิ่งราวทรัพย์
  ที่เกิดขึ้นระหว่าง หรือต่อเนื่องภายหลังจากเหตุการณ์ความไม่สงบ

10. การประกันภัยสำหรับการขยายระยะเวลาการรับประกันของอุปกรณ์เครื่องใช้

  (Electrical Appliance Extended Warranty Insurance)

  คุ้มครองค่าใช้จ่ายในการซ่อมแซมทรัพย์สินที่เอาประกันภัยที่ได้รับความเสียหาย
  อันเกิดจากความบกพร่องของอุปกรณ์เครื่องใช้ในการใช้งานปกติ หรือความผิดพลาดจากผู้ผลิต
  โดยเกิดขึ้นหลังจากระยะเวลารับประกันของผู้ผลิตสิ้นสุดลง

  4.2.11 การประกันภัยเพื่อผู้ให้เช่าซื้อและผู้เช่าซื้อรถจักรยานยนต์ (Motorcycle Insurance
  for

  Lessor and Lessee)

  คุ้มครองความสูญเสีย หรือเสียหายโดยสิ้นเชิงที่เกิดขึ้นกับรถจักรยานยนต์
  ในระหว่างระยะเวลาเอาประกันภัย ขยายความคุ้มครองถึงการสูญหายจากการฉ้อฉล
  และการเสียชีวิตของผู้ขับขี่

4.3 การประกันภัยที่ให้ความคุ้มครองเกี่ยวกับงานวิศวกรรม

4.3.1 การประกันภัยการปฏิบัติงานตามสัญญา (Contract Works Insurance)

  คุ้มครองความเสียหายต่องานก่อสร้าง เครื่องมือเครื่องใช้ เครื่องจักรกลที่ใช้ในการก่อสร้าง
  วัสดุที่ใช้ในการก่อสร้าง รวมทั้งค่าขนย้ายซากปรักหักพัง ค่าสถาปนิก วิศวกรที่ปรึกษา
  อันเนื่องมาจากสาเหตุใดๆ ก็ตามที่อยู่นอกเหนือจากข้อยกเว้น
  ซึ่งเกิดในระหว่างการก่อสร้างหรืออาจรวมถึงระยะเวลาบำรุงรักษา
  และขยายรวมถึงความรับผิดตามกฎหมายต่อบุคคลภายนอกเนื่องจากปฏิบัติงานก่อสร้างดังกล่าว

4.3.2 การประกันภัยการติดตั้งเครื่องจักร (Erection All Risks Insurance)

  คุ้มครองความเสียหายต่อเครื่องจักรที่กำลังติดตั้ง หรือกำลังทดสอบเดินเครื่อง
  อันเนื่องมาจากอุบัติเหตุหรือสาเหตุใดๆ ก็ตามที่อยู่นอกเหนือจากข้อยกเว้น
  และขยายรวมถึงความรับผิดตามกฎหมายต่อบุคคลภายนอก

4.3.3 การประกันภัยหม้อกำเนิดไอน้ำและถังอัดความดัน (Boiler & Pressure Vessel
Insurance)

  คุ้มครองความเสียหายของหม้อน้ำจากการระเบิด ฟุบแฟบ เนื่องจากแรงอัดภายใน
  หรือแรงดันภายนอก และขยายรวมถึงความรับผิดตามกฎหมายต่อบุคคลภายนอก

4.3.4 การประกันภัยเครื่องอุปกรณ์อิเล็กทรอนิกส์ (Electronic Equipment Insurance)

  คุ้มครองความเสียหายของอุปกรณ์อิเล็กทรอนิกส์ ชิ้นส่วนอิเล็กทรอนิกส์
  และอุปกรณ์ที่ใช้เพื่อบันทึกข้อมูล อันเนื่องมาจากอุบัติเหตุที่เกิดขึ้นโดยเฉียบพลัน
  ขยายรวมถึงค่าใช้จ่ายที่เพิ่มขึ้นอันเกิดจากการใช้อุปกรณ์อิเล็กทรอนิกส์อื่นที่นำมาทดแทนเครื่องที่ได้รับ
  ความเสียหาย

4.3.5 การประกันภัยเครื่องจักรที่ใช้ในการก่อสร้าง (Contractors’ Plant All Risks
Insurance)

  คุ้มครองเครื่องจักรที่ใช้ในการก่อสร้าง อันเนื่องมาจากไฟไหม้ ฟ้าผ่า โจรกรรม
  การออกแบบผิดพลาด รวมถึงอุบัติเหตุอื่นๆ และภัยธรรมชาติ

4.3.6 การประกันภัยเครื่องจักร (Machinery Breakdown Insurance)

  คุ้มครองความเสียหายที่เกิดขึ้นโดยฉับพลันของเครื่องจักร อันเนื่องมาจากการหล่อ
  หรือการใช้วัสดุที่ไม่มีคุณภาพ ความบกพร่องในการออกแบบ ความบกพร่องในการติดตั้ง
  การระเบิดในทางฟิสิกส์ ไฟฟ้าลัดวงจร
  พายุหรือเหตุอื่นใดซึ่งมิได้ระบุยกเว้นไว้ในกรมธรรม์ประกันภัย

4.4 การประกันภัยที่ให้ความคุ้มครองเกี่ยวกับความรับผิดตามกฎหมาย

4.4.1 การประกันภัยความรับผิดต่อบุคคลภายนอก (Public Liability Insurance)

  คุ้มครองความรับผิดตามกฎหมายของผู้เอาประกันต่อการสูญเสียชีวิต ความบาดเจ็บ
  หรือทรัพย์สินของบุคคลภายนอกที่มิได้เป็นลูกจ้าง หรือบุคคลภายในครอบครัวของ ผู้เอาประกันภัย
  ที่เกิดขึ้นโดยอุบัติเหตุอันเกี่ยวกับกิจการหรือธุรกิจของผู้เอาประกันภัย

4.4.2 การประกันภัยความรับผิดของนายจ้าง (Employer’s Liability Insurance)

  คุ้มครองความรับผิดของนายจ้างที่มีต่อลูกจ้าง ตามประมวลกฎหมายแพ่งและพาณิชย์
  ในกรณีถูกฟ้องร้องเรียกค่าชดเชย
  เนื่องจากความประมาทเลินเล่อของนายจ้างในการละเลยการดูแลเอาใจใส่สภาพความปลอดภัยในการทำงานของลูกจ้างตามสมควร
  ทำให้ลูกจ้างได้รับบาดเจ็บ เสียชีวิตหรือทุพพลภาพ

  4.4.3 การประกันภัยความรับผิดสำหรับผู้ประกอบวิชาชีพทางการแพทย์ (Medical
  Malpractice Liability Insurance)

  คุ้มครองความรับผิดตามกฎหมายของผู้ประกอบวิชาชีพแพทย์ อันเกิดจากความผิดพลาด
  ละเลยหรือขาดความระมัดระวังในการประกอบวิชาชีพของแพทย์
  เป็นเหตุให้ผู้ป่วยบาดเจ็บทางร่างกายหรือจิตใจ หรือเสียชีวิต

  4.4.4 การประกันภัยความรับผิดทางวิชาชีพสำหรับโรงพยาบาล (Medical Malpractice
  Insurance (Institution))

  คุ้มครองความรับผิดตามกฎหมายของผู้ประกอบวิชาชีพของโรงพยาบาล อันเกิดจากความผิดพลาด
  ละเลย หรือขาดความระมัดระวังในการประกอบวิชาชีพของโรงพยาบาล
  ซึ่งทำให้ผู้ป่วยบาดเจ็บทางร่างกายหรือจิตใจ หรือเสียชีวิต

4.4.5 การประกันภัยความรับผิดทางวิชาชีพสำหรับสถาปนิกและวิศวกร

(Professional Liability Insurance for Architects and Engineers)

คุ้มครองความรับผิดตามกฎหมายของผู้ประกอบวิชาชีพสถาปนิกและวิศวกรอันเกิดจากความผิดพลาด
ละเลย ขาดความระมัดระวัง หรือประมาทเลินเล่อในการประกอบวิชาชีพสถาปนิก และวิศวกร
ส่งผลให้เกิดความเสียหายต่อบุคลภายนอก ทรัพย์สิน และงานก่อสร้างต่างๆ

  4.4.6 การประกันภัยความรับผิดของผู้บริหารและเจ้าหน้าที่ (Directors and Officers
  Liability Insurance)

  คุ้มครองความรับผิดตามกฎหมายของกรรมการ ผู้บริหาร พนักงานหรือลูกจ้าง
  อันเนื่องมาจากความผิดพลาดในการปฏิบัติหน้าที่

4.4.7 การประกันภัยเงินทดแทนแรงงาน (Workmen’s Compensation Insurance)

คุ้มครองความรับผิดตามกฎหมายของนายจ้างเกี่ยวกับการจ่ายเงินทดแทนแรงงาน
เมื่อลูกจ้างประสบอุบัติเหตุหรือเจ็บป่วยขณะปฏิบัติหน้าที่จะได้รับการทดแทนตามสิทธิ
ที่กำหนดไว้ในกฎหมายแรงงานและกฎหมายแพ่งและพาณิชย์

  4.4.8 การประกันภัยความรับผิดตามกฎหมายอันเกิดจากการประกอบกิจการควบคุม ประเภท

  ที่ 3 ตามกฎหมายว่าด้วยการควบคุมน้ำมันเชื้อเพลิง (General Public Liability
  Insurance for the Controlled Business Catagory3)

คุ้มครองความรับผิดตามกฎหมายของผู้เอาประกันภัย
อันเนื่องมาจากอัคคีภัยหรือการระเบิดจากการประกอบกิจการน้ำมันเชื้อเพลิง, ก๊าซปิโตเลียมเหลว,
ก๊าซธรรมชาติ หรือการจัดเก็บน้ำมันเชื้อเพลิง, ก๊าซปิโตเลียมเหลว, ก๊าซธรรมชาติ
ในสถานที่ประกอบการ
เป็นผลให้เกิดความสูญเสียหรือเสียหายต่อชีวิตและทรัพย์สินของผู้ที่ได้รับความเสียหาย

4.4.9
การประกันภัยความรับผิดตามกฎหมายที่เกิดจากความบกพร่องในการปฏิบัติงานไม่เป็นไปตามเกณฑ์มาตรฐานการตรวจสอบตามกฎหมายในฐานะผู้ตรวจสอบอาคาร
(Building Inspector Insurance)

คุ้มครองความรับผิดตามกฎหมายของผู้ตรวจสอบอาคาร
อันเกิดจากการปฏิบัติงานที่ไม่เป็นไปตามเกณฑ์มาตรฐานการตรวจสอบตามกฎหมายในฐานะผู้ตรวจสอบอาคาร
และส่งผลให้เกิดความสูญเสียหรือเสียหายต่อชีวิต และ/หรือทรัพย์สินของบุคคลภายนอก

  4.4.10 การประกันภัยความรับผิดตามกฎหมายต่อความเสียหายที่เกิดขึ้นจากสินค้าที่ไม่ปลอดภัย
  (Legal Liability Insurance from Unsafe Product)

  คุ้มครองความรับผิดตามกฎหมายของผู้เอาประกันภัย
  ต่อผู้เสียหายอันสืบเนื่องหรือเป็นผลมาจากผลิตภัณฑ์ที่เอาประกันภัยเป็นสินค้าที่ไม่ปลอดภัย
  ทำให้เกิดความสูญเสียต่อชีวิต ร่างกาย สุขภาพ อนามัย และทรัพย์สินของผู้เสียหาย
  รวมทั้งค่าใช้จ่ายในการต่อสู้คดีที่ได้รับการยินยอมเป็นลายลักษณ์อักษรจากบริษัท

4.4.11 การประกันภัยความรับผิดตามกฎหมายจากการขนส่งวัตถุอันตรายทางบก

(Transportation of Hazard Material Liability Insurance)

  คุ้มครองความรับผิดตามกฎหมายของผู้เอาประกันภัย อันเกิดจากการรั่วไหล การระเบิด
  หรือการติดไฟของวัตถุอันตรายที่ทำการขนส่งโดยผู้เอาประกันภัยและส่งผลให้เกิดความสูญเสียหรือเสียหาย
  ต่อชีวิต ร่างกาย อนามัย และ/หรือทรัพย์สินของบุคคลภายนอก รวมทั้งค่าใช้จ่ายต่างๆ
  ในการบรรเทาความเสียหายและการฟื้นฟูให้กลับสู่สภาพเดิม

  4.5 การประกันภัยที่ให้ความคุ้มครองเกี่ยวกับภัยอื่นๆ

4.5.1 การประกันภัยความซื่อสัตย์ของลูกจ้าง (Fidelity Guarantee Insurance)

  คุ้มครองความเสียหายทางการเงินที่เกิดขึ้นแก่นายจ้าง ในกรณีที่ลูกจ้างทุจริต หรือยักยอกเงิน
  หรือตราสารทางการเงินของนายจ้าง

4.5.2 การประกันภัยอิสรภาพ (Bail Bond Insurance)

  เป็นกรมธรรม์ประกันภัยสำหรับผู้เอาประกันภัยนำไปใช้เป็นหลักประกันในการขอประกันตัวต่อเจ้าพนักงานในกรณีที่ผู้เอาประกันภัยถูกดำเนินคดี
  และถูกควบคุมตัวในคดีอาญา อันเนื่องมาจากกระทำผิดโดยประมาท
  โดยต้องเป็นการเอาประกันภัยก่อนกระทำความผิดเท่านั้น

4.5.3 การประกันภัยสินเชื่อทางการค้า (Trade Credit Insurance)

  คุ้มครองความเสียหายของผู้ขายสินค้าในกรณีที่ส่งสินค้าไปยังลูกค้า/ผู้ซื้อสินค้าแล้วไม่ได้รับชำระค่าสินค้า
  อันเนื่องมาจากความเสี่ยงทางการค้า และความเสี่ยงทางการเมือง

4.5.4 การประกันภัยสำหรับผู้จัดงาน (Event Cancellation Insurance)

  คุ้มครองค่าใช้ต่างๆ จ่ายที่สูญเสียไปเนื่องจากการหยุดชะงัก ยกเลิก เลื่อนการจัดงาน
  หรือเปลี่ยนแปลงสถานที่จัดงาน เนื่องจากเหตุการณ์ที่อยู่นอกเหนือการควบคุมของผู้เอาประกันภัย
  รวมถึงการชดเชยการลดลงของผลกำไรจากสาเหตุดังกล่าว

4.5.5 การประกันภัยพร้อมสรรพสำหรับเจ้าบ้าน (Home Multicover Insurance)

  คุ้มครองความสูญเสีย หรือเสียหายต่อตัวอาคารและทรัพย์สินภายในอาคารอันมีสาเหตุจาก อัคคีภัย
  ฟ้าผ่า ระเบิด น้ำท่วม ยานพาหนะหรือสัตว์พาหนะ การไหลล้นหรือการแตกของแทงก์น้ำ
  โจรกรรม และภัยธรรมชาติ รวมถึงค่าใช้จ่ายพิเศษสำหรับการเปลี่ยนที่พักอาศัยชั่วคราว
  การสูญเสียค่าเช่า ความบาดเจ็บทางร่างกาย และความเสียหายของทรัพย์สินบุคคลภายนอก
  รวมทั้งอุบัติเหตุส่วนบุคคลของผู้เอาประกันภัย และสมาชิกในครอบครัว

4.5.6 การประกันภัยผู้เล่นกอล์ฟ (Golfer’s Indemnity Insurance)

  คุ้มครองการบาดเจ็บ เสียชีวิต สูญเสียอวัยวะหรือทุพพลภาพ ของผู้เอาประกันภัย
  รวมทั้งความรับผิดต่อบุคคลภายนอก อุปกรณ์การเล่นกอล์ฟ การทำโฮล-อิน-วัน
  และการแข่งขันเป็นทางการ

4.5.7 การประกันภัยร้านค้า (Shop Multicover Insurance)

  คุ้มครองความเสียหายของตัวอาคาร และทรัพย์สินภายในอาคาร อันมีสาเหตุจากไฟไหม้ ฟ้าผ่า
  ระเบิด การนัดหยุดงาน ลมพายุ การถูกชนโดยยานพาหนะ และการแตกของแทงก์น้ำ
  ความคุ้มครองนี้รวมถึงการโจรกรรม ความสูญเสียของเงินอันเกิดจากการ ชิงทรัพย์ ปล้นทรัพย์
  ความเสียหายของกระจก ความบาดเจ็บ ทุพพลภาพ และการเสียชีวิตอันเกิดจากอุบัติเหตุ

  4.5.8 การประกันภัยความเสี่ยงภัยทุกชนิดของตัวเครื่องบินและอะไหล่ (Aircraft Hull,
  Spares and Liability Insurance)

  คุ้มครองความเสียหายต่อตัวเครื่องบินและอะไหล่ อันเนื่องมาจากอุบัติเหตุ
  รวมถึงความรับผิดชอบตามกฎหมายต่อบุคคลภายนอกอันเกิดจากเครื่องบินที่เอาประกันภัย

4.5.9 การประกันอุบัติเหตุกลุ่มสำหรับลูกเรือและผู้บริหาร (Aviation Personal Accident
Insurance)

  ชดเชยการเสียชีวิต สูญเสียอวัยวะ และการบาดเจ็บของนักบินและลูกเรือ
  ขณะปฏิบัติหน้าที่อันเนื่องมาจากอุบัติเหตุ

  4.5.10 การประกันภัยผู้ค้ำประกันเงินกู้ (Surety Bond Insurance)

  คุ้มครองในนามของผู้เอาประกันภัย (ผู้ค้ำประกัน)ให้กับผู้ให้กู้
  สำหรับการผิดนัดชำระหนี้ค่างวดเต็มจำนวนไม่น้อยกว่า 2 งวดติดกันตามสัญญาค้ำประกันที่ตกลงไว้
  โดยมีเงื่อนไขว่าผู้กู้ถูกให้พ้นสภาพจากการเป็นสมาชิกของผู้ให้กู้ เพราะถูกไล่ออก
  และ/หรือปลดออกจากงานประจำ

4.5.11 การประกันภัยชดเชยผลประโยชน์จากอุบัติเหตุการใช้รถยนต์ (Motor Accident

  Compensation Insurance)

  ชดเชยผลประโยชน์ให้แก่ผู้เอาประกันภัย
  ในกรณีที่เกิดอุบัติเหตุจากการใช้รถยนต์เป็นเหตุให้ต้องเข้ารักษาตัวเป็นผู้ป่วยใน
  รวมถึงเงินชดเชยค่าเดินทางระหว่างซ่อมรถ
  การประกันภัยโจรกรรมสำหรับทรัพย์สินส่วนบุคคลที่อยู่ภายในรถยนต์
  และเงินปลอบขวัญกรณีรถเอาประกันภัยเป็นฝ่ายถูก

  4.5.12 การประกันภัยคุ้มครองผู้พักในหอพัก ตามกฎหมายว่าด้วยหอพัก (Dormitory
  Insurance)

  คุ้มครองการเสียชีวิต ทุพพลภาพถาวรสิ้นเชิง และค่ารักษาพยาบาลของผู้พักในหอพัก
  อันเป็นผลมาจากสถานที่เอาประกันภัยเกิดไฟไหม้หรือระเบิด หรือถูกฆาตกรรมถูกทำร้ายร่างกาย
  ซึ่งเกิดขึ้นในขณะที่พักอาศัยอยู่ภายในหอพัก รวมถึงความเสียหายต่อทรัพย์สินส่วนตัว

  4.5.13
  การประกันภัยเพื่อการใช้เรือกลเดินทะเลเฉพาะเขตที่ใช้ในกิจการพิเศษประเภทเจ็ตสกีเพื่อเช่า
  (Jet Ski Insurance)

  คุ้มครองความสูญเสียอันเกิดจาก การบาดเจ็บทางร่างกายของผู้ใช้เรือ
  ความเสียหายต่อตัวเรือเจ็ตสกี รวมถึงความรับผิดชอบตามกฎหมายต่อบุคคลภายนอก
  อันเป็นผลมาจากอุบัติเหตุ การขับขี่ ควบคุม ใช้หรือโดยสารเรือเจ็ตสกีเพื่อเช่า

  4.5.14 การประกันภัยสวนทุเรียน (Durian Insurance)

  คุ้มครองความเสียหายโดยสิ้นเชิงต่อต้นทุเรียน อันเกิดจาก ภัยไฟไหม้/ไฟไหม้ป่า ภัยธรรมชาติ
  ได้แก่ ภัยลมพายุ ภัยลูกเห็บ ภัยน้ำท่วม เป็นต้น และการกระแทก ชน ผลัก หรือหักลำต้น
  โดยสัตว์ ไม่ว่าจะเป็นสัตว์ป่า หรือสัตว์เลี้ยง
  ซึ่งการเกิดภัยต่างนี้จะต้องไม่อยู่ในช่วงระยะเวลารอคอยของกรมธรรม์ประกันภัย

  4.5.15 การประกันภัยสำหรับผู้ขับขี่รถจักรยาน (Bike Insurance)

  คุ้มครองความเสียหายที่เกิดขึ้นต่อตัวเฟรมและวงล้อของรถจักรยาน รวมถึงการบาดเจ็บ
  การเสียชีวิตของผู้ขับขี่ ตลอดจนความรับผิดตามกฎหมายสำหรับการเสียชีวิต การบาดเจ็บ
  หรือการเสียหายต่อทรัพย์สินของบุคคลภายนอก

นอกเหนือจากการประกันภัยชนิดต่างๆ ที่กล่าวแล้วข้างต้น บริษัทฯ
ยังอาจจัดหาหรือจัดทำประกันภัยชนิดอื่นๆ ให้ทันต่อการเปลี่ยนแปลงทางสังคม สภาวะเศรษฐกิจ
และมีความหลากหลาย เพื่อสนองความต้องการของประชาชน

ประกันภัยต่อ (Reinsurance)

บริษัทฯ ได้ดำเนินธุรกิจทั้งการเอาประกันภัยต่อและรับประกันภัยต่อ
ตามพระราชบัญญัติประกันวินาศภัย พ.ศ.2535 มาตรา 31(2)
ซึ่งแก้ไขเพิ่มเติมตามพระราชบัญญัติประกันวินาศภัย (ฉบับที่ 3) พ.ศ. 2558
ได้กำหนดห้ามมิให้มีจำนวนเงินเอาประกันภัยเกินกว่าร้อยละ 10 ของเงินกองทุน (Capital
Fund) ทำให้บริษัทฯ ต้องเอาประกันภัยต่อออกไป (Outward Reinsurance)
เพื่อเพิ่มศักยภาพในการรับประกันที่มีมูลค่าสูงๆ
และช่วยลดความเสี่ยงภัยโดยกระจายความเสี่ยงภัยของบริษัทฯ ในรูปแบบ ดังนี้คือ

1.  การเอาประกันภัยต่อออกเฉพาะราย (Outward Facultative Reinsurance)

  เป็นการประกันภัยต่อแบบเป็นรายๆ
  และบริษัทประกันภัยต่อมีอิสระในการคัดเลือกรับงานโดยสามารถตอบรับหรือปฏิเสธได้เช่นเดียวกัน

2.  การประกันภัยต่อออกตามสัญญา (Outward Treaty Reinsurance)

  เป็นสัญญาที่บริษัทรับประกันภัยต่อให้ความวางใจ และให้อิสระในการจัดสรรงานแก่บริษัท
  เอาประกันภัยต่อ ทั้งนี้ บริษัทฯ มีการทำสัญญาประกันภัยต่อ 2 แบบคือ
  การประกันภัยต่อตามสัญญาแบบเป็นสัดส่วน (Proportional Treaty)
  และการประกันภัยต่อตามสัญญาแบบ ไม่เป็นสัดส่วน (Non-Proportional Treaty)

ขณะเดียวกัน บริษัทฯ มีการรับประกันภัยต่อ (Inward Reinsurance) จากบริษัทประกันภัย
ทั้งภายในและต่างประเทศ ในรูปแบบการรับประกันภัยต่อตามสัญญา (Inward Treaty
Reinsurance) และรับประกันภัยต่อเฉพาะราย (Inward Facultative Reinsurance)

นโยบายในการรับประกันภัย

ในปี 2561 บริษัท กรุงเทพประกันภัย จำกัด (มหาชน) มีนโยบายในการรับประกันภัย ดังนี้

1. พิจารณารับประกันภัยตามความเสี่ยงภัย และกำหนดเงื่อนไขความคุ้มครอง, อัตราเบี้ยประกันภัย
และความรับผิดชอบส่วนแรกให้เหมาะสมกับความเสี่ยงภัยที่แท้จริง
โดยมุ่งเน้นงานที่มีความเสี่ยงภัยต่ำถึงปานกลาง สำหรับภัยที่มีความเสี่ยงสูง
จะมีการพิจารณาเป็นรายๆ และต้องทำ Risk Survey ประกอบการพิจารณา

2. พิจารณารับประกันสำหรับความเสี่ยงภัยทางธรรมชาติ เช่น แผ่นดินไหว น้ำท่วม ลมพายุ
อย่างเคร่งครัด โดยกำหนดวงเงินความรับผิดของกรมธรรม์ตามระดับความเสี่ยงภัยของพื้นที่นั้นๆ
รวมถึงกำหนดความรับผิดส่วนแรกให้เหมาะสมกับความเสี่ยงภัย

3. ไม่แข่งขันทางด้านราคาที่ไม่คุ้มกับความเสี่ยงภัย

4. จัดทำ Risk Survey
เพื่อประเมินความเสี่ยงภัยรวมถึงจัดทำข้อเสนอแนะและติดตามผลการปรับปรุงความเสี่ยงภัย
ตามระยะเวลาที่กำหนดอย่างเคร่งครัด

การตั้งสำรองค่าสินไหมทดแทน

บริษัทฯ ได้มีการตั้งเงินสำรองค่าสินไหมทดแทนซึ่งประกอบด้วย
เงินสำรองที่จัดสรรสำหรับความเสียหายที่บริษัทฯ ได้รับรู้แล้ว
เงินสำรองสำหรับความเสียหายที่ยังไม่ได้รับรายงาน เงินสำรองสำหรับความเสียหายที่ไม่ได้บันทึก
พัฒนาการค่าสินไหมเพิ่มลดในอนาคต
และเงินสำรองค่าสินไหมทดแทนสำหรับความเสียหายที่ปิดไปแล้วและอาจมีการรื้อฟื้นขึ้นมาใหม่อีกครั้ง
ด้วยวิธีการมาตรฐานสากลตามหลักการคณิตศาสตร์ประกันภัย
ภายใต้ประกาศของสำนักงานคณะกรรมการกำกับและส่งเสริมการประกอบธุรกิจประกันภัย
ในพระราชบัญญัติประกันวินาศภัย (ฉบับที่ 2) พ.ศ. 2551

2.2 การตลาดและการแข่งขัน

นโยบายการตลาดของผลิตภัณฑ์และบริการที่สำคัญ

1. ภาพรวมการแข่งขันในธุรกิจประกันวินาศภัย

บริษัทประกันภัยต่างๆ ได้มุ่งเน้นการขยายงานลูกค้ารายย่อยเป็นหลัก อาทิ ประกันภัยรถยนต์
ประกันภัยอุบัติเหตุส่วนบุคคล ประกันภัยสุขภาพ ประกันภัยเดินทาง เป็นต้น
เนื่องจากอัตราเบี้ยประกันภัยทรัพย์สินที่ยังคงอยู่ในระดับต่ำ
โดยปรับขึ้นจากปีที่ผ่านมาเพียงเล็กน้อยเนื่องจากปริมาณเงินกองทุนของธุรกิจประกันภัยต่อในตลาดโลกที่ยังคงมีอยู่จำนวนมาก
จากที่คาดหมายว่าจะปรับเพิ่มขึ้นอย่างมากจากการที่ธุรกิจประกันภัยต่อของโลกต้องจ่ายค่าสินไหมทดแทนจำนวนมากจากพายุเฮอริเคนหลายลูกที่เกิดในทวีปอเมริกาในปีก่อนหน้า
นอกจากนี้ โครงการก่อสร้างโครงสร้างพื้นฐานคมนาคมของภาครัฐ
ที่กระทรวงคมนาคมตั้งเป้าหมายจะสามารถเปิดประมูลได้ในปี 2561 จำนวน 21 โครงการ
วงเงินงบประมาณรวม 1.1 ล้านล้านบาท กลับไม่สามารถดำเนินการได้ครบถ้วนตามเป้าหมาย
จึงไม่สามารถสร้างปริมาณเบี้ยประกันภัยเข้าสู่ระบบประกันวินาศภัยได้อย่างที่คาดหวัง

การแข่งขันในธุรกิจประกันวินาศภัยจึงต้องมุ่งเน้นที่กลุ่มเป้าหมายลูกค้ารายย่อย
โดยเฉพาะประกันภัยรถยนต์ซึ่งมีสัดส่วนเบี้ยประกันภัยสูงสุดในตลาดประกันวินาศภัย
และยอดจำหน่ายรถยนต์ใหม่ยังคงมีอัตราการเติบโตอย่างต่อเนื่องเป็นปีที่ 2 ติดต่อกัน
โดยมีอัตราการเติบโตถึงร้อยละ 19.5 เทียบกับร้อยละ 13.4 ในปีที่ผ่านมา บริษัทประกันภัยต่างๆ
จึงยังคงมีการแข่งขันด้านราคาอย่างเข้มข้น โดยเฉพาะในช่วงครึ่งปีแรก
เพื่อขยายฐานลูกค้าประกันภัยรถยนต์ให้ได้มากที่สุด อย่างไรก็ตาม
ด้วยการแข่งขันด้านราคาที่สูงมากนับตั้งแต่ปีที่ผ่านมา
ทำให้อัตราค่าสินไหมทดแทนทั้งระบบปรับตัวเพิ่มขึ้น
ส่งผลให้ในช่วงครึ่งปีหลังบริษัทประกันภัยหลายแห่ง เริ่มปรับเพิ่มอัตราเบี้ยประกันภัย
ลดสัดส่วนการรับประกันภัยรถยนต์ลง หรือแม้แต่การยกเลิกการรับประกันภัยรถยนต์

นอกจากประกันภัยรถยนต์แล้ว
ประกันภัยอุบัติเหตุส่วนบุคคลและสุขภาพยังคงเป็นประเภทประกันภัยที่บริษัทประกันภัยมุ่งขยายงานจากกลุ่มลูกค้ารายย่อย
เนื่องจากสัดส่วนผู้สูงอายุและคนโสดในสังคมไทยที่มีเพิ่มขึ้นอย่างต่อเนื่อง
เช่นเดียวกับประกันภัยการเดินทางที่ขยายตัวอย่างมากตามปริมาณการท่องเที่ยวต่างประเทศของคนไทยที่เพิ่มมากขึ้นเรื่อยๆ
ตามการขยายตัวของสายการบินต้นทุนต่ำ อีกทั้งประกันภัยต่างๆ
ข้างต้นยังเป็นประเภทประกันภัยที่มีอัตราค่าสินไหมทดแทนค่อนข้างต่ำเมื่อเทียบกับประกันภัยรถยนต์

ในการเข้าถึงกลุ่มผู้บริโภคนั้น นอกจากช่องทางจำหน่ายดั้งเดิม ได้แก่ ตัวแทน นายหน้า
และช่องทางธนาคารแล้ว ช่องทางการจำหน่ายออนไลน์เป็นอีกช่องทางที่บริษัทประกันภัยต่างๆ
ให้ความสำคัญในการขยายงานผ่านช่องทางนี้อย่างต่อเนื่อง
ทั้งการพัฒนาแพลตฟอร์มจัดจำหน่ายของบริษัทเอง เช่น
หน้าเว็บไซต์สำหรับจำหน่ายประกันภัยออนไลน์โดยเฉพาะที่แยกต่างหากจากหน้าเว็บไซต์หลักของบริษัท
การออกกรมธรรม์และโปรโมชันแบบพิเศษที่มีเฉพาะช่องทางจำหน่ายออนไลน์เท่านั้น
หรือการร่วมเป็นพันธมิตรกับคู่ค้าที่เป็นผู้ประกอบการออนไลน์ต่างๆ
เพื่อหาแนวทางพัฒนากรมธรรม์และจัดการส่งเสริมการขายที่เหมาะสมกับฐานลูกค้าของพันธมิตรเหล่านั้น
ตลอดจนการร่วมมือเป็นพันธมิตรกับโบรกเกอร์ที่มุ่งเน้นการจำหน่ายผ่านช่องทางออนไลน์โดยเฉพาะ

นอกจากการจำหน่ายประกันภัยผ่านช่องทางออนไลน์แล้ว การพัฒนา Insurtech
เพื่อยกระดับขีดความสามารถในการรับประกันภัยและการบริการลูกค้ายังเป็นแนวทางที่หลายบริษัทประกันภัยให้ความสำคัญ
โดยเฉพาะการนำมาเพิ่มประสิทธิภาพการคำนวณเบี้ยประกันภัยตามความเสี่ยงของแต่ละบุคคล อาทิ
แอปพลิเคชันที่วัดระยะทางในการขับรถของผู้เอาประกันภัย ถ้าขับน้อยจะได้รับส่วนลดเบี้ยประกันภัย
หรือแอปพลิเคชันที่วัดการก้าวเดิน ยิ่งเดินมาก ยิ่งได้ส่วนลดประกันสุขภาพมาก ตลอดจน Smart
Wearable ที่ให้ลูกค้าสวมใส่เพื่อวัดพฤติกรรมสุขภาพ และรับส่วนลดเบี้ยประกันสุขภาพ

ในการเข้าถึงกลุ่มลูกค้ารายย่อยนั้น นอกจากจะดำเนินการด้วยกลยุทธ์การตลาด
และการพัฒนาเทคโนโลยีต่างๆ แล้ว การควบรวมกิจการ (M&A)
ยังคงเป็นแนวทางที่กลุ่มบริษัทประกันภัยต่างชาติขนาดใหญ่ นิยมใช้ในปี 2561
เพื่อให้สามารถเข้าถึงฐานลูกค้าที่แตกต่างจากฐานลูกค้าเดิมที่มีอยู่ เช่น
ฐานลูกค้ารายย่อยในต่างจังหวัด และเพื่อเพิ่มความประหยัดในขนาดของกิจการ (Economy of
Scale) ด้วย

สำหรับกลยุทธ์การแข่งขันของ บริษัท กรุงเทพประกันภัย จำกัด (มหาชน)
ยังคงเป็นไปในแนวทางเดิมที่ได้ดำเนินการในปีที่ผ่านมาอย่างต่อเนื่อง
เพราะเป็นกลยุทธ์ที่ได้ผ่านการพิจารณาอย่างถี่ถ้วนแล้วว่าเหมาะสมกับสภาวะการแข่งขันในปัจจุบัน
และจะทำให้บริษัทฯ สามารถเติบโตและสร้างผลกำไรได้อย่างยั่งยืน
โดยได้มีการปรับปรุงเพิ่มเติมให้กลยุทธ์การแข่งขันมีความสมบูรณ์
ตรงกับความต้องการของลูกค้าและคู่ค้ามากขึ้นได้แก่

- การกำหนดเบี้ยประกันภัยที่แตกต่างกันตามความเสี่ยงของแต่ละ Segment
เนื่องด้วยการแข่งขันที่รุนแรงในตลาดประกันภัย ทำให้การแข่งขันด้านราคาไม่อาจหลีกเลี่ยงได้
แต่บริษัทฯ จะแข่งขันด้านราคาเฉพาะ Segment
ที่วิเคราะห์แล้วเห็นว่ายังสามารถสร้างผลตอบแทนที่ดีได้เท่านั้น โดยบริษัทฯ
ได้ปรับปรุงผลิตภัณฑ์ที่ใช้ขยายงานกลุ่มเป้าหมายแต่ละ Segment
ในปีที่ผ่านมาให้มีอัตราเบี้ยประกันภัยและเงื่อนไขความคุ้มครองที่ตรงกับความต้องการของกลุ่มเป้าหมายมากขึ้น
เช่น แพกเกจประกันภัยรถยนต์ประเภท 1
ที่มีเบี้ยประกันภัยแตกต่างกันตามความเสี่ยงของแต่ละภูมิภาคในประเทศไทย (Motor Pricing by
Region) หรือ ประกันภัยรถยนต์ประเภท 2+ เป็นต้น

- การขยายงานกลุ่มเป้าหมายที่มีศักยภาพสูง และยังมีการแข่งขันด้านราคาต่ำ
เนื่องจากการเข้าถึงกลุ่มเป้าหมายเหล่านี้ยังทำได้ยาก และต้องมีบุคลากรที่มีความเชี่ยวชาญเฉพาะ
เช่น ประกันภัยอุบัติเหตุส่วนบุคคลสำหรับกลุ่มเจ้าของกิจการและผู้บริหาร
ประกันภัยสินเชื่อทางการค้าสำหรับผู้ส่งออก (Trade Credit)
ประกันภัยความรับผิดของกรรมการและเจ้าหน้าที่บริษัท (D&O)
ตลอดจนประกันภัยรถบรรทุกขนาดใหญ่และรถบรรทุกสินค้าพิเศษ เช่น รถขนก๊าซ รถขนน้ำมัน
รถผสมปูน

- พัฒนาผลิตภัณฑ์ประกันภัยและการให้บริการผ่านช่องทางดิจิทัล อย่างต่อเนื่อง ได้แก่

-   การพัฒนาแอปพลิเคชัน Journeys by BKI ซึ่งเป็นแอปพลิเคชันที่แตกต่างจาก
    แอปพลิเคชันที่บริษัทประกันภัยอื่น ๆ พัฒนาออกมาในปัจจุบัน โดยแอปพลิเคชัน Journeys by
    BKI นั้น บุคคลทั่วไปสามารถดาวน์โหลดแอปพลิเคชันนี้มาใช้ประโยชน์ได้
    ไม่จำกัดเฉพาะลูกค้าของบริษัทฯ เท่านั้น เนื่องจากวัตถุประสงค์ของแอปพลิเคชัน นี้คือ
    เพื่อสร้างความผูกพันของผู้บริโภคต่อแบรนด์กรุงเทพประกันภัยผ่านสิทธิประโยชน์ซึ่งผู้ที่ดาวน์โหลดแอปพลิเคชันจะได้รับตลอดเวลาที่ยังคงใช้งาน
    แอปพลิเคชันนี้อยู่ เช่น คำแนะนำที่เป็นประโยชน์ต่อการรักษาสุขภาพ
    การลดพฤติกรรมเสี่ยงต่าง ๆ ตลอดจนส่วนลดที่จะได้รับจากการซื้อสินค้าและบริการต่าง ๆ
    ที่ร่วมเป็นพันธมิตร และส่วนลดค่าเบี้ยประกันภัยหากประสงค์จะซื้อกรมธรรม์กับบริษัทฯ

-   เพิ่มช่องทางการแจ้งเคลมประกันภัยรถยนต์ผ่านแอปพลิเคชัน Line โดยใช้ชื่อว่า
    @bkimotorclaims โดยลูกค้าสามารถติดต่อกับเจ้าหน้าที่สินไหมทดแทนได้ทันที
    รวมทั้งสามารถส่งรูปภาพรถยนต์ที่ได้รับความเสียหาย
    และแจ้งตำแหน่งที่เกิดอุบัติเหตุได้อย่างสะดวกง่ายดาย

-   จัดทำ QR Code สำหรับชำระเบี้ยประกันภัยผ่าน Mobile Banking ทุกธนาคาร
    ซึ่งลูกค้าสามารถใช้สมาร์ตโฟนสแกนได้จากเอกสารใบแจ้งการชำระเงินที่จัดส่งให้ลูกค้า

- มุ่งเน้นการจ่ายค่าสินไหมทดแทนที่รวดเร็วฉับไว โดยยึดแนวคิด “ใจเขา ใจเรา” กล่าวคือมุ่ง
เน้นที่ความสะดวกรวดเร็วของลูกค้าที่จะได้สินไหมทดแทนเพื่อบรรเทาความเดือดร้อนจากการประสบภัยพิบัติมากกว่าจะประวิงเวลาการจ่ายให้ล่าช้าโดยอ้างความถูกต้องครบถ้วนของเอกสารหรือ
กระบวนการ ซึ่งเป็นการสร้างความประทับใจให้กับลูกค้า-คู่ค้าและบุคคลทั่วไปเป็นอันมาก
โดยเฉพาะกรณีภัย พิบัติครั้งใหญ่ที่อยู่ในความสนใจของสังคม เช่น
กรณีเรือบรรทุกนักท่องเที่ยวชาวจีนล่มในจังหวัดภูเก็ต ซึ่งบริษัทฯ
ได้ดำเนินการจ่ายค่าสินไหมทดแทนให้แก่ทายาทของผู้เสียชีวิตอย่างรวดเร็ว
สร้างภาพลักษณ์ที่ดีต่อบริษัทฯ
จนทำให้มีบุคคลทั่วไปที่ประทับใจการจ่ายค่าสินไหมทดแทนที่รวดเร็วนี้ติดต่อแจ้งความประสงค์ขอทำประกันภัยกับบริษัทฯ
เป็นจำนวนมาก

2. ลักษณะลูกค้า

ลูกค้ารายบุคคล ได้แก่ ลูกค้าปัจเจกบุคคลทั่วไป ส่วนใหญ่จะใช้บริการประกันอัคคีภัยสำหรับที่อยู่อาศัย
ประกันภัยรถยนต์ส่วนบุคคล ประกันภัยอุบัติเหตุส่วนบุคคล และประกันสุขภาพ เป็นต้น

ลูกค้าองค์กร ประกอบด้วยธุรกิจตั้งแต่ขนาดย่อม ขนาดกลาง จนถึงธุรกิจขนาดใหญ่
และหน่วยงานภาครัฐฯ โดยบริษัทฯ ให้บริการด้านการประกันวินาศภัยทุกประเภท เช่น
การประกันอัคคีภัย การประกันภัยรถยนต์
การประกันภัยขนส่งสินค้าระหว่างประเทศหรือภายในประเทศ
และการประกันภัยความเสี่ยงภัยทุกชนิด (Industrial All Risks) ซึ่งเหมาะกับกลุ่มสำนักงาน
ที่พักอาศัย คอนโดมิเนียม ศูนย์การค้า และโรงงานอุตสาหกรรมต่าง ๆ
สำหรับลูกค้าที่ดำเนินธุรกิจก่อสร้างต่างๆ รวมถึงโครงการขนาดใหญ่ เช่น ทางด่วน รถไฟฟ้า
สนามบิน บริษัทฯ มีประกันภัยการก่อสร้างไว้รองรับ นอกจากนี้ บริษัทฯ
ยังมีประกันภัยเครื่องบินโดยสารสำหรับลูกค้าที่เป็นสายการบินด้วย

ลูกค้าอื่น ๆ ได้แก่ กลุ่มบริษัทในเครือ ลูกค้าของบริษัทในเครือ ซึ่งบริษัทฯ
จะให้บริการรับประกันวินาศภัยทุกประเภทเช่นเดียวกัน

ร้อยละของยอดขายของลูกค้ารายใหญ่ 10 รายแรก

  -------------------------------------- ----------- ---------- ----------
                                         ปี 2561 (%)  ปี 2560 (%) ปี 2559 (%)

  สัดส่วนลูกค้ารายใหญ่ 10 รายแรก              7.8         8.0        8.9
  -------------------------------------- ----------- ---------- ----------

3. กลุ่มลูกค้าเป้าหมาย

ลูกค้าเป้าหมายจากแหล่งต่างๆ ได้แก่ กลุ่มลูกค้าบุคคลทั่วไป ภาคธุรกิจเอกชน ภาครัฐวิสาหกิจ
บริษัทในเครือ และกลุ่มลูกค้าของบริษัทพันธมิตร เช่น กลุ่มลูกค้าสินเชื่อของธนาคารกรุงเทพ

4. ช่องทางการจำหน่าย

ช่องทางการจำหน่ายของบริษัทฯ สามารถแบ่งเป็น 4 ช่องทางหลัก ได้แก่

4.1 ตัวแทนและนายหน้าบุคคลธรรมดา

บริษัทฯ มีตัวแทนและนายหน้าบุคคลธรรมดา ณ สิ้นปี 2561 รวมทั้งสิ้น 1,961 คน
กระจายอยู่ในทุกภูมิภาคทั่วประเทศ โดยบริษัทฯ
มีนโยบายสร้างตัวแทนที่มีคุณภาพมากกว่าการมีจำนวนตัวแทน ปริมาณมาก
โดยกำหนดคุณสมบัติของผู้ที่จะเข้ามาเป็นตัวแทนของบริษัทฯ อย่างเข้มงวด
มุ่งสร้างตัวแทนจากผู้ที่มีศักยภาพตั้งแต่เริ่มต้นมากกว่าการจูงใจตัวแทนที่เคยส่งงานให้กับบริษัทประกันภัยอื่นด้วยผลตอบแทนสูง
ๆ รวมทั้งมีการพัฒนาความรู้ความสามารถของตัวแทนอย่างต่อเนื่องเป็นระยะ
ตลอดจนการสนับสนุนการทำงานของตัวแทนให้มีความสะดวกรวดเร็วมากที่สุด
โดยเฉพาะด้านการติดต่อสื่อสารกับเจ้าหน้าที่บริษัทฯ ซึ่งตัวแทนสามารถติดต่อกับเจ้าหน้าที่บริษัทฯ
ทางช่องทางต่าง ๆ ได้หลากหลายนอกเหนือจากการติดต่อทางโทรศัพท์ เช่น email, Line,
ระบบ BKI Web Partner นอกจากนี้ บริษัทฯ ยังมีการบริการเชิงรุก
โดยเป็นฝ่ายแจ้งข้อมูลข่าวสารต่าง ๆ ที่จำเป็น รวมถึงความคืบหน้าของงานต่าง ๆ
ให้ตัวแทนได้ทราบเป็นระยะ เพื่อลดภาระการติดต่อสอบถามของตัวแทน

บริษัทฯ ยังให้ความสำคัญในด้านการรักษาความสัมพันธ์กับตัวแทน โดยผู้บริหารของบริษัทฯ
จะมีการเข้าเยี่ยมเยียน รับฟังปัญหาและความคิดเห็นของตัวแทนอย่างใกล้ชิดเป็นระยะ
ทำให้ปัญหาของตัวแทนได้รับการพิจารณาแก้ไขอย่างรวดเร็ว
เป็นการสร้างความผูกพันระหว่างตัวแทนกับบริษัทฯ ส่งผลให้บริษัทฯ
สามารถดำรงปริมาณงานประกันภัยที่มีอยู่
และจูงใจให้ตัวแทนที่มีศักยภาพพิจารณาเพิ่มสัดส่วนการส่งงานประกันภัยให้กับบริษัทฯ มากขึ้น

4.2 นายหน้านิติบุคคล

บริษัทฯ มีนายหน้านิติบุคคล ณ สิ้นปี 2561 รวมทั้งสิ้น 319 ราย
ทั้งที่เป็นนายหน้านิติบุคคลในประเทศและนายหน้านิติบุคคลที่เป็นบริษัทข้ามชาติ
มีฐานลูกค้าที่เป็นธุรกิจขนาดใหญ่ มีความซับซ้อนของการรับประกันภัยสูง เช่น โรงงานปิโตรเคมี
เครื่องบิน นอกจากนี้ ยังมีนายหน้านิติบุคคลที่เน้นจำหน่ายกรมธรรม์ผ่านช่องทางออนไลน์โดยเฉพาะ
ซึ่งมีจำนวนรายที่เข้าร่วมเป็นพันธมิตรกับบริษัทฯ มากขึ้นเรื่อย ๆ ทั้งนี้
นายหน้านิติบุคคลจะให้บริการแก่ผู้เอาประกันภัยอย่างครบวงจร
ตั้งแต่การแนะนำประเภทการประกันภัย
การเป็นตัวแทนผู้เอาประกันภัยเรียกร้องค่าสินไหมทดแทนจากบริษัทฯ
ตลอดจนการจัดเก็บเบี้ยประกันภัยแทนบริษัทฯ ซึ่งบริษัทฯ
มีแนวทางการสนับสนุนการทำงานและกิจกรรมรักษาความสัมพันธ์กับนายหน้านิติบุคคลอย่างใกล้ชิดเช่นเดียวกับตัวแทน

4.3 สถาบันการเงิน

บริษัทฯ มีการจำหน่ายกรมธรรม์แก่ลูกค้ารายย่อยและลูกค้าสินเชื่อของธนาคารกรุงเทพ ตลอด
จนดีลเลอร์รถยนต์ และบริษัทลีสซิ่งต่าง ๆ ซึ่งการจำหน่ายกรมธรรม์ประกันภัยผ่านธนาคารกรุงเทพ
(Bancassurance) นั้นมีอัตราการเติบโตอย่างต่อเนื่อง และเป็นช่องทางสำคัญที่บริษัทฯ
ใช้ขยายฐานลูกค้ารายย่อยในส่วนภูมิภาค โดยบริษัทฯ
ได้พัฒนากรมธรรม์ให้เหมาะสมกับกลุ่มเป้าหมาย
มีความคุ้มครองและอัตราเบี้ยประกันภัยที่ไม่ซับซ้อนง่ายต่อการเสนอขายของพนักงานธนาคาร
ตลอดจนฝึกอบรมความรู้ด้านประกันภัยให้แก่พนักงานธนาคาร
เพื่อให้สามารถนำเสนอกรมธรรม์ให้แก่ลูกค้าได้อย่างถูกต้อง

4.4 ลูกค้าโดยตรง

คือ ลูกค้าที่ติดต่อขอซื้อประกันภัยกับบริษัทฯ โดยตรงและบริษัทฯ ให้บริการและดูแลโดยตรง
ซึ่งบริษัทฯ ได้พัฒนาช่องทางจำหน่ายต่างๆ
เพื่อให้สามารถเข้าถึงกลุ่มเป้าหมายโดยตรงให้ได้มากที่สุด เช่น BKI Care Station
จุดบริการด้านประกันภัยในห้างสรรพสินค้าชั้นนำทั่วประเทศ การขยายสาขา ไปสู่จังหวัดต่างๆ
ในทุกภูมิภาคของประเทศอย่างต่อเนื่อง ตลอดจนการพัฒนาการจำหน่ายกรมธรรม์ผ่านช่องทางดิจิทัล
คือ เว็บไซต์ของบริษัทฯ รวมทั้งแอปพลิเคชันในสมาร์ตโฟน

สำหรับลูกค้ารายใหญ่ที่เป็นองค์กรและสถาบันต่างๆ บริษัทฯ
ได้มีหน่วยงานธุรกิจลูกค้าองค์กรสำหรับการขยายตลาดและให้บริการลูกค้ากลุ่มนี้โดยเฉพาะโดยในปี
2561 ได้มีการปรับเปลี่ยนโครงสร้าง

ของหน่วยงานให้มีความคล่องตัว สามารถให้บริการลูกค้าได้ดียิ่งขึ้น
รวมทั้งมีการนำเทคโนโลยีด้านการรักษาความสัมพันธ์กับลูกค้า (CRM)
มาช่วยสนับสนุนพนักงานของบริษัทฯ
ในการจัดทำแผนเยี่ยมเยียนและกิจกรรมรักษาความสัมพันธ์กับลูกค้าด้วย

ช่องทางการจำหน่าย แยกตามสัดส่วนของเบี้ยประกันภัยรับ

  ----------------------------- ------------ ----------------------------
                                จำนวน (ราย)  สัดส่วนของเบี้ยประกันภัยรับโดยตรง
                                             (%)

                                             

  ตัวแทนและนายหน้าบุคคลธรรมดา      1,961        20.1

  นายหน้านิติบุคคล                  319          33.6

  สถาบันการเงิน                   33           25.5

  ลูกค้าโดยตรง                    -            20.8
  ----------------------------- ------------ ----------------------------

ภาวะการแข่งขัน

สภาพการแข่งขันในอุตสาหกรรม

ในปี 2561 (ม.ค.-พ.ย.) ธุรกิจประกันวินาศภัยมีจำนวนบริษัทประกันภัยทั้งสิ้น 59 บริษัท
ซึ่งส่วนใหญ่เป็นบริษัทขนาดกลางและขนาดเล็ก โดยบริษัทประกันภัยที่มีเบี้ยประกันภัยสูงสุด 10
อันดับแรก มีสัดส่วนเบี้ยประกันภัยรับโดยตรงถึงร้อยละ 61.8
ของเบี้ยประกันภัยรับโดยตรงของธุรกิจประกันวินาศภัยทั้งหมด

อัตราการเติบโตของเบี้ยประกันภัยรับโดยตรงของบริษัทฯ เปรียบเทียบกับตลาดในรอบ 3 ปี
ที่ผ่านมา

  ----------------------------- -------------- ------------- -------------
                                ปี 2561         ปี 2560        ปี 2559

                                (เบื้องต้น)                     

                                (ก่อนปรับปรุง)                   

  บมจ. กรุงเทพประกันภัย                                         

  เบี้ยประกันภัยรับ (ล้านบาท)         16,728.7       15,366.5      15,479.4

  อัตราการเติบโต (%)              8.9            -0.7          1.2

  ตลาดประกันวินาศภัย               (ม.ค.-พ.ย.)                  

  เบี้ยประกันภัยรับ (ล้านบาท)         211,091.0      219,581.5     211,813.4

  อัตราการเติบโต (%)              6.8            3.7           1.2
  ----------------------------- -------------- ------------- -------------

ส่วนแบ่งตลาดของบริษัทฯ ในรอบ 3 ปีที่ผ่านมา

  ---------------- ------- ------------- -------- -------- -------- --------
  ประเภทการรับ      อันดับที่   ปี 2561        อันดับที่    ปี 2560   อันดับที่    ปี 2559
  ประกันภัย                                                           

                           (เบื้องต้น)                                 

                           (ก่อนปรับปรุง)                               

  อัคคีภัย            2       14.3          2        13.8     2        14.2

  ภัยทางทะเล        5       7.4           4        7.5      4        6.7

  ภัยรถยนต์          6       5.0           7        4.8      5        5.4

  ภัยเบ็ดเตล็ด        2       9.8           2        9.7      2        9.6

  รวม              3       7.1           3        7.0      3        7.3
  ---------------- ------- ------------- -------- -------- -------- --------

ที่มา: สำนักงานอัตราเบี้ยประกันวินาศภัย (ข้อมูล มกราคม-พฤศจิกายน 2561)

สถานภาพและศักยภาพในการแข่งขัน

บริษัท กรุงเทพประกันภัย จำกัด (มหาชน) สามารถดำรงรักษาความเป็นบริษัทประกันภัยที่
มีเบี้ยประกันภัยรับโดยตรงมากที่สุด เป็นอันดับ 3 มาตลอดช่วงหลายปีที่ผ่านมา แม้บริษัทฯ
จะเน้นนโยบายการประกอบธุรกิจอย่างระมัดระวัง ไม่แข่งขันด้านราคาเกินความจำเป็น
และมุ่งเน้นผลกำไรจากการรับประกันภัยมากกว่าปริมาณเบี้ยประกันภัยก็ตาม
ในขณะที่ธุรกิจประกันวินาศภัยมีการแข่งขัน ที่รุนแรง จากจำนวนบริษัทประกันภัยที่มีอยู่มาก
ส่งผลให้หลายบริษัทต้องประสบปัญหาด้านการเงินหรือไม่คุ้มค่าที่จะประกอบธุรกิจประกันภัยต่อไป
จนทำให้มีบริษัทประกันภัยที่ต้องถูกควบรวมกิจการหรือถูกสั่งหยุดประกอบธุรกิจอยู่หลายบริษัทในแต่ละปี
ซึ่งการที่บริษัทฯ ยังคงสามารถดำรงสถานะความเป็นบริษัทประกันภัยชั้นนำได้อย่างต่อเนื่องยาวนาน
เนื่องจากคุณสมบัติที่โดดเด่นในด้านต่าง ๆ ดังนี้

1. ความมั่นคงทางการเงิน

ในปี 2561 สถาบัน Standard & Poor’s (S&P) และ A.M. Best
ประเมินความน่าเชื่อถือทางการเงินของบริษัทฯ อยู่ในระดับ A-/Stable/-- และระดับ A-
(Excellent) Outlook Stable ตามลำดับ นอกจากนี้ บริษัทฯ
ยังมีสัดส่วนหนี้สินต่อส่วนของผู้ถือหุ้นเพียง 0.7 เท่า
สะท้อนให้เห็นถึงความมั่นคงและน่าเชื่อถือของบริษัทฯ
ต่อความสามารถในการจ่ายค่าสินไหมทดแทนแก่ลูกค้า ตลอดจนค่าใช้จ่าย ต่าง ๆ
ให้แก่คู่ค้าได้อย่างรวดเร็วและครบถ้วน

2. มีพันธมิตรทางธุรกิจที่แข็งแกร่ง

บริษัทฯ เป็นพันธมิตรทางธุรกิจกับธนาคารกรุงเทพ จำกัด (มหาชน) ซึ่งเป็นธนาคารใหญ่อันดับ 1
ของประเทศไทยในแง่ของขนาดสินทรัพย์ มีสาขาทั่วประเทศกว่า 1,100 สาขา
และมีฐานลูกค้าถึงกว่า 17 ล้านบัญชี เป็นช่องทางการขยายงานประกันภัยที่สำคัญอย่างยิ่ง
ทั้งในด้านเบี้ยประกันภัยทรัพย์สินขนาดใหญ่จากลูกค้าที่เป็นบริษัท โรงงานอุตสาหกรรม
และเบี้ยประกันภัยจากลูกค้ารายย่อย ผ่านการจำหน่ายที่เคาน์เตอร์ธนาคาร นอกจากนี้
ธนาคารกรุงเทพยังมีสาขาในประเทศต่าง ๆ ในอาเซียนมากถึง 17 สาขาใน 8 ประเทศ
ช่วยสร้างโอกาสต่อบริษัทฯ ในการขยายธุรกิจไปยังประเทศเหล่านี้
ซึ่งหลายประเทศมีอัตราการเติบโตทางเศรษฐกิจในระดับสูงและธุรกิจประกันวินาศภัยที่เติบโตอย่างรวดเร็วมาก

3. ความแข็งแกร่งของ Brand กรุงเทพประกันภัย

จากฐานะความแข็งแกร่งด้านการเงินของบริษัทฯ
ที่ทำให้การชำระค่าสินไหมทดแทนแก่ลูกค้าและคู่ค้าทางธุรกิจต่าง ๆ เช่น อู่ซ่อมรถยนต์ โรงพยาบาล
เป็นไปอย่างรวดเร็วและเป็นธรรม และการเป็นพันธมิตรที่ใกล้ชิดกับธนาคารกรุงเทพ จำกัด
(มหาชน) ซึ่งเป็นธนาคารอันดับ 1 ของประเทศไทย ได้ส่งผลให้บริษัทฯ
มีภาพลักษณ์ที่ดีและชัดเจนในเรื่องความมั่นคง น่าเชื่อถือ
และน่าไว้วางใจมาโดยตลอดจากลูกค้าและคู่ค้าที่เคยได้รับการบริการ
และลูกค้ามีความผูกพันกับตรายี่ห้อ (Brand Engagement)
มีการแนะนำบอกต่อแบบปากต่อปากในระดับสูง
สะท้อนให้เห็นจากอัตราการต่ออายุกรมธรรม์ที่อยู่ในระดับเกินกว่าร้อยละ 80 อย่างต่อเนื่องทุกปี
และการสำรวจตัวชี้วัด Net Promoter Score (NPS)
ซึ่งเป็นดัชนีชี้วัดระดับความผูกพันกับตรายี่ห้อที่นิยมใช้เป็นมาตรฐานอ้างอิงทั่วโลก พบว่า บริษัทฯ
มีระดับค่า NPS อยู่ในระดับสูงมาก เมื่อเทียบกับค่าเฉลี่ยของธุรกิจประกันวินาศภัยในประเทศต่างๆ
ทั่วโลก

นอกจากนี้ บริษัทฯ ยังได้พยายามสร้างภาพลักษณ์และความจดจำใน
แบรนด์กรุงเทพประกันภัยแก่กลุ่มเป้าหมายที่กว้างขวางขึ้น ไม่เฉพาะผู้ที่เคยใช้บริการกับบริษัทฯ
เท่านั้น ผ่านทางกิจกรรมการสื่อสารการตลาดที่หลากหลาย
ซึ่งได้มีการปรับเปลี่ยนให้สอดคล้องกับพฤติกรรมการรับสื่อของผู้บริโภคที่เปลี่ยนแปลงไปอยู่เสมอ เช่น
การเพิ่มกิจกรรมการสื่อสารผ่านทาง Social Media หรือลงโฆษณาในสื่อออนไลน์ต่าง ๆ
และในยุคปัจจุบันที่ข่าวสารด้านลบสามารถเผยแพร่ทาง Social Media อย่างง่ายดายและรวดเร็ว
บริษัทฯ ได้มีการติดตามข้อมูลและความคิดเห็นที่เกี่ยวข้องกับบริษัทฯ ใน Social Media ต่างๆ
อย่างใกล้ชิด และหากเริ่มมีข้อมูลเชิงลบเกี่ยวกับบริษัทฯ ถูกเผยแพร่ใน Social Media บริษัทฯ
จะรีบดำเนินการหาสาเหตุที่ก่อให้เกิดความคิดเห็นเชิงลบนั้น
เพื่อดำเนินการแก้ไขและชี้แจงแก่สาธารณชนโดยเร็ว

4. พนักงานที่มีความรู้ความสามารถสูง

บริษัทฯ มีวัฒนธรรมองค์กรที่แข็งแกร่งตามแนวคิด “ใจเขา ใจเรา” คือ
การมุ่งเน้นลูกค้าเป็นศูนย์กลางและคำนึงถึงประโยชน์สูงสุดของลูกค้าเป็นอันดับแรก
ซึ่งพนักงานทุกระดับได้รับการปลูกฝังและยึดถือเป็นหลักในการปฏิบัติงานเสมอมา
เช่นเดียวกับการยึดถือว่าพนักงานคือทรัพยากรที่มีค่าที่สุดขององค์กร
และได้ให้ความสำคัญในการพัฒนาความรู้ ทักษะต่าง ๆ ให้กับพนักงานอย่างสม่ำเสมอ
ตลอดจนการรักษาพนักงานที่มีความสามารถให้อยู่กับองค์กร ทั้งนี้ บริษัทฯ
มีอัตราการลาออกของพนักงาน (Turnover Rate)
อยู่ในระดับที่ต่ำเมื่อเทียบกับค่าเฉลี่ยของอุตสาหกรรม ส่งผลให้พนักงานส่วนใหญ่ของบริษัทฯ
เป็นผู้ที่มีประสบการณ์ทำงานมายาวนาน
สามารถถ่ายทอดองค์ความรู้และประสบการณ์จากรุ่นสู่รุ่นได้อย่างต่อเนื่อง
ทำให้การบริการลูกค้าเป็นไปอย่างมีประสิทธิภาพ

และจากการที่สภาพแวดล้อมในการแข่งขันมีการเปลี่ยนแปลงอย่างรวดเร็วในปัจจุบัน
พนักงานของบริษัทฯ
จึงได้รับการปลูกฝังให้ตระหนักถึงความสำคัญในการก้าวทันกับสภาพแวดล้อมที่เปลี่ยนแปลงไปอยู่เสมอ
โดยเฉพาะการเปลี่ยนแปลงด้านเทคโนโลยีที่เกิดขึ้นอย่างรวดเร็วต่อเนื่อง
ส่งผลอย่างยิ่งต่อพฤติกรรมผู้บริโภคและกลยุทธ์การแข่งขันของคู่แข่ง

  5. ระบบเทคโนโลยีสารสนเทศที่ทันสมัย

จากการที่บริษัทฯ
ได้ให้ความสำคัญกับการก้าวทันการเปลี่ยนแปลงของเทคโนโลยีและพฤติกรรมของผู้บริโภค
จึงได้ลงทุนด้านเทคโนโลยีสารสนเทศอย่างต่อเนื่อง
เพื่อเพิ่มคุณภาพการให้บริการแก่ลูกค้าและคู่ค้าที่รวดเร็วและโดดเด่นกว่าคู่แข่ง
เช่นเดียวกับการลดต้นทุนการดำเนินงานของบริษัทฯ นอกจากนี้
ยังให้ความสำคัญกับการวิเคราะห์และบริหารฐานข้อมูลที่มีอยู่
เพื่อให้ได้สารสนเทศที่สามารถสนับสนุนการตัดสินใจของผู้บริหารได้อย่างถูกต้องรวดเร็ว
ทันเหตุการณ์ สร้างความได้เปรียบในการแข่งขัน

บริษัทฯ ยังให้ความสำคัญในการปกป้องข้อมูลส่วนบุคคลของลูกค้า
โดยการพัฒนาระบบเทคโนโลยีเพื่อป้องกันข้อมูลส่วนบุคคลและข้อมูลทางการเงินของลูกค้าจากอาชญากรรมทางคอมพิวเตอร์
(Cyber Attack) นอกจากนี้ บริษัทฯ
ยังมีการลงทุนในระบบการเก็บรักษาข้อมูลและฐานปฏิบัติการสำรอง
เพื่อสร้างความต่อเนื่องในการดำเนินธุรกิจในกรณีเกิดวิกฤติการณ์
เป็นการสร้างความมั่นใจให้กับลูกค้าและคู่ค้าว่าไม่ว่าจะเกิดเหตุการณ์ไม่คาดฝันใดขึ้น บริษัทฯ
จะยังคงมีศักยภาพในการดำเนินธุรกิจและให้บริการได้อย่างไม่ขาดตอน

6. ช่องทางจำหน่ายและฐานลูกค้าที่หลากหลาย

จากประสบการณ์ในธุรกิจประกันวินาศภัยที่ยาวนาน
ระดับเงินกองทุนที่แข็งแกร่งและพนักงานที่มีความรู้ความสามารถสูง ส่งผลให้บริษัทฯ
สามารถเสนอขายผลิตภัณฑ์ประกันภัยที่หลากหลาย ตอบสนองความต้องการของลูกค้าหลายกลุ่ม
ซึ่งเป็นประโยชน์ต่อบริษัทฯ ที่สามารถขยายงานได้ทั้งตลาดลูกค้าทั่วไป (Mass Market)
และตลาดลูกค้าเฉพาะกลุ่ม (Niche Market)
ที่ต้องใช้ความรู้ความเชี่ยวชาญเฉพาะด้านและเครือข่ายด้านการรับประกันภัยต่อที่แข็งแกร่ง

เบี้ยประกันภัยรับโดยตรงของบริษัทฯ มาจากช่องทางการจำหน่ายที่หลากหลาย
ไม่มุ่งเน้นเฉพาะช่องทางใดช่องทางหนึ่ง
ซึ่งจะส่งผลกระทบอย่างยิ่งหากเกิดอุปสรรคขึ้นกับช่องทางนั้นๆ
เช่นเดียวกับสัดส่วนเบี้ยประกันภัยจากลูกค้ารายย่อยที่เพิ่มขึ้นอย่างต่อเนื่อง
เพื่อลดความเสี่ยงจากการพึ่งพิงลูกค้าองค์กรรายใหญ่ที่จะส่งผลกระทบต่อบริษัทฯ
อย่างมากหากบริษัทฯ ต้องสูญเสียลูกค้ารายใดรายหนึ่งไป ทั้งนี้ บริษัทฯ
ยังมีกลยุทธ์การขยายตลาดลูกค้ารายย่อยอย่างต่อเนื่อง
โดยเฉพาะการขยายงานผ่านช่องทางออนไลน์
ซึ่งสอดคล้องกับพฤติกรรมผู้บริโภคในปัจจุบันที่นิยมเปรียบเทียบราคาและซื้อสินค้าผ่านช่องทางออนไลน์

เช่นเดียวกับสัดส่วนเบี้ยประกันภัยจากต่างจังหวัดที่เพิ่มขึ้นต่อเนื่อง
จากการขยายฐานลูกค้าในต่างจังหวัดผ่านการเปิดสาขาใหม่
และการขยายงานผ่านเคาน์เตอร์ธนาคารกรุงเทพ
ซึ่งได้ดำเนินการอย่างต่อเนื่องมาตลอดในช่วงหลายปีที่ผ่านมา
จากเดิมที่เบี้ยประกันภัยมาจากเขตกรุงเทพฯ และปริมณฑล เป็นหลัก

ปัจจัยที่มีผลกระทบต่อโอกาส หรือข้อจำกัดการประกอบธุรกิจ ปี 2561

1. การอนุมัติการก่อสร้างและการประกวดราคาโครงสร้างพื้นฐานคมนาคมของรัฐบาลยังคง
ล่าช้ากว่าแผนการที่กำหนด
ส่งผลให้เบี้ยประกันภัยจากการรับประกันภัยการก่อสร้างโครงสร้างพื้นฐานไม่เกิดขึ้นมากอย่างที่คาดการณ์ไว้

2. ราคาผลผลิตทางการเกษตรโดยรวมปรับตัวลดลงจากปีที่ผ่านมา
แม้ราคาสินค้าเกษตรที่สำคัญบางชนิด เช่น ข้าว ข้าวโพดเลี้ยงสัตว์ มันสำปะหลัง
จะปรับเพิ่มขึ้นก็ตาม
ประกอบกับธุรกิจเรือประมงที่ได้รับผลกระทบอย่างมากจากควบคุมของภาครัฐให้สอดคล้องกับมาตรการที่ออกโดยสหภาพยุโรปว่าด้วยการป้องกัน
ต่อต้าน และขจัดการทำประมงที่ผิดกฎหมาย ไม่รายงาน และไร้การควบคุมหรือกฎระเบียบ หรือ
IUU (Illegal, Unreported and Unregulated Fishing)
ส่งผลต่อกำลังซื้อในภูมิภาคที่ต้องพึ่งพิงภาคการเกษตรเป็นหลัก

3. จำนวนสาขาธนาคารที่ยังคงลดลงเรื่อย ๆ จากพฤติกรรมของผู้บริโภคที่เปลี่ยนแปลงไป
จากการทำธุรกรรมผ่านเคาน์เตอร์ธนาคาร เป็นการทำธุรกรรมผ่านสมาร์ตโฟน หรือ Digital
Banking มากขึ้น ประกอบกับการยกเลิกค่าธรรมเนียมการโอนเงินทั้งข้ามธนาคาร ข้ามเขต
จ่ายบิล เติมเงินบน Digital Banking ของธนาคารพาณิชย์ทุกธนาคาร
ยิ่งเป็นการจูงใจให้ผู้บริโภคลดการใช้บริการผ่านสาขาธนาคารมากยิ่งขึ้น
ส่งผลกระทบโดยตรงต่อการจำหน่ายกรมธรรม์ผ่านเคาน์เตอร์ธนาคาร (Bancassurance)

4. การปรับนโยบายการรับประกันภัยรถยนต์ของบริษัทประกันภัยหลายแห่ง ทั้งการเพิ่มเบี้ยประกันภัย
ลดปริมาณการรับประกันภัยรถยนต์ ไปจนถึงการยกเลิกรับประกันภัยรถยนต์
ซึ่งเป็นผลจากอัตราค่าสินไหมทดแทนที่เพิ่มสูงขึ้นอย่างมากจากการแข่งขันด้านราคาอย่างรุนแรงในช่วง
2-3 ปีที่ผ่านมา ทำให้บริษัทประกันภัยที่ไม่มีนโยบายแข่งขันด้านราคา
ที่เคยเสียโอกาสในการขยายตลาดในช่วงก่อนหน้าสามารถขยายงานประกันภัยรถยนต์ได้มากขึ้น

5. การขยายตัวของธุรกิจจำหน่ายสินค้าออนไลน์ หรือ e-commerce รวมทั้งสื่อออนไลน์ต่างๆ
ส่งผลกระทบต่อธุรกิจขนาดกลางและเล็ก รวมทั้งธุรกิจบางภาคส่วน เช่น
สื่อสิ่งพิมพ์และสื่อสารมวลชนที่ไม่สามารถปรับตัวได้ทันกับเทคโนโลยีและพฤติกรรมผู้บริโภคที่เปลี่ยนแปลงไปอย่างรวดเร็ว
ส่งผลต่อการจ้างงานและกำลังซื้อของผู้ที่ทำงานในกลุ่มธุรกิจเหล่านี้ ในขณะเดียวกัน
ก็ทำให้ธุรกิจบางภาคส่วนขยายตัวอย่างมาก เช่น ธุรกิจโลจิสติกส์ ธุรกิจคลังสินค้า
ธุรกิจรับส่งพัสดุภัณฑ์

6. อัตราเบี้ยประกันภัยทรัพย์สินโดยเฉลี่ยปรับตัวเพิ่มขึ้นเป็นครั้งแรกนับตั้งแต่ปี 2555
เนื่องจากอัตราเบี้ยประกันภัยต่อในตลาดรับประกันภัยต่อของโลกปรับเพิ่มขึ้นเพื่อชดเชยค่าสินไหมทดแทนจำนวนมหาศาลจากพายุเฮอร์ริเคนขนาดใหญ่หลายลูกในทวีปอเมริกา

7. การเพิ่มการรับประกันภัยข้าวโพดเลี้ยงสัตว์นอกเหนือจากการรับประกันภัยนาข้าว
ตามโครงการประกันภัยพืชผลของรัฐบาล ส่งผลให้มีเบี้ยประกันภัยเข้าสู่ธุรกิจประกันวินาศภัยมากขึ้น

8.
มาตรการลงโทษธนาคารพาณิชย์ของธนาคารแห่งประเทศไทยในเรื่องวิธีการจำหน่ายประกันภัยแก่ลูกค้าของธนาคาร
ส่งผลให้การขยายงานประกันภัยแก่ลูกค้าของธนาคาร
ทั้งลูกค้าสินเชื่อและลูกค้าที่ทำธุรกรรมผ่านเคาน์เตอร์ธนาคารมีข้อจำกัดมากขึ้น

ความสามารถในการดำรงอัตราส่วนตามประเภทธุรกิจ

ปี 2561 บริษัทฯ มีเบี้ยประกันภัยรับรวม 17,326.2 ล้านบาท
โดยเบี้ยประกันภัยเกือบทุกประเภทมีอัตราการเติบโตเพิ่มขึ้น
ยกเว้นการประกันภัยตัวเรือที่มีอัตราการเติบโตติดลบเล็กน้อย
โดยเบี้ยประกันภัยเบ็ดเตล็ดที่มีสัดส่วนร้อยละ 48.4 มีอัตราการเติบโตเพิ่มขึ้นร้อยละ 6.8
อันเนื่องมาจากมีการเติบโตของเบี้ยประกันภัยจากช่องทางธุรกิจนายหน้าและการขยายงานผ่านช่องทางธุรกิจสถาบันการเงิน
ในส่วนการประกันภัยรถยนต์มีสัดส่วนร้อยละ 39.8 เพิ่มขึ้นเมื่อเทียบกับปีก่อน
ซึ่งมีอัตราการเติบโตเพิ่มขึ้นร้อยละ 12.9
และการประกันภัยประเภทอื่นนอกเหนือจากการประกันภัยรถยนต์และประกันภัยเบ็ดเตล็ด
มีสัดส่วนรวมกันร้อยละ 11.8 ลดลงเล็กน้อยเมื่อเทียบกับปีก่อน

สัดส่วนเบี้ยประกันภัยรับจำแนกตามประเภทการรับประกันภัย

  ------------- ---------- ---------- ---------- ---------- ---------- ----------
                                                            (ล้านบาท)   

  ประเภท        2561       สัดส่วน%     2560       สัดส่วน%     2559       สัดส่วน%

  อัคคีภัย         1,610.4    9.3        1,553.3    9.7        1,604.6    10.0

  ภัยตัวเรือ       38.7       0.2        41.7       0.3        38.1       0.3

  ภัยสินค้า        397.4      2.3        386.1      2.4        341.5      2.1

  ภัยรถยนต์       6,888.1    39.8       6,101.8    38.3       6,607.6    41.2

  ภัยเบ็ดเตล็ด     8,391.6    48.4       7,858.0    49.3       7,439.5    46.4

  รวม           17,326.2   100.0      15,940.9   100.0      16,031.3   100.0
  ------------- ---------- ---------- ---------- ---------- ---------- ----------

สำหรับอัตราความเสียหายในส่วนของบริษัทฯ ปี 2561 คิดเป็นร้อยละ 49.4 ต่ำกว่าปี 2560
ซึ่งอยู่ในระดับร้อยละ 51.6 โดยอัตราความเสียหายที่ลดลง
เป็นผลเนื่องมาจากค่าสินไหมทดแทนลดลง คิดเป็นร้อยละ 2.0 เมื่อเทียบกับปีก่อน
ในขณะที่เบี้ยประกันภัยรับสุทธิและเบี้ยประกันภัยที่ถือเป็นรายได้ เพิ่มขึ้นจากปีก่อน คิดเป็นร้อยละ
8.9 และ 2.3 ตามลำดับ

อัตราความเสียหายจากการรับประกันภัย

(ล้านบาท)

  ----------- ----------------------- -------------- --------- ----------------------- -------------- ------- ----------------------- -------------- -------
  ประเภท      2561                                             2560                                           2559                                   

              เบี้ยประกันภัยที่ถือเป็นรายได้   ค่าสินไหมทดแทน   Loss      เบี้ยประกันภัยที่ถือเป็นรายได้   ค่าสินไหมทดแทน   Loss    เบี้ยประกันภัยที่ถือเป็นรายได้   ค่าสินไหมทดแทน   Loss
                                                     Ratio (%)                                        Ratio                                          Ratio
                                                                                                      (%)                                            (%)

  อัคคีภัย       1,089.1                 162.4          14.9      1,093.2                 161.5          14.8    1,068.3                 60.6           5.7

  ภัยตัวเรือ     4.9                     (6.6)          (134.7)   4.9                     3.6            73.4    8.0                     3.2            39.8

  ภัยสินค้า      202.1                   56.6           28.0      195.4                   27.0           13.8    189.4                   30.0           15.9

  ภัยรถยนต์     6,177.5                 3,918.1        63.4      6,183.6                 3,975.3        64.3    6,484.8                 4,137.8        63.8

  ภัยเบ็ดเตล็ด   3,826.7                 1,454.6        38.0      3,564.2                 1,530.5        42.9    3,311.1                 1,331.7        40.2

  รวม         11,300.3                5,585.1        49.4      11,041.3                5,697.9        51.6    11,061.6                5,563.3        50.3
  ----------- ----------------------- -------------- --------- ----------------------- -------------- ------- ----------------------- -------------- -------

2.3 การจัดหาผลิตภัณฑ์หรือบริการ

(ก) ลักษณะการจัดให้ได้มาซึ่งผลิตภัณฑ์

1. แหล่งที่มาของเงินทุน

แหล่งที่มาของเงินทุน

ณ สิ้นปี 2561 บริษัทฯ มีแหล่งที่มาของเงินทุนที่สำคัญคือส่วนของเจ้าของ ซึ่งบริษัทฯ
มีทุนจดทะเบียนและเรียกชำระแล้ว จำนวน 1,064.7 ล้านบาท แบ่งเป็นหุ้นสามัญจำนวน 106.47
ล้านหุ้น มูลค่าหุ้นละ 10 บาท บริษัทฯ ยังมีส่วนเกินมูลค่าหุ้นสามัญ 1,442.5 ล้านบาท
กำไรสะสมจัดสรรแล้วสำรองตามกฎหมาย 106.5 ล้านบาท สำรองอื่น 3,100.0 ล้านบาท
กำไรสะสมยังไม่ได้จัดสรร 7,302.7 ล้านบาท และองค์ประกอบอื่นของส่วนของเจ้าของ
21,859.0 ล้านบาท

บริษัทฯ มีเงินสดสุทธิได้มาจากกิจกรรมดำเนินงานจำนวน 1,577.5 ล้านบาท
ซึ่งมีองค์ประกอบที่สำคัญได้แก่ เบี้ยประกันภัยรับจากการประกันภัยโดยตรง รายได้จากการลงทุนสุทธิ
เป็นต้น

แหล่งที่ใช้ไปของเงินทุน

ปี 2561 บริษัทฯ มีเงินสดสุทธิใช้ไปในกิจกรรมลงทุนจำนวน 66.9 ล้านบาท ได้แก่ ที่ดิน
อาคารและอุปกรณ์สุทธิ 49.6 ล้านบาท และสินทรัพย์ไม่มีตัวตนจำนวน 17.3 ล้านบาท

นอกจากนี้ บริษัทฯ ยังมีเงินสดสุทธิใช้ไปในกิจกรรมจัดหาเงิน จำนวน 1,490.6 ล้านบาทจาก
การจ่ายเงินปันผล

2. การให้กู้ยืม

นโยบายการให้กู้ยืม

บริษัทฯ มีนโยบายการให้กู้ยืม โดยมีอสังหาริมทรัพย์จำนองเป็นประกัน
ซึ่งมีเงื่อนไขการให้กู้ยืมเป็นไปตามที่กำหนดในประกาศคณะกรรมการกำกับและส่งเสริมการประกอบธุรกิจประกันภัย
เรื่อง การลงทุนประกอบธุรกิจอื่นของบริษัทประกันวินาศภัย พ.ศ. 2556 และ
ประกาศคณะกรรมการกำกับและส่งเสริมการประกอบธุรกิจประกันภัย เรื่อง
การลงทุนประกอบธุรกิจอื่นของบริษัทประกันวินาศภัย (ฉบับที่ 2) พ.ศ. 2558 ทั้งนี้บริษัทฯ
จะพิจารณาการให้กู้ยืมอย่างรอบคอบและระมัดระวัง
รวมถึงความสามารถในการชำระคืนเงินกู้ทั้งเงินต้นและดอกเบี้ย
รวมถึงการได้รับผลตอบแทนที่มีความเหมาะสมกับความเสี่ยง

สำหรับการพิจารณาให้กู้ยืมแก่โครงการพัฒนาอสังหาริมทรัพย์
และผู้กู้รายย่อยนั้นมีปัจจัยสำคัญที่ต้องพิจารณา ได้แก่ การใช้เงินกู้ให้ตรงตามวัตถุประสงค์ในการขอกู้
ประวัติและความสามารถของผู้กู้ในการจ่ายชำระหนี้คืน
โดยจะพิจารณาจากกระแสเงินสดจากการดำเนินงาน เงินทุนหรือสินทรัพย์ของผู้ขอกู้
และปัจจัยที่เป็นเงื่อนไขอื่นที่มีผลกระทบต่อรายได้ เช่น ภาวะเศรษฐกิจ อาชีพ
รวมทั้งเงื่อนไขในการกู้ นอกจากนั้นบริษัทฯ
ยังให้ความสำคัญกับทรัพย์สินที่ผู้ขอกู้นำมาจำนองเป็นหลักประกันนั้นจะต้องมีคุณภาพและมีมูลค่าเกินหนี้
เพื่อเป็นการป้องกันการผันผวนของราคาสินทรัพย์นั้น หากลูกหนี้ไม่สามารถจ่ายชำระหนี้คืนได้ บริษัทฯ
จะนำทรัพย์สินดังกล่าวขายทอดตลาดตามที่กฎหมายกำหนด

สำหรับการประเมินราคาอสังหาริมทรัพย์ที่จะนำมาจำนองเป็นหลักประกันนั้น บริษัทฯ
ได้ปฏิบัติตามหลักเกณฑ์ วิธีการ
และเงื่อนไขในประกาศคณะกรรมการกำกับและส่งเสริมการประกอบธุรกิจประกันภัย เรื่อง
การประเมินราคาทรัพย์สินและหนี้สินของบริษัทประกันวินาศภัย พ.ศ. 2554
กล่าวคือใช้มูลค่าที่ประเมินโดยบริษัทประเมินค่าทรัพย์สิน
ซึ่งบริษัทที่ประเมินค่าทรัพย์สินดังกล่าวต้องไม่เกี่ยวข้องกับบริษัทฯ
ในลักษณะเดียวกับบุคคลที่เกี่ยวข้องกับกรรมการของบริษัท
ตามประกาศคณะกรรมการกำกับและส่งเสริมการประกอบธุรกิจประกันภัย เรื่อง
บุคคลที่เกี่ยวข้องกับกรรมการบริษัทประกันวินาศภัย พ.ศ. 2552
และปฏิบัติตามประกาศคณะกรรมการกำกับและส่งเสริมการประกอบธุรกิจประกันภัย เรื่อง
การลงทุนประกอบ ธุรกิจอื่นของบริษัทประกันวินาศภัย พ.ศ. 2556 และ
ประกาศคณะกรรมการกำกับและส่งเสริมการประกอบธุรกิจประกันภัย เรื่อง
การลงทุนประกอบธุรกิจอื่นของบริษัทประกันวินาศภัย (ฉบับที่ 2) พ.ศ. 2558
กรณีผู้กู้ยืมเป็นบุคคลธรรมดาให้ใช้ราคาซื้อขายของโครงการจัดสรรที่อยู่อาศัยได้

การบริหารความเสี่ยงจากการให้กู้ยืม

การให้กู้ยืมมีความเสี่ยงประกอบด้วยปัจจัยความเสี่ยงภายนอก ได้แก่ ภาวะเศรษฐกิจ
และปัจจัยความเสี่ยงภายใน ได้แก่ มาตรฐานการพิจารณาสินเชื่อ การกระจุกตัวของสินเชื่อ
ประสบการณ์ของเจ้าหน้าที่วิเคราะห์สินเชื่อ เป็นต้น บริษัทฯ
ตระหนักถึงความสำคัญในการบริหารความเสี่ยงดังกล่าวจึงได้กำหนดให้มีระเบียบวิธีปฏิบัติการให้กู้ยืมและการทำนิติกรรม
โดยการกำหนดกระบวนการวิเคราะห์ และอนุมัติเงินให้กู้ยืมนั้น
พนักงานผู้รับผิดชอบการวิเคราะห์ความเสี่ยงด้านเครดิตของผู้กู้จะดำเนินการภายใต้หลักเกณฑ์การให้กู้ยืมที่ดีและมีความปลอดภัย
การกำหนดวงเงินให้กู้ยืม รวมถึงมีกระบวนการอนุมัติเงินให้กู้ยืมเป็นลำดับขั้นอย่างชัดเจน

ในการปฎิบัติงานด้านเอกสารสัญญา มีการจัดเตรียมเอกสาร เพื่อทำนิติกรรมอย่างถูกต้องครบถ้วน
การจัดเก็บเอกสารสัญญาและหลักประกันอย่างปลอดภัย ตามมาตรฐานการปฎิบัติงานที่ดี
มีการตรวจสอบอย่างสม่ำเสมอ นอกจากนี้ บริษัทฯ
ยังมีการทบทวนและติดตามคุณภาพสินเชื่อของกลุ่มลูกค้าอย่างต่อเนื่อง
โดยพิจารณาถึงการเปลี่ยนแปลงของสภาพเศรษฐกิจทั้งในปัจจุบันและในอนาคต บริษัทฯ
ได้ปลูกฝังให้ผู้ปฏิบัติงานด้านนี้ มีความเข้าใจและปฏิบัติตามกฎหมายข้อบังคับและกฎระเบียบต่าง ๆ
อย่างเคร่งครัด ยึดถือหลักจรรยาบรรณในการปฏิบัติหน้าที่และ การพิจารณาให้กู้ยืมตามมาตรฐานที่ดี

3. เงินลงทุน

นโยบายเกี่ยวกับเงินลงทุนในหลักทรัพย์

การลงทุนในหลักทรัพย์ บริษัทฯ มีนโยบายการลงทุนที่เน้นความปลอดภัยของเงินลงทุนเป็นสำคัญ
โดยจะพิจารณาถึงผลตอบแทนที่เหมาะสมกับระดับความเสี่ยงที่ยอมรับได้
ทั้งนี้บริษัทฯได้มีการทบทวนนโยบายและกลยุทธ์การลงทุนให้สอดคล้องกับสถานการณ์ต่างๆ
สำหรับการลงทุนในหลักทรัพย์ของบริษัทฯ สามารถจำแนกเป็น 3 ส่วนหลัก คือ
ส่วนแรกเป็นการลงทุนในตราสารการเงินระยะสั้นที่มีสภาพคล่องสูง
สามารถเปลี่ยนเป็นเงินสดได้รวดเร็ว คือ เงินฝากสถาบันการเงิน
และพันธบัตรระยะสั้นของธนาคารแห่งประเทศไทย
ส่วนที่สองเป็นการลงทุนที่ให้รายได้เป็นประจำสม่ำเสมอ ได้แก่ พันธบัตรรัฐบาล พันธบัตรรัฐวิสาหกิจ
และหุ้นกู้ และส่วนสุดท้ายเป็นการลงทุนในตราสารทุน ทั้งหุ้นที่จดทะเบียนในตลาดหลักทรัพย์
และหุ้นนอกตลาดหลักทรัพย์ รวมไปถึงหน่วยลงทุนของกองทุนรวมประเภทต่างๆ เช่น
กองทุนรวมตราสารหนี้ กองทุนรวมตราสารทุน กองทุนรวมอสังหาริมทรัพย์
ทรัสต์เพื่อการลงทุนในอสังหาริมทรัพย์ และกองทุนรวมโครงสร้างพื้นฐาน อีกทั้ง บริษัทฯ
ยังได้ว่าจ้างบุคคลอื่นบริหารการลงทุนแทนในรูปของกองทุนส่วนบุคคล (Private Fund) ซึ่งบริษัทฯ
มีส่วนร่วมในการกำหนดนโยบายการลงทุน
โดยลงทุนในตราสารหนี้ที่มีความมั่นคงสูงทั้งในและต่างประเทศ นอกจากนี้บริษัทฯ
มีการลงทุนโดยมีวัตถุประสงค์เพื่อประกอบธุรกิจอื่น และลงทุนในต่างประเทศ
โดยร่วมกับพันธมิตรต่างประเทศที่มีความรู้ความเข้าใจ และเชี่ยวชาญในธุรกิจประกัน
วินาศภัยเป็นอย่างดี และผู้ร่วมทุนท้องถิ่นนั้นๆ โดยลงทุนในประชาคมเศรษฐกิจอาเซียน และบริษัทฯ
มีนโยบายที่จะขยายการลงทุนไปในต่างประเทศ เมื่อมีโอกาสและเวลาที่เหมาะสม
ทั้งนี้การลงทุนของบริษัทฯ
ได้พิจารณาตามเงื่อนไขที่กำหนดในประกาศคณะกรรมการกำกับและส่งเสริมการประกอบธุรกิจประกันภัย
เรื่อง การลงทุนประกอบธุรกิจอื่นของบริษัทประกันวินาศภัย พ.ศ. 2556 และประกาศ เรื่อง
การลงทุนประกอบธุรกิจอื่นของบริษัทประกันวินาศภัย (ฉบับที่ 2) พ.ศ. 2558

การลงทุนในตราสารทุน สามารถจำแนกตามลักษณะการลงทุนดังนี้

1. การลงทุนเชิงกลยุทธ์ (Strategic Investment)
คือการลงทุนในกิจการที่เกี่ยวเนื่องและสนับสนุนธุรกิจของบริษัทฯ อันเป็นการส่งเสริมการดำเนินงาน
และการเติบโตของบริษัทฯ โดยการเข้าร่วมทุนหรือซื้อหุ้นของบริษัทต่างๆ
ทั้งที่จดทะเบียนในตลาดหลักทรัพย์และไม่ได้จดทะเบียนในตลาดหลักทรัพย์
รวมถึงการร่วมลงทุนในธุรกิจประกันภัยในต่างประเทศ

2. การลงทุนระยะยาวในหลักทรัพย์ (Long-term Investments in Securities)
เป็นการลงทุนซื้อขายหุ้นในตลาดหลักทรัพย์ โดยพิจารณาจากปัจจัยพื้นฐาน
ถึงศักยภาพในการเติบโตระยะยาว มีความสามารถในการทำกำไรและมีฐานะการเงินที่แข็งแกร่ง
ภายใต้ภาวะเศรษฐกิจที่มีความผันผวน ทั้งนี้นโยบายการลงทุน
เป็นการถือหลักทรัพย์เพื่อการลงทุนในระยะยาว โดยคาดหวังที่จะได้รับเงินปันผล และกำไรเกินทุน
(Capital Gain)

3. การลงทุนระยะสั้นในหลักทรัพย์ (Short-term Investments in Securities)
เป็นการลงทุนซื้อขายหุ้นในตลาดหลักทรัพย์เช่นกัน แต่จะเน้นการซื้อขายเพื่อคาดหวังกำไรเกินทุน
(Capital Gain) ซึ่งนอกจากจะพิจารณาปัจจัยพื้นฐานของกิจการเป็นสำคัญแล้ว
ยังพิจารณาถึงสถานการณ์ภาวะเศรษฐกิจ ภาวะตลาดและอุตสาหกรรม รวมถึงปัจจัยเชิงมหภาคอื่นๆ
ณ ขณะนั้นเป็นสำคัญด้วย

การลงทุนในตราสารหนี้ สามารถจำแนกตามประเภทผู้ออกตราสารหนี้ได้ ดังนี้

1. การลงทุนในพันธบัตรรัฐบาล พันธบัตรรัฐวิสาหกิจ ทั้งที่มีกระทรวงการคลังค้ำประกัน
และไม่มีกระทรวงการคลังค้ำประกัน บริษัทฯ จะพิจารณาถึงอัตราดอกเบี้ยที่จะได้รับ (Coupon
Rate) และอายุของพันธบัตร ให้สอดคล้องกับความต้องการด้านสภาพคล่องของบริษัทฯ

2. การลงทุนในหุ้นกู้เอกชน บริษัทฯ
มีนโยบายการลงทุนในหุ้นกู้ที่มีคุณภาพของกิจการที่มีความมั่นคงและน่าเชื่อถือ โดยพิจารณาข้อมูลต่างๆ
เช่น ประเภทของหุ้นกู้ ซึ่งรวมถึงลำดับสิทธิที่จะได้รับชำระหนี้ อายุหุ้นกู้ อัตราดอกเบี้ย (Coupon)
อันดับความน่าเชื่อถือของหุ้นกู้และ/หรือผู้ออกหุ้นกู้ วัตถุประสงค์ในการออกหุ้นกู้ เป็นต้น ทั้งนี้
ผู้ออกหุ้นกู้ (Issuer) ต้องเป็นบริษัทที่มีฐานะการเงินมั่นคงและมีชื่อเสียงเป็นที่ยอมรับของนักลงทุน
โดยมีอันดับความน่าเชื่อถือไม่ต่ำกว่าอันดับที่สามารถลงทุนได้ (Investment Grade)
กลุ่มผู้บริหารมีประวัติที่ดี มีความโปร่งใส และหุ้นกู้ต้องมีสภาพคล่องสูง
เผื่อในกรณีที่ต้องขายหุ้นกู้ก่อนครบกำหนดไถ่ถอน

อนึ่ง บริษัทฯ มักถือตราสารหนี้จนครบกำหนดไถ่ถอนเป็นส่วนใหญ่ อย่างไรก็ตาม บริษัทฯ
ได้พิจารณาเผื่อกรณีที่ต้องขายหุ้นกู้ก่อนครบกำหนด โดยพิจารณาถึงความเสี่ยงด้านอัตราดอกเบี้ย
(Interest Rate Risk) จากการคาดการณ์แนวโน้มดอกเบี้ยในอนาคต
ซึ่งเป็นปัจจัยที่มีผลกระทบต่อมูลค่าตราสารหนี้ให้ผันผวนได้
รวมถึงค่าเสียโอกาสในการลงทุนในตราสารหนี้ในอนาคตที่มีดอกเบี้ยสูงกว่า
หากมีการปรับอัตราดอกเบี้ยให้สูงขึ้น

ในอีกด้านหนึ่ง บริษัทฯ มีการใช้พันธบัตรและหุ้นกู้ดังกล่าว วางเป็นสินทรัพย์หนุนหลัง
และเป็นเงินสำรองที่สำนักงานคณะกรรมการกำกับและส่งเสริมการประกอบธุรกิจประกันภัยด้วย
ดังนั้น จำนวนเงินลงทุนในตราสารหนี้ดังกล่าวนี้ บริษัทฯ
จึงต้องมีการพิจารณาถึงความเพียงพอกับความต้องการดังกล่าวอย่างสม่ำเสมอ

การบริหารความเสี่ยงจากการลงทุนในหลักทรัพย์

ตามหลักพื้นฐานของการเงินการลงทุนนั้น การลงทุนที่ให้ผลตอบแทนที่สูง
ย่อมมีความเสี่ยงสูงอย่างหลีกเลี่ยงไม่ได้
แต่สามารถลดและบริหารความเสี่ยงให้อยู่ในระดับที่เหมาะสมและเป็นที่ยอมรับได้ โดยบริษัทฯ
มีการกำหนดกรอบนโยบายการลงทุน
และนโยบายการประกอบธุรกิจอื่นที่ผ่านการอนุมัติจากคณะกรรมการบริษัท มีแผนการลงทุนที่ชัดเจน
และปฎิบัติงานตามระเบียบวิธีปฏิบัติเกี่ยวกับการลงทุนในหลักทรัพย์
ซึ่งกำหนดอำนาจหน้าที่และแนวทางความรับผิดชอบของพนักงานตั้งแต่ระดับปฎิบัติการ
ผู้ที่รับผิดชอบดูแลหน่วยงานการลงทุน และคณะกรรมการลงทุน โดยบริษัทฯ
มีหน่วยงานที่มีหน้าที่รับผิดชอบด้านการลงทุนโดยเฉพาะ คือ สำนักการลงทุน

สำหรับบุคลากรที่ปฏิบัติงานด้านการลงทุน บริษัทฯ ได้ให้ความสำคัญกับความรู้ความสามารถ
และคุณภาพของบุคลากร โดยพัฒนาศักยภาพของบุคลากรทั้งในระยะสั้นและระยะยาว ซึ่งบริษัทฯ
ได้ส่งบุคลากรเข้าอบรมและสัมมนาในหัวข้อต่าง ๆ
ที่เกี่ยวข้องกับการลงทุนในหลักทรัพย์และหลักสูตรที่เกี่ยวข้องกับงานที่รับผิดชอบโดยตรง
เพื่อเสริมสร้างความรู้ความเชี่ยวชาญ อันจะส่งผลให้การปฏิบัติงานด้านการลงทุนมีประสิทธิภาพยิ่งขึ้น
นอกจากนี้ บริษัทฯ มีพนักงานซึ่งสอบผ่านหลักสูตร CISA (Certified Investment and
Securities Analyst) ระดับ 3 เป็นผู้รับผิดชอบดูแลหน่วยงานการลงทุนของบริษัทฯ
ซึ่งมีคุณสมบัติการศึกษาและประสบการณ์ที่เกี่ยวข้อง เป็นไปตามข้อกำหนดของประกาศนายทะเบียน

บริษัทฯ เข้าใจในหลักการบริหารความเสี่ยง และได้ใช้นโยบายการบริหารจัดการเงินลงทุนที่บริษัทฯ
ยึดถือและปฏิบัติมาโดยตลอด เพื่อลดความเสี่ยงที่เกิดขึ้น ได้แก่
การเลือกลงทุนในหลักทรัพย์ที่มีปัจจัยพื้นฐานที่ดีและมีฐานะทางการเงินแข็งแกร่ง
มีการคัดกรองหลักทรัพย์ที่อยู่ในเกณฑ์ที่จะลงทุนได้ (Stock Universe)
รวมถึงมีการจัดสรรการลงทุน (Asset Allocation) การกระจายการลงทุน
(Diversification) ตามประเภทสินทรัพย์และตามหมวดธุรกิจ
พร้อมทั้งติดตามทบทวนความเหมาะสมในการลงทุนให้เป็นปัจจุบันอยู่เสมอ

บริษัทฯ กำหนดให้มีกระบวนการพิจารณาการลงทุนด้วยความรอบคอบ โดยพิจารณาปัจจัยต่างๆ
ทางเศรษฐกิจที่อาจมีผลกระทบต่อตราสารที่บริษัทจะลงทุนได้ ซึ่งบริษัทฯ
เห็นว่าการใช้ข้อมูลครบถ้วนและพิจารณาอย่างละเอียดรอบคอบทุกด้าน
จะช่วยลดความเสี่ยงจากการลงทุนได้ ทั้งนี้ ข้อมูลข่าวสารที่บริษัทฯ
ใช้ประกอบการวิเคราะห์และบริหารจัดการลงทุนนั้น
เป็นข้อมูลซึ่งรวบรวมมาจากหน่วยงานทางด้านเศรษฐกิจ สถาบันวิจัย ตลอดจนบริษัทหลักทรัพย์
และสถาบันการเงินต่างๆ ที่มีชื่อเสียงและเชื่อถือได้ ทั้งในและต่างประเทศ รวมถึงข้อมูลจาก
Bloomberg เพื่อคาดการณ์แนวโน้มเศรษฐกิจตลอดจนพิจารณาผลกระทบที่เกิดขึ้นในระดับโลก
ระดับประเทศ ระดับอุตสาหกรรม และระดับบริษัทหรือหลักทรัพย์ที่ลงทุน

สำหรับตราสารทุน บริษัทฯ จะเน้นการลงทุนระยะยาว เพื่อลดความผันผวนของมูลค่าเงินลงทุน
และวิเคราะห์หลักทรัพย์โดยใช้ปัจจัยพื้นฐานได้แก่ อัตราส่วนหนี้สินต่อทุน
อัตราส่วนราคาต่อกำไรต่อหุ้น อัตราส่วนราคาต่อมูลค่าตามบัญชีต่อหุ้น อัตราการจ่ายเงินปันผล
และมีการประเมินความเสี่ยงของการลงทุนด้วย

สำหรับตราสารหนี้ บริษัทฯ เลือกลงทุนในพันธบัตรรัฐบาล พันธบัตรรัฐวิสาหกิจ ที่มีความเสี่ยงต่ำ
รวมถึงลงทุนในหุ้นกู้ซึ่งออกโดยบริษัทเอกชน
โดยเลือกลงทุนหุ้นกู้ที่มีอันดับความน่าเชื่อถืออยู่ในระดับที่สามารถลงทุนได้ (Investment Grade)
เท่านั้น
และบริหารอายุถัวเฉลี่ยคงเหลือของตราสารหนี้ถ่วงน้ำหนักด้วยมูลค่าปัจจุบันของกระแสเงินสด
(Duration) ให้สอดคล้องกับแนวโน้มการเปลี่ยนแปลงของอัตราดอกเบี้ยในตลาด
รวมถึงสอดคล้องกับภาระผูกพันของบริษัทในอนาคตด้วย

นอกจากนี้ บริษัทฯ ยังคงมีการติดตามและประเมินผลการปฏิบัติงานอย่างสม่ำเสมอ
เพื่อให้เป็นไปตามระเบียบวิธีปฏิบัติ นโยบาย กฎหมายต่าง ๆ
ที่เกี่ยวข้องและปลูกฝังให้พนักงานยึดมั่นในจรรยาบรรณวิชาชีพอย่างเคร่งครัด
และมีการปฏิบัติงานเป็นไปตามหลักธรรมาภิบาลการลงทุน (Investment Code: I Code)

สภาพคล่อง

นโยบายในการบริหารสภาพคล่อง

บริษัทฯ มีนโยบายในการบริหารสภาพคล่อง
โดยจัดการกระแสเงินสดรับและกระแสเงินสดจ่ายให้มีความสมดุลและสอดคล้องกัน ซึ่งบริษัทฯ
จะดำรงสภาพคล่องให้อยู่ในรูปเงินสดไว้ให้น้อยที่สุดแต่ก็เพียงพอกับการจ่ายเงินตามภาระผูกพันซึ่งมีกำหนดการจ่ายที่แน่นอน
สภาพคล่องอีกส่วนจะอยู่ในรูปการลงทุนระยะสั้นเพื่อเป็นเงินสำรองสำหรับรายจ่ายอื่นใดที่อาจเกิดขึ้นโดยไม่ทราบล่วงหน้าหรือทราบกำหนดการแต่ยังไม่สามารถระบุจำนวนได้

เพื่อให้เกิดประโยชน์สูงสุดต่อบริษัทฯ ในการบริหารสภาพคล่อง ปัจจัยที่พิจารณา มีดังนี้

1. การประมาณการกระแสเงินสดรับ-กระแสเงินสดจ่าย

กระแสเงินสดรับ บริษัทฯ ได้ดำเนินการเร่งรัดเก็บหนี้อย่างมีประสิทธิภาพ
และเพิ่มช่องทางการชำระเบี้ยประกันภัยเพื่ออำนวยความสะดวกแก่ลูกค้า คู่ค้า ตัวแทน นายหน้า
ให้สามารถชำระเงินเข้าบัญชีได้อย่างรวดเร็ว ผ่านช่องทางของธนาคารพาณิชย์และช่องทางอื่นๆ
ส่วนรายได้จากการลงทุน ได้แก่ ดอกเบี้ยรับ เงินปันผลรับ การผ่อนชำระคืนเงินกู้ยืม
สามารถประมาณการจำนวนเงินและระยะเวลาได้ค่อนข้างแน่นอน
ด้านกระแสเงินสดจ่ายส่วนใหญ่เป็นรายจ่ายที่บริษัทฯ
สามารถประมาณจำนวนเงินและกำหนดวันจ่ายเงินที่แน่นอนได้
โดยผู้บริหารสภาพคล่องจะใช้ข้อมูลดังกล่าวรวมถึงประสบการณ์ของผู้บริหารเงิน
ในการบริหารกระแสเงินสดให้มีประสิทธิภาพ สอดคล้องกับความต้องการสภาพคล่อง
และสามารถนำเงินสดคงเหลือไปลงทุนแสวงหาประโยชน์ตอบแทนที่เหมาะสมได้

2. การบริหารจัดการเงินลงทุนระยะสั้น

บริษัทฯ จะถือครองสินทรัพย์ที่มีสภาพคล่องที่เหมาะสม
เพื่อรองรับความต้องการเงินสดในกิจการของบริษัทฯ สินทรัพย์สภาพคล่องในส่วนนี้ เช่น
เงินสดและเงินฝากสถาบันการเงิน
โดยบริหารระยะเวลาครบกำหนดของเงินฝากสถาบันการเงินในแต่ละเดือนตามความเหมาะสม
รวมถึงการลงทุนในพันธบัตรระยะสั้นของธนาคารแห่งประเทศไทยที่มีกำหนดการประมูลและวันครบกำหนดที่ชัดเจน
และมีสภาพคล่องสูง หากมีความต้องการใช้เงินสดเกินกว่าที่ประมาณการไว้
บริษัทยังมีหลักทรัพย์ในความต้องการของตลาดที่มีสภาพคล่องสูงรองรับ
ซึ่งสามารถเปลี่ยนเป็นเงินสดได้ทันที

นอกจากนี้ บริษัทฯ ยังได้มีแหล่งเงินทุนระยะสั้น และระยะปานกลาง
เพื่อรองรับความต้องการเงินสดหมุนเวียน ได้แก่ วงเงินเบิกเกินบัญชีและวงเงินกู้ระยะสั้น
(Short-term Loan) ของธนาคารกรุงเทพ จำกัด (มหาชน) ซึ่งบริษัทฯ
จะเบิกใช้วงเงินตามความจำเป็น ทั้งนี้ วงเงินดังกล่าวจะเป็นเครื่องมือรองรับอีกชั้นหนึ่ง
เพื่อป้องกันปัญหาการขาดสภาพคล่องได้อย่างมีประสิทธิภาพ

2.4 งานที่ยังไม่ได้ส่งมอบ

  - ไม่มี -

3. ปัจจัยความเสี่ยง

บริษัทฯ ตระหนักถึงความสำคัญของการบริหารจัดการความเสี่ยง
ที่จะนำพาธุรกิจให้สามารถขับเคลื่อนและเติบโตได้ในระยะยาวอย่างยั่นยืน
จึงได้แต่งตั้งคณะกรรมการบริหารความเสี่ยง (Risk Management Committee)
ทำหน้าที่รับผิดชอบในการบริหารจัดการความเสี่ยง ติดตาม ดูแลความเสี่ยงให้อยู่ในระดับที่ยอมรับได้
และสนับสนุนการปฏิบัติงานของคณะกรรมการบริษัทฯ โดยอาศัยพื้นฐานของการกำกับดูแลกิจการที่ดี
และการมีกรอบบริหารความเสี่ยงที่ดี
นอกจากนี้ยังได้พัฒนาและปรับปรุงประสิทธิภาพระบบการบริหารความเสี่ยงอย่างต่อเนื่องให้เทียบเคียงระดับสากล
แต่อย่างไรก็ดี บริษัทฯ ยังคงต้องเผชิญความเสี่ยงที่สำคัญ
ซึ่งอาจส่งผลกระทบโดยตรงต่อการดำเนินงานและฐานะทางการเงินของบริษัทฯ ดังนี้

1. ความเสี่ยงจากธุรกิจประกันภัย

1.1 ความเสี่ยงด้านการประกันภัย (Insurance Risk)

เป็นความเสี่ยงที่เกิดจากการออกแบบและพัฒนาผลิตภัณฑ์
การกำหนดเบี้ยประกันภัยไม่สอดคล้องกับความเสียหายจริงที่เกิดขึ้น
การพิจารณารับประกันภัยที่มีความเสี่ยงสูง
และการพิจารณาทำประกันภัยต่อที่ไม่เพียงพอหรือไม่มีประสิทธิภาพ
ส่งผลให้ค่าสินไหมทดแทนที่เกิดขึ้นจริงมีมูลค่าสูงกว่าที่ได้คาดการณ์ไว้
รวมถึงการบริหารจัดการเงินสำรองตามกฎหมายที่ไม่เพียงพอ
และการจัดการสินไหมทดแทนที่ไม่มีประสิทธิภาพ

บริษัทฯ ได้มีแนวทางการบริหารจัดการความเสี่ยง
โดยกำหนดให้มีการทบทวนนโยบายการรับประกันภัยประเภทต่าง ๆ
และกลยุทธ์การบริหารการประกันภัยต่อเป็นประจำทุกปี
มีแผนการดำเนินงานที่สามารถปรับเปลี่ยนได้ตามสถานการณ์ของตลาดประกันภัยทั้งภายในและภายนอกประเทศ
รวมถึงมีการทบทวนอัตราเบี้ยประกันภัย
หลักเกณฑ์การรับประกันภัยที่เหมาะสมกับสภาวะการแข่งขันในตลาด
และการจัดประกันภัยต่ออย่างเป็นระบบ
เพื่อเพิ่มศักยภาพในการรับประกันและกระจายความเสี่ยงภัยอย่างเหมาะสม
รวมทั้งมีการทำประกันภัยต่อแบบความเสียหายส่วนเกินไว้
เพื่อรองรับความเสียหายกรณีเกิดภัยพิบัติขนาดใหญ่ (Excess of Loss)

ด้านการจัดการสินไหมทดแทน บริษัทฯ ได้แต่งตั้งคณะกรรมการประกันภัยและสินไหมทดแทน
เพื่อรับผิดชอบในการกำหนดและทบทวนนโยบายการจัดการค่าสินไหมทดแทนที่เหมาะสม
ยืดหยุ่นตามสภาวะที่เปลี่ยนแปลงไป กำหนดขอบเขตอำนาจค่าสินไหมทดแทน รวมทั้งกำกับ ดูแล
และติดตามสถานะของการเรียกร้องค่าสินไหมทดแทน เช่น
กำหนดนโยบายและแนวทางปฏิบัติในการจ่ายค่าสินไหมทดแทนให้มีความรวดเร็ว
แต่ในขณะเดียวกันก็ต้องมีการพิจารณาค่าสินไหมทดแทนอย่างรอบคอบและถี่ถ้วนเพื่อให้เกิดความเป็นธรรมแก่ลูกค้า
รวมถึงการกำกับดูแลเพื่อให้แน่ใจว่าบริษัทฯ มีการตั้งสำรองค่าสินไหมทดแทนอย่างเพียงพอ
ตลอดจนแก้ไขปัญหาอุปสรรคต่าง ๆ
เพื่อให้คุณภาพการให้บริการด้านการจ่ายสินไหมทดแทนเป็นที่พึงพอใจของลูกค้าและคู่ค้า

1.2 ความเสี่ยงด้านการกระจุกตัว (Concentration Risk) จากธุรกิจประกันภัย

เป็นความเสี่ยงที่เกิดจากการรับประกันภัย และการประกันภัยต่อ
ซึ่งอาจเกิดการกระจุกตัวในภัยที่รับประกันภัย
และกระจุกตัวในการโอนความเสี่ยงไปให้ผู้รับประกันภัยต่อรายใดรายหนึ่ง

บริษัทฯ ได้มีแนวทางการบริหารจัดการความเสี่ยงเรื่องนี้
โดยการกระจุกตัวจากการรับประกันภัยจะมีระบบการควบคุมความเสี่ยงภัยสะสม
และมีระบบเตือนหากมีการเก็บภัยสะสมเกินกว่าที่กำหนด สำหรับการกระจุกตัวจากการประกันภัยต่อ
ได้มีการคัดเลือกและประเมินผู้รับประกันภัยต่อเป็นประจำทุกปีเพื่อให้ได้ผู้รับประกันภัยต่อที่มีความมั่นคงทางการเงินที่น่าเชื่อถือ
และมีการกระจายความเสี่ยงไปยังผู้รับประกันภัยต่ออย่างเหมาะสม

1.3 ความเสี่ยงด้านเครดิต (Credit Risk) จากธุรกิจประกันภัย

- ความเสี่ยงจากการประกันภัยต่อ

เป็นความเสี่ยงที่บริษัทฯ
อาจไม่ได้รับชำระหนี้ตามสัญญาจากผู้รับประกันภัยต่อตามภาระผูกพันที่มีต่อบริษัทฯ
โดยมีสาเหตุมาจากขาดสภาพคล่องหรือฐานะทางการเงินที่ไม่มั่นคงของผู้รับประกันภัยต่อ
ทำให้บริษัทฯ ต้องรับภาระในการจ่ายค่าสินไหมทดแทนเอง
นอกจากนี้ยังมีความเสี่ยงที่ผู้รับประกันภัยต่อจำนวนหนึ่งอาจมีความสามารถรับประกันภัยต่อในจำนวนเงินที่ลดลง
เนื่องจากถูกปรับลดอันดับความน่าเชื่อถือ หรือเกิดจากผู้รับประกันภัยต่อไม่ประสงค์จะรับประกันภัยต่อ
หรือรับประกันภัยต่อในจำนวนเงินที่จำกัด

สำหรับแนวทางการบริหารจัดการความเสี่ยงเรื่องนี้ บริษัทฯ
ได้กำหนดแนวทางการจัดเก็บเบี้ยประกันภัยต่อ
รวมถึงพิจารณาฐานะการเงินและความมั่นคงของผู้รับประกันภัยต่อจากการจัดอันดับความน่าเชื่อถือของผู้รับประกันภัยต่อ
แนวทางการเรียกเก็บค่าสินไหมทดแทนคืน
และการทำประกันภัยต่อกับผู้รับประกันภัยต่อหลายรายที่เชื่อถือได้และมีความสามารถในการรับประกันภัยต่อ
ซึ่งวิธีดังกล่าวจะช่วยกระจายความเสี่ยงภัยได้ นอกจากนี้
ได้พิจารณาเงื่อนไขในการเอาประกันภัยต่ออย่างรอบคอบ
โดยหน่วยงานที่มีความรู้ความเข้าใจเป็นอย่างดีในเรื่องการประกันภัยต่อ
และมีฝ่ายกฎหมายในการพิจารณาประเด็นทางกฎหมายเพื่อลดความเสี่ยงดังกล่าว

- ความเสี่ยงจากการเก็บเงินค่าเบี้ยประกันภัย

เป็นความเสี่ยงที่บริษัทฯ อาจไม่ได้รับชำระเบี้ยประกันภัยจากผู้เอาประกันภัย ตัวแทน
และนายหน้าประกันภัยภายในระยะเวลาที่กำหนด
หรือตัวแทนและนายหน้าที่ทำหน้าที่เก็บเบี้ยประกันภัยจากลูกค้า
ได้เก็บเงินค่าเบี้ยประกันภัยแล้วแต่ไม่นำส่งเงินเข้าบริษัทฯ ทำให้บริษัทฯ
เผชิญความเสี่ยงที่ไม่สามารถเรียกเก็บค่าเบี้ยประกันภัยค้างชำระและอาจก่อให้เกิดหนี้สูญได้

บริษัทฯ ได้กำหนดแนวทางการบริหารจัดการความเสี่ยงดังกล่าว
โดยมีกระบวนการติดตามเบี้ยประกันภัยค้างรับจากผู้เอาประกันภัย ตัวแทน และนายหน้าอย่างใกล้ชิด
รวมถึงกำหนดหลักเกณฑ์การคัดเลือกตัวแทนและนายหน้า และการวางหลักประกัน
เพื่อเป็นการประกันการชำระเบี้ยประกันภัย ตามวงเงินที่บริษัทฯ กำหนด

2. ความเสี่ยงจากการลงทุน

ปี 2561 เศรษฐกิจไทยมีการขยายตัวเพิ่มขึ้นจากปีก่อนหน้า แต่สำหรับตลาดการเงินการลงทุน
ยังคงมีความผันผวนจากปัจจัยภายนอกต่างๆ ได้แก่
การปรับขึ้นของอัตราดอกเบี้ยนโยบายของธนาคารกลางสหรัฐ
ทำให้อัตราผลตอบแทนในตลาดพันธบัตรของสหรัฐปรับตัวสูงขึ้น
และส่งผลให้ตลาดตราสารหนี้ของไทยมีการปรับอัตราผลตอบแทนสูงขึ้นเช่นกัน
สำหรับสงครามการค้าระหว่างสหรัฐและจีน
รวมถึงการปรับตัวลดลงของราคาน้ำมันในตลาดโลกในช่วงไตรมาสสุดท้ายของปี
ส่งผลให้ตลาดทุนมีความผันผวน โดยบริษัทฯ ได้บริหารจัดการความเสี่ยงที่เกิดขึ้นอย่างต่อเนื่อง
เพื่อให้ผลตอบแทนจากการลงทุนมีเสถียรภาพ และสร้างความมั่งคั่งแก่ผู้ถือหุ้น
ตลอดจนสร้างความมั่นใจแก่ผู้เอาประกันภัย และผู้เกี่ยวข้องอื่นๆ
โดยสามารถแบ่งประเภทความเสี่ยงได้ ดังนี้

2.1 ความเสี่ยงด้านเครดิต (Credit Risk)

เป็นความเสี่ยงที่เกิดจากคู่สัญญาไม่สามารถปฏิบัติตามภาระผูกพันที่ตกลงไว้กับบริษัทฯ
รวมถึงโอกาสที่คู่สัญญาจะถูกปรับลดอันดับความน่าเชื่อถือ (Credit Rating) ลง

บริษัทมีการบริหารจัดการความเสี่ยง ดังนี้

- เงินให้กู้ยืม จะพิจารณาถึงฐานะการเงิน และความสามารถในการชำระหนี้ของลูกหนี้
ตามมาตรฐานการวิเคราะห์สินเชื่อที่ดี พร้อมกำหนดวงเงินให้กู้ยืมต่อมูลค่าหลักประกัน (Loan to
Value) ไม่ให้เกินกว่าที่กฎหมายกำหนด และติดตามกระแสเงินที่ได้รับชำระในแต่ละเดือน
รวมถึงความสม่ำเสมอในการชำระหนี้ของลูกหนี้

- ตราสารหนี้ บริษัทฯ เลือกลงทุนในพันธบัตรรัฐบาล พันธบัตรธนาคารแห่งประเทศไทย
พันธบัตรรัฐวิสาหกิจที่มีกระทรวงการคลังค้ำประกัน และสำหรับตราสารหนี้เอกชน บริษัทฯ
จะเลือกลงทุนในตราสารที่มีอันดับความน่าเชื่อถือไม่ต่ำกว่าระดับเพื่อการลงทุน (Investment
grade) เลือกประเภทธุรกิจ และอุตสาหกรรมของผู้ออกตราสารหนี้ กลุ่มผู้บริหารที่มีประวัติดี
พร้อมทั้งมีการทบทวนฐานะการเงิน อันดับเครดิต
ตลอดจนความสามารถในการชำระคืนเงินต้นและดอกเบี้ยของผู้ออกตราสารหนี้อย่างสม่ำเสมอ

2.2 ความเสี่ยงด้านการกระจุกตัว (Concentration Risk)

เป็นความเสี่ยงที่เกิดจากการลงทุนในสินทรัพย์ต่างๆ ทั้งในและต่างประเทศ
หรือการให้กู้ยืมแก่ลูกหนี้รายใดรายหนึ่งมากเกินไป
เมื่อเกิดผลกระทบทางลบต่อกลุ่มดังกล่าวจะทำให้เกิดความเสียหายแก่บริษัทเป็นอย่างมาก

บริษัทได้บริหารความเสี่ยงดังกล่าว โดยการกระจายการลงทุนในประเภทของสินทรัพย์ต่างๆ
ทั้งตราสารหนี้ ตราสารทุน และสินทรัพย์ทางเลือกอื่นๆ ได้แก่ ทรัสต์เพื่อการลงทุนในอสังหาริมทรัพย์
ตลอดจนกระจายการให้กู้ยืมแก่ลูกหนี้หลายราย และกระจายอยู่ในหลายภูมิภาคของประเทศ
ในสัดส่วนที่เป็นไปตามข้อกำหนดที่เกี่ยวข้องกับความเสี่ยงตามกฎเกณฑ์ที่ออกโดยองค์กรกำกับดูแล
รวมถึงกระจายการลงทุนในหมวดอุตสาหกรรมที่หลากหลาย
และกรณีลงทุนในสินทรัพย์สกุลเงินตราต่างประเทศจะทำการป้องกันความเสี่ยงจากอัตราแลกเปลี่ยนทั้งจำนวน

2.3 ความเสี่ยงด้านสภาพคล่อง (Liquidity Risk)

เป็นความเสี่ยงที่อาจเกิดขึ้นกรณีที่บริษัทฯ ไม่สามารถชำระหนี้หรือภาระผูกพันได้ เนื่องจากบริษัทฯ
ไม่สามารถแปลงหลักทรัพย์เป็นเงินสดในระยะเวลาที่ต้องการได้
และอาจส่งผลให้บริษัทต้องจัดหาเงินสดด้วยต้นทุนที่สูงขึ้น

การบริหารความเสี่ยงด้านสภาพคล่องนี้ บริษัทฯ ได้จัดสรรเงินลงทุนบางส่วนเป็นเงินฝากธนาคาร
ตั๋วเงินคลัง และพันธบัตรระยะสั้นของธนาคารแห่งประเทศไทย ซึ่งมีสภาพคล่องสูง
สำรองไว้สำหรับค่าใช้จ่ายดำเนินงาน โดยกำหนดให้เงินฝาก
หรือพันธบัตรระยะสั้นทยอยครบกำหนดในแต่ละช่วงเวลาที่สอดคล้องกับความต้องการใช้เงิน
ตามแผนบริหารกระแสเงินสด การรับเงิน การจ่ายเงินตามภาระผูกพันต่างๆ ที่วางไว้
และอีกส่วนหนึ่งบริษัทฯ จัดสรรเงินไปลงทุนในหลักทรัพย์ซึ่งเป็นที่ต้องการของตลาด
สภาพคล่องสูงและสามารถเปลี่ยนเป็นเงินสดได้สะดวกที่มูลค่าใกล้เคียงกับมูลค่ายุติธรรม

นอกจากนี้ บริษัทฯ ยังจัดให้มีแหล่งเงินทุนสำรอง ได้แก่วงเงินเบิกเกินบัญชี วงเงินกู้ระยะสั้น
กับธนาคารพาณิชย์ ที่สามารถเบิกใช้ได้ทันทีหากมีค่าใช้จ่ายเกิดขึ้นเหนือความคาดหมาย
ซึ่งเพียงพอที่จะรองรับความเสี่ยงด้านสภาพคล่องนี้ได้

2.4 ความเสี่ยงด้านตลาด (Market Risk)

เป็นความเสี่ยงที่บริษัทฯ อาจได้รับความเสียหายจากการผันผวนของปัจจัยในตลาดทุน ได้แก่
การเปลี่ยนแปลงมูลค่าของตราสารทุน การเปลี่ยนแปลงของอัตราดอกเบี้ย และอัตราแลกเปลี่ยน
อันส่งผลให้เกิดการเปลี่ยนแปลงต่อมูลค่าของสินทรัพย์ลงทุน อันได้แก่ ตราสารทุน ตราสารหนี้
และหน่วยลงทุน

เพื่อลดความเสี่ยงดังกล่าว บริษัทมีการบริหารความเสี่ยง ดังนี้

- ด้านการเปลี่ยนแปลงมูลค่าของตราสารทุน บริษัทฯ
จะเลือกลงทุนในตราสารทุนที่ผู้ออกมีฐานะการเงินที่แข็งแกร่ง มีความสามารถในการทำกำไร
มีศักยภาพในการเติบโตได้อย่างต่อเนื่อง รวมถึงธุรกิจที่ได้รับอานิสงส์เชิงบวกจากนโยบายภาครัฐ
อีกทั้งบริษัทฯ มีนโยบายถือครองตราสารทุนไว้เพื่อการลงทุนระยะยาว
ซึ่งจะสามารถลดความผันผวนของราคาตราสารทุนได้

- ด้านการเปลี่ยนแปลงของอัตราดอกเบี้ย บริษัทฯ
ทำการติดตามการกำหนดอัตราดอกเบี้ยนโยบายของธนาคารแห่งประเทศไทย
ทิศทางการเปลี่ยนแปลงอัตราดอกเบี้ยของธนาคารกลางสหรัฐฯ
และอัตราผลตอบแทนในตลาดตราสารหนี้อย่างใกล้ชิด เพื่อกำหนดระยะเวลาการลงทุน
(Duration) ให้สอดคล้องกับทิศทางการเปลี่ยนแปลงของอัตราดอกเบี้ย อีกทั้งบริษัทฯ
ยังมีนโยบายถือครองตราสารหนี้จนครบกำหนดเพื่อลดความเสี่ยงด้านราคาตราสารหนี้ที่เปลี่ยนแปลงไป
และยังมีการบริหารจัดการเงินฝากธนาคารให้มีจำนวนเงินที่ครบกำหนดทุกๆเดือน
ในจำนวนที่ใกล้เคียงกัน ทำให้ลดความเสี่ยงที่เกิดจากการลงทุนต่อ (Reinvestment Risk)
ลงได้
นอกจากนี้บริษัทยังเข้าร่วมประมูลเพื่อลงทุนในพันธบัตรระยะสั้นเมื่อมีอัตราผลตอบแทนที่สูงกว่าเงินฝากธนาคารในระยะเวลาที่เท่ากัน

- ด้านอัตราแลกเปลี่ยน บริษัทฯ หรือบริษัทจัดการกองทุนที่บริษัทฯ
ว่าจ้างให้บริหารกองทุนอาจใช้เครื่องมือทางการเงินในการป้องกันความเสี่ยงด้านอัตราแลกเปลี่ยน
ได้แก่ สัญญาแลกเปลี่ยนอัตราดอกเบี้ยต่างสกุลเงิน (Cross Currency and Interest Rate
Swap) สัญญาแลกเปลี่ยนอัตราดอกเบี้ย (Interest Rate Swap)
และสัญญาซื้อขายเงินตราต่างประเทศล่วงหน้า (Foreign Exchange Forward) เป็นต้น
ทั้งนี้เพื่อปรับลดความเสี่ยงให้สอดคล้องกับสถานการณ์ของตลาด
และเป็นไปตามข้อกำหนดของหน่วยงานที่กำกับดูแล

นอกจากนี้ บริษัทฯ
มีการพัฒนาระบบเทคโนโลยีสารสนเทศเพื่อใช้ในการประเมินระดับความเสี่ยงของการลงทุน
ด้วยวิธีการประเมินและแบบจำลองต่างๆ เช่น Value at Risk, Sensitivity Analysis,
Stress Test
เพื่อให้มั่นใจว่าบริษัทจะยังคงมีฐานะการเงินที่ยืดหยุ่นเพียงพอที่จะรองรับความเสียหายที่อาจเกิดขึ้นได้

3. ความเสี่ยงอื่นๆ ขององค์กร

3.1 ความเสี่ยงด้านกลยุทธ์ (Strategic Risk)

เป็นความเสี่ยงที่เกิดจากการกำหนดแผนกลยุทธ์ แผนดำเนินงาน และการนำไปปฏิบัติไม่เหมาะสม
หรือไม่สอดคล้องกับปัจจัยภายใน และปัจจัยภายนอก รวมถึงการเปลี่ยนแปลงทางสังคม
และเทคโนโลยี อันอาจส่งผลกระทบต่อการบรรลุวิสัยทัศน์ ฐานะการเงิน เงินกองทุน
และผลประกอบการของบริษัทฯ โดยปัจจัยความเสี่ยงภายใน เช่น โครงสร้างองค์กร วิธีปฏิบัติงาน
ความเพียงพอของข้อมูล และเทคโนโลยี เป็นต้น และปัจจัยความเสี่ยงภายนอก เช่น
ภาวะเศรษฐกิจ การแข่งขัน กฎระเบียบและปัจจัยทางการเมือง เป็นต้น

บริษัทฯ ได้มีการบริหารจัดการความเสี่ยงด้านกลยุทธ์
โดยวางแผนกลยุทธ์ให้สอดคล้องกับวิสัยทัศน์ของบริษัทฯ
และวางแผนการดำเนินงานตั้งแต่ระดับองค์กรไปจนถึงระดับหน่วยงาน
อีกทั้งยังมีการควบคุมและติดตามการดำเนินการตามแผนกลยุทธ์
พร้อมทั้งกำหนดสัญญาณเตือนในกรณีที่ผลการดำเนินงานมีแนวโน้มไม่เป็นไปตามแผนกลยุทธ์ที่กำหนดไว้
เพื่อให้สามารถปรับเปลี่ยนแผนกลยุทธ์ให้สอดคล้องกับปัจจัยภายนอกและสภาวะการณ์ที่เปลี่ยนแปลงไป
เช่น การเปลี่ยนแปลงของภาวะเศรษฐกิจ การเมือง ภาวะการแข่งขัน กฎระเบียบที่เกี่ยวข้องต่าง
ๆ ทั้งนี้ บริษัทฯ เน้นการพัฒนาระบบงานเทคโนโลยี และกระบวนการทำงานให้มีประสิทธิภาพมากขึ้น
เพื่อสนับสนุนธุรกิจและการให้บริการที่ดีแก่ลูกค้าและคู่ค้า การจัดองค์กรและพัฒนาบุคลากรให้มีความรู้
ความสามารถ มีคุณภาพสูงขึ้น และเป็นบุคลากรที่มีคุณธรรม
เพื่อเป็นแรงสำคัญในการขับเคลื่อนกลยุทธ์ของบริษัทฯ ให้บรรลุผลสำเร็จ
พร้อมทั้งเผยแพร่แผนกลยุทธ์ให้พนักงานได้รับทราบเพื่อเป็นแนวทางปฏิบัติเดียวกัน

นอกจากนี้ บริษัทฯ ยังคำนึงถึงความเสี่ยงจากการเปิดเสรีภาคธุรกิจประกันภัย
ที่อาจมีผลกระทบต่อการดำเนินธุรกิจของบริษัทฯ
เนื่องจากบริษัทประกันภัยต่างประเทศที่เข้ามาดำเนินธุรกิจภายในประเทศมีความมั่นคงและความแข็งแกร่งทางการเงินสูง
ส่งผลให้ภาวะการแข่งขันทางธุรกิจรุนแรงขึ้น และทำให้รายได้จากการรับประกันภัยของบริษัทฯ
อาจลดลงหรือไม่เป็นไปตามคาดการณ์ได้ บริษัทฯ ได้มีแนวทางการบริหารจัดการความเสี่ยงเรื่องนี้
โดยขยายงานกลุ่มลูกค้ารายย่อยอย่างต่อเนื่อง การขยายงานด้านขายทาง On Line
รวมถึงขยายงานสู่ตลาดในภูมิภาคมากขึ้น
ด้วยการเพิ่มจำนวนสาขาใหม่เพื่อให้บริการที่ครอบคลุมลูกค้ามากยิ่งขึ้น
ผลิตภัณฑ์ที่นำมาขยายงานเน้นเฉพาะที่มีศักยภาพในการเติบโต และสามารถทำกำไรได้
เพื่อเพิ่มความสามารถในการเข้าถึงกลุ่มลูกค้าเป้าหมายและรักษาฐานลูกค้าภายในประเทศ
อีกทั้งบริษัทฯ
ได้ด้มีการลงทุนประกอบธุรกิจประกันภัยในต่างประเทศเพื่อเพิ่มศักยภาพในการดำเนินธุรกิจ

3.2 ความเสี่ยงด้านชื่อเสียง (Reputational Risk)

บริษัทฯ อาจถูกเผยแพร่ข่าวสารลงสื่อหลักในเชิงลบ
อันสืบเนื่องมาจากการปฏิบัติที่ไม่เป็นธรรมต่อลูกค้าและคู่ค้า
รวมถึงการปฏิบัติไม่สอดคล้องกับที่กฏหมายกำหนด อาจส่งผลกระทบต่อ ชื่อเสียง ภาพลักษณ์
ความมั่นคง ความสามารถในการทำกำไร และฐานะการเงินของบริษัทฯ

บริษัทฯ ได้มีแนวทางการบริหารจัดการความเสี่ยงเรื่องนี้
โดยยึดหลักการกำกับดูแลกิจการที่ดีและแสดงความรับผิดชอบต่อสังคม
รวมถึงมุ่งเน้นที่จะรักษาภาพลักษณ์ที่ดีต่อลูกค้า คู่ค้า และการปฏิบัติให้ถูกต้องตามกฎหมาย
เพื่อไม่ให้ผลกระทบดังกล่าวส่งผลต่อความมั่นคง และฐานะการเงินของบริษัทฯ

3.3 ความเสี่ยงด้านการปฏิบัติตามกฎหมาย (Compliance Risk)

เป็นความเสี่ยงที่เกิดจากการที่บริษัทฯ ไม่ปฏิบัติตาม
หรือปฏิบัติไม่ครบถ้วนถูกต้องอันเนื่องมาจากการเปลี่ยนแปลงหรือความเข้มงวดของกฎหมาย
กฎระเบียบ และข้อบังคับที่ออกโดยหน่วยงานกำกับดูแลภาครัฐ
อันอาจส่งผลกระทบต่อชื่อเสียงของบริษัทฯ การถูกลงโทษและถูกปรับเป็นตัวเงิน
หรือเสียโอกาสทางธุรกิจ

บริษัทฯ ได้มีแนวทางการบริหารจัดการความเสี่ยงเรื่องนี้
โดยกำหนดแนวทางปฏิบัติให้สอดคล้องกับกฎหมาย
กฎระเบียบและข้อบังคับที่ออกโดยหน่วยงานกำกับดูแลภาครัฐ
เพื่อให้พนักงานทุกคนถือปฏิบัติและมีหน่วยงานตรวจสอบภายในรับผิดชอบในการสอบทานการปฏิบัติดังกล่าว
รวมถึงมีหน่วยงานกำกับการปฏิบัติตามกฎระเบียบติดตามและสื่อสารกฎระเบียบและข้อบังคับที่ออกโดยหน่วยงานกำกับดูแลภาครัฐให้กับพนักงานทุกท่านทราบ
เพื่อถือปฏิบัติอย่างเคร่งครัด

3.4 ความเสี่ยงด้านปฏิบัติการ (Operational Risk)

เป็นความเสี่ยงที่เกิดขึ้นจากการดำเนินงานในทุกส่วนงานของบริษัทฯ
ซึ่งอาจเกิดการปฏิบัติงานที่ผิดพลาดจากความไม่พร้อม ความไม่พอเพียง
หรือความบกพร่องของบุคลากร กระบวนการปฏิบัติงาน ระบบเทคโนโลยีสารสนเทศ
การทุจริตฉ้อฉลจากภายใน รวมถึงความเสี่ยงที่เกิดจากปัจจัยภายนอก เช่น
การทุจริตฉ้อฉลจากภายนอก ภัยคุกคามทางไซเบอร์ เป็นต้น ซึ่งอาจทำให้ธุรกิจต้องหยุดชะงัก
และส่งผลกระทบต่อผลการดำเนินงานหรือฐานะการเงินของบริษัทฯ

บริษัทฯ ได้มีแนวทางการบริหารจัดการความเสี่ยงเรื่องนี้ โดยบริษัทฯ
ได้ให้ความสำคัญและกำหนดให้มีระบบการควบคุมภายในที่ดี
โดยใช้ระบบบริหารคุณภาพควบคุมการปฏิบัติงาน และมาตรการป้องกันการทุจริต
รวมทั้งมีการจัดสรรบุคลากรอย่างเพียงพอและมีคุณสมบัติตรงตามลักษณะงาน
รวมถึงมีผู้เชี่ยวชาญในการทำงานแต่ละด้าน เพื่อให้ระบบงานมีประสิทธิภาพ
อีกทั้งยังมีการวางระบบให้พนักงานสามารถทำงานทดแทนกันได้ ไม่ว่าจะเป็นการชั่วคราวหรือถาวร
ทำให้การดำเนินงานเป็นไปได้อย่างต่อเนื่อง
รวมถึงมีการจัดอบรมให้พนักงานมีความรู้ความเข้าใจที่เกี่ยวข้องกับธุรกิจประกันภัยและผลิตภัณฑ์ต่าง
ๆ ของบริษัทฯ ตลอดจนพัฒนาปรับปรุงระบบงานให้ทันต่อการเปลี่ยนแปลงอยู่เสมอ นอกจากนี้บริษัทฯ
ยังกำหนดให้ทุกหน่วยงานรับผิดชอบต่อการบริหารความเสี่ยงด้านปฏิบัติการของหน่วยงานตนเอง
พร้อมทั้งยังปลูกฝังความเข้าใจเกี่ยวกับความเสี่ยงด้านปฏิบัติการในระดับพนักงาน
อันรวมถึงการฝึกอบรมพนักงานอย่างเป็นรูปธรรมด้วย

ด้านระบบเทคโนโลยีสารสนเทศและความเสี่ยงจากปัจจัยภายนอก บริษัทฯ
มีการจัดทำแผนรองรับการดำเนินธุรกิจอย่างต่อเนื่อง (Business Continuity Plan)
โดยมีสถานที่ทำงานสำรองและศูนย์ข้อมูลสำรองที่พร้อมใช้งานได้ทันที
และมีการรวมศูนย์ข้อมูลในคอมพิวเตอร์ของพนักงานเชื่อมมาจากส่วนกลาง (Server)
ซึ่งจะช่วยให้บริษัทฯ สามารถลดผลกระทบที่อาจเกิดขึ้น และทำให้ธุรกิจของบริษัทฯ
สามารถดำเนินต่อไปได้ แม้ต้องเผชิญกับสภาวะฉุกเฉิน

3.5 ความเสี่ยงด้านการจัดการสินทรัพย์และหนี้สิน (Asset and Liability Management
Risk)

เป็นความเสี่ยงที่เกิดจากการที่บริษัทฯ
มีนโยบายการลงทุนในการถือครองตราสารทุนและตราสารหนี้ในระยะยาว
ซึ่งอาจส่งผลกระทบต่อการชำระหนี้สินตามภาระผูกพันของบริษัทฯ คือ เงินสำรองค่าสินไหมทดแทน
และเบี้ยประกันภัยที่ยังไม่ถือเป็นรายได้
เนื่องจากความไม่สัมพันธ์กันระหว่างจำนวนสินทรัพย์และระยะเวลาของการลงทุน

บริษัทฯ ได้มีแนวทางการบริหารจัดการความเสี่ยงเรื่องนี้
โดยบริหารจัดการจำนวนสินทรัพย์และระยะเวลาของการลงทุนให้มีความเหมาะสม มีสภาพคล่อง
และมีจำนวนที่เพียงพอต่อหนี้สินของบริษัทฯ ในปัจจุบัน และเพื่อรองรับการขยายตัวของบริษัทฯ
ในอนาคตได้อย่างมั่นคง

4. ทรัพย์สินที่ใช้ในการประกอบธุรกิจ

4.1 ทรัพย์สินถาวรหลัก

4.1.1 ที่ดินและอาคาร

ณ วันที่ 31 ธันวาคม 2561 บริษัทฯ มีกรรมสิทธิ์ในที่ดินรวม 43 แปลง มีมูลค่าตามบัญชีรวม
206,132,665 บาท ส่วนอาคาร, อาคารชุดและอสังหาริมทรัพย์ เพื่อการลงทุนมีมูลค่าตามบัญชีรวม
393,219,739 บาท

นอกจากนี้ บริษัทฯ ได้ทำสัญญาเช่าที่ดิน เนื้อที่ 5 ไร่ 92 ตารางวา ตั้งอยู่เลขที่ 25 ถนนสาทรใต้
แขวงทุ่งมหาเมฆ เขตสาทร กรุงเทพมหานคร จากสมาคมไว.ดับยู.ซี.เอ.กรุงเทพฯ
ตั้งแต่เดือนตุลาคม 2537 อายุการเช่า 33 ปี ขณะนี้เหลืออายุการเช่า 9 ปี ซึ่งที่ดินดังกล่าวบริษัทฯ
ใช้เป็นที่ตั้งอาคารสำนักงานใหญ่

4.1.2 เงินให้กู้ยืม

นโยบายการให้กู้ยืม

บริษัทฯ มีเงินให้กู้ยืมโดยมีหลักทรัพย์ค้ำประกัน ทั้งแก่บุคคลธรรมดา
และผู้ประกอบการอสังหาริมทรัพย์ ซึ่งจะพิจารณาให้กู้ยืมแก่ผู้กู้ที่มีประวัติทางการเงินที่ดี
มีความสามารถในการผ่อนชำระเงินต้นพร้อมดอกเบี้ย และที่สำคัญมีหลักทรัพย์ในการค้ำประกัน เช่น
อสังหาริมทรัพย์ เป็นต้น ซึ่งจะทำให้ความเสี่ยงในการกู้ยืมต่ำลง
โดยหลักทรัพย์จะต้องมีมูลค่าเพียงพอที่บริษัทฯจะได้รับชำระหนี้โดยสิ้นเชิง
กรณีการให้กู้ยืมเพื่อที่อยู่อาศัยแก่บุคคลธรรมดา บริษัทฯจะพิจารณาคุณสมบัติผู้กู้ ได้แก่อายุ อาชีพ
รายได้ เงินออมและวงเงินให้กู้ยืมต่อบุคคลและต่อมูลค่าหลักประกัน

สำหรับการให้กู้ยืมอื่นๆนอกเหนือจากเพื่อที่อยู่อาศัย
บริษัทฯจะพิจารณาความเป็นไปได้ของโครงการที่นำมาขอกู้ ประวัติของผู้บริหาร ประสบการณ์ในอดีต
ฐานะการเงินของผู้ขอกู้ตลอดจนสัดส่วนหนี้สินต่อทุน
และมูลค่าของหลักทรัพย์ที่นำมาจำนองเป็นประกันหนี้

นโยบายการตั้งสำรองค่าเผื่อหนี้สงสัยจะสูญ

กรณีที่มีข้อบ่งชี้ว่าบริษัทฯจะได้รับชำระหนี้ไม่เพียงพอกับมูลหนี้
บริษัทฯจะพิจารณาตั้งสำรองค่าเผื่อหนี้สงสัยจะสูญโดยพิจารณาปัจจัยอื่นประกอบด้วยได้แก่
ประวัติการชำระหนี้ ฐานะการเงินของลูกหนี้ ตลอดจนมูลค่าหลักประกัน
โดยเกณฑ์การตั้งสำรองค่าเผื่อหนี้สงสัยจะสูญจะบันทึกตามผลต่างของมูลหนี้(หมายถึง
ผลรวมของเงินต้นและดอกเบี้ยค้างชำระ) กับราคาประเมินมูลค่าหลักประกัน
ซึ่งราคาประเมินมูลค่าหลักประกันตามประกาศคณะกรรมการกำกับและส่งเสริมการประกอบธุรกิจประกันภัย
คือ
ราคาประเมินที่จัดทำโดยบริษัทประเมินมูลค่าทรัพย์สินที่อยู่ในบัญชีรายชื่อที่ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์และมีอายุในการประเมินไม่เกิน
36 เดือน นอกจากนี้บริษัทฯ ได้ทำการศึกษาถึงผลกระทบในการตั้งสำรองค่าเผื่อหนี้สงสัยจะสูญ
กรณีที่นำมาตรฐานการรายงานทางการเงินฉบับที่ 9 (TFRS 9) มาใช้ในปี 2563
รวมถึงเตรียมความพร้อมในเรื่องดังกล่าว บริษัทฯ
คาดว่าผลกระทบที่เกิดขึ้นไม่แตกต่างอย่างมีนัยสำคัญกับวิธีการปัจจุบัน

นโยบายการระงับการรับรู้รายได้

บริษัทฯ
จะหยุดรับรู้รายได้ส่วนที่เป็นดอกเบี้ยสำหรับระยะเวลาหลังจากที่ลูกหนี้ผิดนัดชำระติดต่อกันเป็นเวลาเกิน
6 เดือน และคาดหมายว่าจะไม่สามารถได้รับชำระหนี้
หรือมีข้อบ่งชี้ให้เห็นชัดเจนว่าลูกหนี้ไม่มีเงินหรือทรัพย์สินเพียงพอที่จะชำระหนี้
หากลูกหนี้นำเงินมาชำระหนี้ได้
บริษัทฯจะนำดอกเบี้ยที่หยุดรับรู้รายได้มารวมคำนวณเป็นรายได้ในรอบระยะเวลาบัญชีที่ได้รับชำระหนี้นั้น

นโยบายในการปรับโครงสร้างหนี้

การปรับโครงสร้างหนี้เป็นการแก้ไขปัญหาลูกหนี้ที่มีการผิดนัดชำระ เพื่อให้บริษัทฯ
มีโอกาสได้รับชำระเงินที่ให้กู้ยืมคืนกลับมามากที่สุด หรือเพื่อให้ลูกหนี้สามารถกลับมาชำระหนี้ได้
ด้วยภาระผูกพันที่ไม่มากเกินไปจนเป็นอุปสรรคต่อการฟื้นตัวของกิจการ
การปรับโครงสร้างหนี้อาจกระทำได้โดยการผ่อนปรนเงื่อนไขการชำระหนี้ให้แก่ลูกหนี้ ได้แก่
การลดอัตราดอกเบี้ย การขยายเวลาชำระหนี้ออกไป
การจัดให้ลูกหนี้ผ่อนชำระตามกระแสเงินสดของกิจการ เป็นต้น

4.1.3 เงินลงทุนในหลักทรัพย์

นโยบายเกี่ยวกับเงินลงทุนในหลักทรัพย์

เงินลงทุนในหลักทรัพย์ จัดเป็นทรัพย์สินหลักอีกรายการหนึ่ง ซึ่งบริษัทฯ
จะเน้นถึงความปลอดภัยของเงินลงทุน
โดยการกระจายการลงทุนและเลือกลงทุนในหลักทรัพย์ที่ให้ผลตอบแทนจากการลงทุนเหมาะสมกับระดับความเสี่ยงที่บริษัทฯ
ยอมรับได้ การลงทุนของบริษัทฯ ส่วนใหญ่เป็นการลงทุนระยะยาว ได้แก่
การลงทุนที่ให้ผลตอบแทนคงที่ เช่น พันธบัตร หุ้นกู้ โดยบริษัทฯ
จะถือตราสารหนี้ส่วนใหญ่จนครบกำหนดไถ่ถอน
นอกจากนี้ยังลงทุนในหุ้นที่จดทะเบียนในตลาดหลักทรัพย์ และหุ้นนอกตลาดหลักทรัพย์

สำหรับการบันทึกมูลค่าเงินลงทุนในหลักทรัพย์นั้น บริษัทฯ
ถือตามมาตรฐานบัญชีที่เกี่ยวข้องในการจัดประเภทเป็นหลักทรัพย์เผื่อขาย
กล่าวคือผลต่างระหว่างมูลค่ายุติธรรมกับราคาทุนจะแสดงในส่วนของผู้ถือหุ้นในงบแสดงฐานะการเงิน
ในส่วนของหุ้นนอกตลาดหลักทรัพย์หรือเงินลงทุนทั่วไปแสดงไว้ด้วยราคาทุน บริษัทฯ
ได้มีการประเมินมูลค่ายุติธรรมของหุ้นนอกตลาด
โดยใช้เทคนิคการประเมินมูลค่ายุติธรรมของเครื่องมือทางการเงินตามที่กำหนดในประกาศ
คปภ.เรื่อง การประเมินราคาทรัพย์สิน และหนี้สินของบริษัทประกันวินาศภัย พ.ศ. 2554
และเป็นไปตามมาตรฐานการรายงานทางการเงินฉบับที่ 13 เรื่อง การวัดมูลค่ายุติธรรม นอกจากนี้
บริษัทยังได้เตรียมความพร้อมในการรองรับผลกระทบจากการนำมาตรฐานการรายงานทางการเงินฉบับที่
9 เรื่อง เครื่องมือทางการเงิน ที่จะมีผลบังคับใช้ 1 มกราคม 2563 อีกด้วย

การตั้งสำรองค่าเผื่อการด้อยค่า

เพื่อให้สินทรัพย์สะท้อนมูลค่าที่แท้จริง บริษัทฯ
มีการติดตามและสอบทานเงินลงทุนในหลักทรัพย์อย่างใกล้ชิด
หากมีข้อบ่งชี้ว่ามูลค่าตามบัญชีของหลักทรัพย์ดังกล่าวสูงกว่ามูลค่าที่คาดว่าจะได้รับคืน เช่น
กรณีส่วนของผู้ถือหุ้นลดลงอย่างมากหรือตราสารหนี้ที่มีแนวโน้มว่าจะไม่ได้รับการชำระคืน เป็นต้น
บริษัทฯ จะบันทึกผลต่างนั้นเป็นผลขาดทุนจากการด้อยค่าของเงินลงทุน

4.2 นโยบายการลงทุนในบริษัทย่อยและบริษัทร่วม

การลงทุนในบริษัทร่วมเป็นการลงทุนที่บริษัทฯ เข้าไปถือหุ้นมากกว่าร้อยละ 20 แต่ไม่เกินร้อยละ 50
ของจำนวนหุ้นที่ออกจำหน่าย โดยบริษัทฯ
สามารถกำหนดนโยบายการบริหารและการดำเนินงานผ่านที่ประชุมผู้ถือหุ้น

ในปัจจุบันบริษัทฯ
มีการลงทุนในบริษัทร่วมในกลุ่มธุรกิจประกันภัยในต่างประเทศซึ่งประกอบธุรกิจที่เกี่ยวเนื่องและช่วยสนับสนุนการประกอบธุรกิจของบริษัทฯ
ซึ่งนอกจากมีวัตถุประสงค์เพื่อขยายโอกาสการทำธุรกิจในต่างประเทศแล้ว บริษัทฯ
ยังมุ่งเน้นการลงทุนระยะยาว เพื่อให้ได้ผลตอบแทนในรูปเงินปันผลและกำไรเกินทุนด้วย

4.3 การประเมินราคาทรัพย์สิน

บริษัทฯ
ไม่ได้มีการทำรายการระหว่างกันที่เกี่ยวข้องกับการซื้อขายทรัพย์สินอันต้องมีการประเมินราคาทรัพย์สินของบริษัทฯ
และไม่ได้มีการได้มาหรือจำหน่ายไปซึ่งทรัพย์สินอันต้องแจ้งต่อตลาดหลักทรัพย์แห่งประเทศไทยในระหว่างช่วงปี
พ.ศ. 2561

5. ข้อพิพาททางกฎหมาย

บริษัทฯ ไม่มีข้อพิพาททางกฎหมาย หรือคดีฟ้องร้องในลักษณะใดๆ
ที่มีผลกระทบทางด้านลบต่อสินทรัพย์ของบริษัทฯ มากกว่าร้อยละ 5 ของส่วนของผู้ถือหุ้น ณ
วันสิ้นปีบัญชีล่าสุด หรือที่กระทบต่อการดำเนินธุรกิจของบริษัทอย่างมีนัยสำคัญ
หรือที่มิได้เกิดจากการประกอบธุรกิจโดยปกติของบริษัทฯ

6. ข้อมูลทั่วไปและข้อมูลสำคัญอื่น

6.1 ข้อมูลทั่วไป

6.1.1 รายละเอียดบริษัท

  ชื่อบริษัท บริษัท กรุงเทพประกันภัย จำกัด (มหาชน)

  ทะเบียนบริษัทเลขที่ 0107536000625

ประเภทธุรกิจ รับประกันวินาศภัย

ที่ตั้ง : สำนักงานใหญ่ อาคารกรุงเทพประกันภัย

25 ถนนสาทรใต้ กรุงเทพฯ 10120

โทรศัพท์ 0 2285 8888

โทรสาร 0 2610 2100

  รับแจ้งอุบัติเหตุทั่วประเทศ 24 ชั่วโมง โทรศัพท์ 1620 www.bangkokinsurance.com

6.1.2 การลงทุนในบริษัทอื่น

ณ วันที่ 31 ธันวาคม 2561 บริษัทฯ ได้ลงทุนในบริษัทอื่น โดยถือหุ้นตั้งแต่ร้อยละ 10
ขึ้นไปของจำนวนหุ้นที่ออกจำหน่ายแล้วของบริษัทนั้น ดังต่อไปนี้

+----+---------------------------+-------+------+--------+-----------+
| ลำ | ชื่อ/สถานที่ตั้ง                | ประเภ | ประเ | จ      | ร         |
| ดับ |                           | ทธุรกิจ | ภทหุ้น | ำนวนหุ้น | ้อยละของจำ |
|    |                           |       |      |        | นวนหุ้นที่ออก |
|    |                           |       |      | ที่ถือ    | จำหน่ายแล้ว |
|    |                           |       |      |        | ของบริษัทนั้น |
+----+---------------------------+-------+------+--------+-----------+
| 1  | บริษัท เอเซียนอินชัวรันส์        | ปร    | สามัญ | 23,936 | 41.70     |
|    |                           | ะกันภัย |      |        |           |
|    | อินเตอร์เนชั่นแนล (โฮลดิ้ง)     |       |      |        |           |
|    | จำกัด                      |       |      |        |           |
|    |                           |       |      |        |           |
|    | คาร์เรนดอน เฮ้าส์, 2 เชิ้ท     |       |      |        |           |
|    | สตรีท,                     |       |      |        |           |
|    |                           |       |      |        |           |
|    | เฮลมิลตัน, เอช เอ็ม 11,      |       |      |        |           |
|    | เบอร์มิวด้า                  |       |      |        |           |
+----+---------------------------+-------+------+--------+-----------+
| 2  | บริษัท กรุงเทพประกันภัย (ลาว)  | ปร    | สามัญ | 3      | 38.00     |
|    | จำกัด                      | ะกันภัย |      | 80,000 |           |
|    |                           |       |      |        |           |
|    | 321/1-2 เลขที่ 18           |       |      |        |           |
|    | บ้านพงสะหวันเหนือ            |       |      |        |           |
|    |                           |       |      |        |           |
|    | ศรีสัตตนาค แขวงเวียงจันทน์     |       |      |        |           |
|    |                           |       |      |        |           |
|    | สาธ                       |       |      |        |           |
|    | ารณรัฐประชาธิปไตยประชาชนลาว |       |      |        |           |
+----+---------------------------+-------+------+--------+-----------+
| 3  | บริษัท เอเซียอินชัวรันส์         | ปร    | สามัญ | 1,6    | 22.92     |
|    |                           | ะกันภัย |      | 04,470 |           |
|    | (ประเทศกัมพูชา) จำกัด        |       |      |        |           |
|    | (มหาชน)                   |       |      |        |           |
|    |                           |       |      |        |           |
|    | 5 ถนนเลขที่ 13 สังกัดวัตพนม    |       |      |        |           |
|    |                           |       |      |        |           |
|    | คั้นดวนเปญ พนมเปญ กัมพูชา     |       |      |        |           |
+----+---------------------------+-------+------+--------+-----------+
| 4  | บริษัท เอเซียอินชัวรันส์         | ปร    | สามัญ | 15,2   | 19.50     |
|    |                           | ะกันภัย |      | 10,000 |           |
|    | อินเวสท์เมนท์ จำกัด           |       |      |        |           |
|    |                           |       |      |        |           |
|    | ชั้น 16 เวิลด์ไวดเฮ้าส์ ,       |       |      |        |           |
|    |                           |       |      |        |           |
|    | 19 ถนนเดอส์เวกซ์ เซ็นทรัล,    |       |      |        |           |
|    | ฮ่องกง                     |       |      |        |           |
+----+---------------------------+-------+------+--------+-----------+
| 5  | บริษัท พีที เอเซียน            | ปร    | สามัญ | 6,0    | 19.00     |
|    | อินเตอร์เนชั่นแนล อินเวสอินโด   | ะกันภัย |      | 80,000 |           |
|    | จำกัด                      |       |      |        |           |
|    |                           |       |      |        |           |
|    | วิสมา เอเซีย แอลที. 12 เอ,   |       |      |        |           |
|    | เจแอล.                    |       |      |        |           |
|    |                           |       |      |        |           |
|    | เลทเจน เอส.ปราแมน คาว์.    |       |      |        |           |
|    | 79,                       |       |      |        |           |
|    |                           |       |      |        |           |
|    | ศลีปิ - จาการ์ตา บาราท       |       |      |        |           |
+----+---------------------------+-------+------+--------+-----------+
| 6  | บริษัท สรชัยวิวัฒน์ จำกัด        | พัฒนา  | สามัญ | 4      | 15.00     |
|    |                           | อสังหา |      | 05,000 |           |
|    | 23 ซอยสุขุมวิท 63 ถนนสุขุมวิท   |       |      |        |           |
|    |                           | ร     |      |        |           |
|    | คลองตันเหนือ วัฒนา กรุงเทพฯ   | ิมทรัพย์ |      |        |           |
|    | 10110                     |       |      |        |           |
+----+---------------------------+-------+------+--------+-----------+

+----+---------------------------+-------+------+--------+-----------+
| ลำ | ชื่อ/สถานที่ตั้ง                | ประเภ | ประเ | จ      | ร         |
| ดับ |                           | ทธุรกิจ | ภทหุ้น | ำนวนหุ้น | ้อยละของจำ |
|    |                           |       |      |        | นวนหุ้นที่ออก |
|    |                           |       |      | ที่ถือ    | จำหน่ายแล้ว |
|    |                           |       |      |        | ของบริษัทนั้น |
+----+---------------------------+-------+------+--------+-----------+
| 7  | บริษัท กรุงเทพประกันชีวิต       | ประ   | สามัญ | 42,000 | 15.00     |
|    |                           | กันชีวิต |      |        |           |
|    | (ประเทศกัมพูชา) จำกัด        |       |      |        |           |
|    | (มหาชน)*                  |       |      |        |           |
|    |                           |       |      |        |           |
|    | อาคาร ดิ เอ็มเมอรัลด์ ชั้น 3    |       |      |        |           |
|    | เลขที่ 64                   |       |      |        |           |
|    |                           |       |      |        |           |
|    | เปี้ยะนโรดม บูเลอวาร์ด        |       |      |        |           |
|    | คอร์เนอร์สตรีท 178           |       |      |        |           |
|    | สังกัดเชย์ชุมเนีย คั้นดวนเปญ     |       |      |        |           |
|    |                           |       |      |        |           |
|    | พนมเปญ, กัมพูชา, 12206      |       |      |        |           |
+----+---------------------------+-------+------+--------+-----------+
| 8  | บริษัท ยูเนี่ยนไซม์ดาร์บี้         | นา    | สามัญ | 6,000  | 15.00     |
|    |                           | ยหน้าป |      |        |           |
|    | (ประเทศไทย) จำกัด          | ระกันว |      |        |           |
|    |                           | ินาศภัย |      |        |           |
|    | 62 อาคารมิลเลนเนียม ทาวเวอร์ |       |      |        |           |
|    | ชั้น 17 ห้อง 1704-5          |       |      |        |           |
|    | ถนนหลังสวน ลุมพินี ปทุมวัน      |       |      |        |           |
|    | กรุงเทพฯ 10330             |       |      |        |           |
+----+---------------------------+-------+------+--------+-----------+
| 9  | บริษัท โรงพยาบาลบำรุงราษฎร์   | กา    | สามัญ | 106,7  | 14.62     |
|    | จำกัด (มหาชน)              | รแพทย์ |      | 60,417 |           |
|    |                           |       |      |        |           |
|    | 33 ถนนสุขุมวิท ซอย 3         |       |      |        |           |
|    | (ซอยนานาเหนือ) คลองเตยเหนือ |       |      |        |           |
|    | วัฒนา กรุงเทพฯ 10110        |       |      |        |           |
+----+---------------------------+-------+------+--------+-----------+
| 10 | บริษัท บางกอก มิตซูบิชิ ยูเอฟเจ  | ลีสซิ่ง  | สามัญ | 60,000 | 10.00     |
|    | ลิส จำกัด                   |       |      |        |           |
|    |                           |       |      |        |           |
|    | 173/35 อาคารเอเซียเซ็นเตอร์  |       |      |        |           |
|    | ชั้น 26 ถนนสาทรใต้           |       |      |        |           |
|    | แขวงทุ่งมหาเมฆ เขตสาทร      |       |      |        |           |
|    | กรุงเทพฯ 10120             |       |      |        |           |
+----+---------------------------+-------+------+--------+-----------+
| 11 | บริษัท บางกอกชโยรัตน์ จำกัด    | นา    | สามัญ | 10,000 | 10.00     |
|    |                           | ยหน้าป |      |        |           |
|    | 25 อาคารกรุงเทพประกันภัย/    | ระกันว |      |        |           |
|    |                           | ินาศภัย |      |        |           |
|    | ไว.ดับยู.ซี.เอ. ชั้น 10        |       |      |        |           |
|    | ถนนสาทรใต้                 |       |      |        |           |
|    |                           |       |      |        |           |
|    | ทุ่งมหาเมฆ สาทร กรุงเทพฯ     |       |      |        |           |
|    | 10120                     |       |      |        |           |
+----+---------------------------+-------+------+--------+-----------+

+------------------------+---------------------------------------------+
| 6.1.3 บุคคลอ้างอิงอื่นๆ     |                                             |
+------------------------+---------------------------------------------+
| นายทะเบียนหลักทรัพย์       | บริษัท ศูนย์รับฝากหลักทรัพย์ (ประเทศไทย) จำกัด       |
+------------------------+---------------------------------------------+
|                        | 93 ถนนรัชดาภิเษก แขวงดินแดง เขตดินแดง กรุงเทพฯ   |
|                        | 10400                                       |
+------------------------+---------------------------------------------+
|                        | โทรศัพท์ 0 2009 9000                          |
+------------------------+---------------------------------------------+
|                        | โทรสาร 0 2009 9991                          |
|                        |                                             |
|                        | SET Contact Center : 0 2009 9999            |
+------------------------+---------------------------------------------+
|                        | Email : SETContactCenter@set.or.th          |
+------------------------+---------------------------------------------+
|                        | www.set.or.th/tsd                           |
+------------------------+---------------------------------------------+
|                        |                                             |
+------------------------+---------------------------------------------+
| ผู้แทนผู้ถือหุ้น              | - ไม่มี -                                     |
+------------------------+---------------------------------------------+
|                        |                                             |
+------------------------+---------------------------------------------+
| ผู้สอบบัญชี                | นางนงลักษณ์ พุ่มน้อย                             |
+------------------------+---------------------------------------------+
|                        | เลขทะเบียนผู้สอบบัญชีรับอนุญาต เลขที่ 4172           |
+------------------------+---------------------------------------------+
|                        | บริษัท สำนักงาน อีวาย จำกัด                      |
+------------------------+---------------------------------------------+
|                        | ชั้น 33 อาคารเลครัชดา                          |
+------------------------+---------------------------------------------+
|                        | 193/136-137 ถนนรัชดาภิเษก คลองเตย กรุงเทพฯ     |
|                        | 10110                                       |
+------------------------+---------------------------------------------+
|                        | โทรศัพท์ 0 2264 0777                          |
+------------------------+---------------------------------------------+
|                        | โทรสาร 0 2264 0789-90                       |
+------------------------+---------------------------------------------+
|                        | Email : ernstyoung.thailand@th.ey.com       |
+------------------------+---------------------------------------------+
|                        | www.ey.com                                  |
+------------------------+---------------------------------------------+
|                        |                                             |
+------------------------+---------------------------------------------+
| ที่ปรึกษากฎหมาย           | สำนักงานมนูกิจทนายความ                         |
+------------------------+---------------------------------------------+
|                        | 59/6 ถนนเสือป่า แขวงป้อมปราบ                   |
|                        | เขตป้อมปราบศัตรูพ่ายกรุงเทพฯ 10100               |
+------------------------+---------------------------------------------+
|                        | โทรศัพท์ 0 2221 3466                          |
+------------------------+---------------------------------------------+
|                        | โทรสาร 0 2221 3191                          |
+------------------------+---------------------------------------------+
|                        |                                             |
+------------------------+---------------------------------------------+
| ที่ปรึกษาทางการเงิน        | -ไม่มี-                                       |
+------------------------+---------------------------------------------+
|                        |                                             |
+------------------------+---------------------------------------------+
| สถาบันการเงินที่ติดต่อ       | ธนาคารกรุงเทพ จำกัด (มหาชน)                   |
+------------------------+---------------------------------------------+

6.2 ข้อมูลสำคัญอื่น

ไม่มีข้อมูลสำคัญอื่นที่อาจมีผลกระทบต่อการตัดสินใจของผู้ลงทุนอย่างมีนัยสำคัญ

ความภาคภูมิใจ ปี 2561

ด้วยวิสัยทัศน์ มุ่งเป็นที่สุดในใจลูกค้า บริษัท กรุงเทพประกันภัย จำกัด (มหาชน)
จึงไม่หยุดนิ่งในการพัฒนาการให้บริการ ทั้งด้านผลิตภัณฑ์ประกันภัย เทคโนโลยีสารสนเทศ
สินไหมทดแทน รวมถึงการบริหารจัดการในด้านต่างๆ อย่างต่อเนื่อง
เพื่ออำนวยความสะดวกรวดเร็วให้แก่ลูกค้าให้ได้รับประโยชน์สูงสุด ทำให้บริษัทฯ
ได้รับรางวัลแห่งคุณภาพจากองค์กรชั้นนำต่างๆ ทั้งในประเทศและต่างประเทศมาโดยตลอด
ซึ่งสร้างความภาคภูมิใจแก่ผู้บริหารและพนักงานเป็นอย่างยิ่ง ในปี 2561 บริษัทฯ
ยังคงยึดมั่นการดำเนินธุรกิจด้วยมาตรฐานสากล
พร้อมนำนวัตกรรมอันทันสมัยมาใช้เพื่อให้การบริการที่สามารถตอบสนองความต้องการของลูกค้ามากยิ่งขึ้น
โดยกรุงเทพประกันภัยได้รับรางวัลเกียรติยศแห่งความภาคภูมิใจ ดังนี้

รางวัลเกียรติยศ

รางวัล Distinguished Awards สาขาความเป็นเลิศด้านสินค้าและบริการ
(Product/Service Excellence Award) จากงานประกาศผลและมอบรางวัลพระราชทาน
Thailand Corporate Excellence Awards 2018
จัดโดยสมาคมการจัดการธุรกิจแห่งประเทศไทย (Thailand Management Association หรือ
TMA) ร่วมกับสถาบันบัณฑิตบริหารธุรกิจศศินทร์แห่งจุฬาลงกรณ์มหาวิทยาลัย
โดยรางวัลดังกล่าวมอบให้แก่บริษัทที่มีความเป็นเลิศในการบริหารจัดการที่ดี
โดยเฉพาะด้านสินค้าและการบริการ
ซึ่งคัดเลือกจากการสำรวจความคิดเห็นของผู้บริหารระดับสูงขององค์กรในประเทศกว่า 1,000
องค์กร
โดยกรุงเทพประกันภัยได้ให้ความสำคัญในการพัฒนาผลิตภัณฑ์ด้านการประกันภัยและการบริการแก่ลูกค้ามาโดยตลอด
เน้นการนำนวัตกรรมอันทันสมัยมาใช้เพื่ออำนวยความสะดวกและตอบสนองความต้องการแก่ลูกค้าให้ได้รับประโยชน์สูงสุด

รางวัล Leading Insurance Providers 2018 – Thailand & SE Asia Excellence
Awards for Insurance Solutions 2018 จาก Thai Business Excellence Awards
2018 จัดโดยนิตยสาร South East Asia News
นิตยสารที่มีชื่อเสียงด้านการนำเสนอข่าวเศรษฐกิจและเทคโนโลยีในภูมิภาคเอเชียตะวันออกเฉียงใต้
ซึ่งนิตยสารได้ทำการวิจัยและจัดทำแบบสอบถามไปยังประชาชนทั่วไป เพื่อคัดเลือกบริษัท องค์กร
หรือธุรกิจที่เหมาะสมกับรางวัลด้านต่างๆ
โดยกรุงเทพประกันภัยเป็นบริษัทประกันวินาศภัยแห่งแรกและแห่งเดียวที่ได้รับการคัดเลือกให้ได้รับรางวัล
Leading Insurance Providers 2018 – Thailand & SE Asia Excellence Awards
for Insurance Solutions 2018 ในฐานะที่บริษัทฯ เป็นบริษัทประกัน
วินาศภัยชั้นนำที่มีระบบการบริหาร การจัดการ และการดำเนินงานอย่างมีประสิทธิภาพและทันสมัย
การให้บริการที่เป็นมาตรฐาน มีการพัฒนาช่องทางสำหรับการติดต่อการบริการที่หลากหลาย
อีกทั้งมีสาขาและศูนย์บริการที่ครอบคลุมการให้บริการทั่วทุกภูมิภาคของประเทศไทย

รางวัล Most Innovative Insurance Company 2018 – Thailand จาก FinTech
Awards จัดโดยนิตยสาร W&F (Wealth & Finance International)
นิตยสารชั้นนำของโลกที่นำเสนอข้อมูลเรื่องการเงินการลงทุนของธุรกิจทั่วโลก
ซึ่งได้รับความนิยมทั้งในรูปแบบนิตยสารรูปเล่มและ Online Magazine
โดยกรุงเทพประกันภัยเป็นบริษัทประกันวินาศภัยแห่งแรกและแห่งเดียวในประเทศไทยที่ได้รับรางวัลดังกล่าว
ในฐานะที่เป็นบริษัทประกันภัยชั้นนำที่นำเทคโนโลยีและนวัตกรรมอันทันสมัยมาใช้ในการดำเนินงานและการบริหารการจัดการได้อย่างมีประสิทธิภาพ
พร้อมทั้งมีการพัฒนาระบบเทคโนโลยีสารสนเทศอย่างต่อเนื่องให้สอดคล้องกับการดำเนินธุรกิจและการให้บริการที่สามารถตอบสนองความต้องการของผู้บริโภคในยุคดิจิทัล
อาทิ เว็บไซต์กรุงเทพประกันภัย bangkokinsurance.com, แอปพลิเคชัน BKI iCare, BKI
EsCard บัตรผู้เอาประกันภัยรูปแบบอิเล็กทรอนิกส์

รางวัล P&C Insurer of the Year และ รางวัล Digital Insurer of the Year
Thailand จาก Insurance Asia News Awards for Excellence 2018 จัดโดยนิตยสาร
Insurance Asia News ซึ่งกรุงเทพประกันภัย
เป็นบริษัทประกันวินาศภัยชั้นนำที่มีระบบการบริหารการจัดการ
และการดำเนินงานอย่างมีประสิทธิภาพและทันสมัย การให้บริการที่เป็นมาตรฐาน
มีการพัฒนาช่องทางการติดต่อการบริการ
อีกทั้งมีสาขาและศูนย์บริการที่ครอบคลุมการให้บริการทั่วทุกภูมิภาคของประเทศไทย
และมีการนำเทคโนโลยีและนวัตกรรมอันทันสมัยมาใช้ในการดำเนินงานและการบริหารการจัดการได้อย่างมีประสิทธิภาพ
พร้อมทั้งมีการพัฒนาเทคโนโลยีอย่างต่อเนื่องให้สอดคล้องกับธุรกิจและไลฟ์สไตล์ของผู้บริโภคในยุคดิจิทัล

รางวัล Best Non-Life Insurance Company 2018 – Thailand จาก International
Finance Awards 2018 จัดโดย International Finance Magazine จากการที่บริษัทฯ
เป็นบริษัทประกันวินาศภัยในภูมิภาคเอเชียที่มีฐานะการเงินที่มั่นคงและแข็งแกร่ง
มีระบบการบริหารจัดการและการดำเนินงานอย่างมีประสิทธิภาพและทันสมัย
ให้การบริการที่เป็นมาตรฐาน รวมทั้งยังยึดมั่นการบริหารจัดการตามหลัก
ธรรมาภิบาลและรับผิดชอบต่อสังคม โดยสนับสนุนกิจกรรมสังคมในทุกๆ ด้าน
รวมถึงให้ความสำคัญกับการพัฒนาสังคมที่ยั่งยืนและสามารถวัดผลได้

ประกาศเกียรติคุณสถานประกอบกิจการที่ผ่านเกณฑ์โรงงานสีขาว
จัดโดยกรมสวัสดิการและคุ้มครองแรงงาน กระทรวงแรงงาน จากการที่บริษัทฯ
เป็นสถานประกอบการที่เป็นแบบอย่างในการบริหารจัดการปัญหายาเสพติด
ซึ่งดำเนินการตามระบบมาตรฐานการป้องกันและแก้ไขปัญหายาเสพติดในสถานประกอบการ
และโครงการโรงงานสีขาว

รางวัลประกาศเกียรติคุณบุคคลตัวอย่างภาคธุรกิจประกันภัยและประกันชีวิต ปี 2561 โดย
ดร.อภิสิทธิ์ อนันตนาถรัตน กรรมการผู้อำนวยการใหญ่
ได้รับการยกย่องให้เป็นบุคคลตัวอย่างภาคธุรกิจประกันภัยและประกันชีวิต ประจำปี 2561
จัดโดยมูลนิธิสภาวิทยาศาสตร์และเทคโนโลยีแห่งประเทศไทย
ในฐานะที่ประสบความสำเร็จในการดำเนินชีวิต
ทั้งชีวิตส่วนตัวและชีวิตการทำงานในธุรกิจประกันวินาศภัย
รวมทั้งได้อุทิศตนทำกิจกรรมเพื่อประโยชน์ต่อสังคมและประเทศชาติในด้านต่างๆ อย่างต่อเนื่อง

การจัดอันดับความน่าเชื่อถือทางการเงิน

บริษัทฯ ได้รับการจัดอันดับความน่าเชื่อถือทางการเงินจาก Standard & Poor’s หรือ S&P
สถาบันการจัดอันดับทางการเงินชั้นนำของโลก ในระดับ A- (Stable) ณ วันที่ 22 พฤศจิกายน
2561
ซึ่งสะท้อนให้เห็นถึงความเป็นบริษัทชั้นนำในธุรกิจประกันวินาศภัยที่มีความสามารถทางการแข่งขัน
ด้วยผลประกอบการที่ดี มีเงินกองทุนและสินทรัพย์ที่มั่นคงแข็งแกร่ง
รวมทั้งมีการบริหารเงินทุนอยู่ในระดับที่น่าพอใจ

นอกจากนี้ ณ วันที่ 24 พฤษภาคม 2561 บริษัทฯ ได้รับการจัดอันดับ Financial Strength
Rating ในระดับ A- (Excellent) และ Issuer Credit Rating ในระดับ a- จาก A.M.
Best Company อีกหนึ่งสถาบันการจัดอันดับทางการเงินชั้นนำของโลก
ตอกย้ำถึงสถานะความมั่นคงแข็งแกร่งของเงินทุน ความมีเสถียรภาพทางการเงิน
และความเป็นบริษัทชั้นนำในธุรกิจประกันวินาศภัยของประเทศไทยที่มีความสามารถทางการแข่งขันและมีระบบการบริหารจัดการที่ดี

Standard & Poor’s 22 พฤศจิกายน 2561

Financial Strength Rating - Local Currency A- (Strong)
Issuer Credit Rating - Local Currency A- (Strong)
Outlook Stable

A.M. Best 24 พฤษภาคม 2561

Financial Strength Rating A- (Excellent)
Financial Strength Rating Outlook Stable
Issuer Credit Rating a- (Excellent)
Issuer Credit Rating Outlook Stable